
			מחנך דגול, אמן והוגה דעות

		
	
			הקדמה

			הריאליזם ההיפותטי מייצג מפגש חד־פעמי של האמן מול המציאות, מפגש חד־פעמי שלא יחזור עוד לעולם

			שלוש זהויות אינטלקטואליות

			ספר זה הוא סיכום אינטלקטואלי של שלוש זהויות המאפיינות אותי לאורך השנים, האמן כצייר וכחוקר אמנות, הפסיכולוג והפילוסוף. המשותף לשלושת הזהויות הללו הינו החקירה המתמדת, כאודיסאה אינטלקטואלית מתמשכת לאורך שנים רבות בשאלה הפילוסופית מהי המציאות. 

			המודל הפסיכו־פילוסופי, האמנותי והאישי

			בחלקו הראשון של הספר אני מציג את המודל הפסיכו־פילוסופי אודות שאלת המציאות מן ההיבט האפיסטמולוגי בתורת הכרה ומן ההיבט האונטולוגי בחקר היש. בחלקו השני אני עובר להיבט האמנותי־ציורי בחקר הריאליזם בציור, גם כאידיאה היסטורית וגם כהיפותזה. בחלקו השלישי אני מציג את ההתפתחות הרעיונית שלי, כפי שהיא התגלמה בעשייה הציורית שלי במהלך השנים, במעבר מסגנון של ריאליזם התהוותי, עבור לריאליזם טופולוגי וכלה בריאליזם היפותטי. 

			יצירת פרדיגמה חדשה בהבנת המציאות

			ספר זה מהווה בעבורי קפיצת מדרגה מחשבתית של מאמרים וספרים רבים שפרסמתי במהלך שלושים השנים האחרונות. קפיצת המדרגה הפרדיגמטית הזאת מתאפיינת בהצגת תיאוריה פילוסופית חדשה אודות חקר המציאות, ובמקביל תיאוריה אמנותית חדשה בחקר הריאליזם בציור. בתחום הפילוסופי הצגתי את אבני היסוד של התיאוריה הזאת בספרי "פוסטמודרניזם ומה הלאה, בחיפוש אחר הניאומודרניזם",1 ובתחום האמנותי הצגתי את אבני היסוד של התיאוריה בספרי "מימזיס, הפסיכולוגיה של הציורי המודרני".2

			שלוש מציאויות: הפיזיקלית, המנטלית והתרבותית

			באשר לשאלה מהי המציאות, מציג הפילוסוף קרל פופר את הדעה המטפיזית שלו אודות קיומן של שלוש מציאויות: הפיזיקלית, המנטלית והתרבותית. המציאות הפיזיקלית מתקיימת ללא קשר לתודעה שלנו, המציאות המנטלית מתאפיינת כמציאות מנטלית סובייקטיבית, ואילו המציאות השלישית התרבותית מתאפיינת בארכיב התרבותי המצוי בספרייה כקורפוס של ידע שהצטבר ברבות־הדורות בשאלה מהי המציאות.3 רעיון זה של פופר אודות קיומן של שלוש מציאויות, בא לידי ביטוי אמנותי ביצירתו של האמן המושגי ג'וזף קוסות, ביצירה המכונה "אחד ושלושה כיסאות". קוסות מציג כיסא אמיתי וקונקרטי (המציאות הפיזיקלית), צילום של כיסא (המציאות המנטלית) והצגת ההגדרה המילונית אודות הכיסא (המציאות התרבותית). 

			תולדות האידיאות כמאבק בין מטפיזיקות 

			המציאות אודות הארכיב התרבותי משפיעה על המציאות המנטלית, וזאת משפיעה על אופן הבנתנו את המציאות הפיזיקלית. המציאות התרבותית כארכיב תרבותי, היא החשובה והדומיננטית. על כך אמר חוקר האמנות ארנסט גומבריך את המשפט החשוב: "ציירים אינם מציירים את אשר הם רואים, הם מציירים בהשפעת תמונת העולם שלהם".4 על כך הוסיף הפילוסוף יוסף אגסי שתולדות התרבות הן למעשה מאבק בין מטפיזיקות5 כלומר מאבק בין השקפות עולם. בתחום האמנות הדבר בא לידי ביטוי במאבק בין היווצרות סגנונות ציור שונים במהלך ההיסטוריה, בניסיון לייצג את המציאות הנחקרת מול האמן. 

			המציאות כטריאדה בין האקראי, ההכרחי והאפשרי

			אפתח בהצגה תמציתית של התיאוריה החדשה שלי אודות מהי המציאות מנקודת מבט מטפיזית ומהי המציאות מנקודת מבט אמנותית. קיימת הקבלה בין המטפיזיקה לאמנות. מנקודת מבט אפיסטמולוגית, טענתי הינה שידע נוצר רק כאשר מתחוללת אינטגרציה בין מידע אמפירי, רציונלי ופרגמטי. שלושת קודקודי המשולש יוצרים את נקודת הטריאנגולציה הרביעית בתוך המשולש, המייצגת את גוף הידע הנוצר. גוף ידע זה מצוי בהשתנות מתמדת. 

			מן ההיבט האונטולוגי, טענתי הינה שהמציאות מתאפיינת בשילוב טריאדי בין האקראי, ההכרחי והאפשרי. האקראי מיוצג על ידי עולם התופעות הנגלה לעין. יחסי הגומלין בעולם התופעות, בינם לבין עצמם, מיילדים (מיוטיות ביוונית) אידאות הכרחיות השוכנות כארכיטיפים פוטנציאליים. המעבר מן הכוח אל הפועל מתרחש ביחסי הגומלין בין התופעות. האינטגרציה בין האקראי להכרחי, בין עולם התופעות לעולם האידיאות, יוצרת את העולם האפשרי הנגלה לעין, וגם הוא נתון להשתנות מתמדת במסגרת הדינמיקה של ארגון עצמי כמערכת מורכבת. 

			שפת האמנות כאינטגרציה בין עין־מוח־יד

			בשפת האמנות המציאות מיוצגת בהשפעת הטריאדה של עין־מוח־יד, כלומר העין האמפירית, המוח הרציונלי המארגן את התפיסות האמפיריות, והיד המוציאה אל הפועל באופן פרגמטי את המידע ההיפותטי אודות אותה מציאות נתפסת ומפורשת. היד בונה את המציאות באופן ציורי בתהליך של ניסוי וטעיה. שלושתם יחד יוצרים אספקלריה אפשרית של המציאות. יחסי הגומלין בין העין, המוח והיד, נעים כמטוטלת בין אינטגרציה לדס־אינטגרציה, וזה מה שיוצר את סגנונות האמנות במהלך תולדות ההיסטוריה במעבר מן הריאליזם לפריעת הצורה לעבר האימפרסיה, הסטרוקטורה הקוביסטית והאקספרסיה ברמות שונות של פיגורטיביות עד למופשט. 

			אין + אין + אין = יש מציאות היפותטית

			המסקנה הינה שהמציאות היא היפותזה. שכן, אין + אין + אין = יוצר את היש שהוא מציאות היפותטית. עולם התופעות איננו מתקיים בצורה בלעדית. הוא תמיד מתארגן על בסיס עולם האידיאות ולכן הוא היפותטי. עולם האידיאות מתקיים רק כפוטנציה, ולכן הוא היפותטי. הוא מתממש הלכה למעשה בתוך עולם התופעות. העולם האפשרי הקונקרטי איננו מתקיים באופן סטטי, אלא הוא מצוי בהשתנות והתארגנות מתמדת ולכן גם הוא היפותטי. שלושתם יחד, התופעות כאקראיות, האידיאה כהכרחיות והמציאות האפשרית, יוצרים את המציאות החידתית אותה אנו חוקרים. 

			שלושת השאלות: הידע, התקווה והעשייה

			הפילוסוף הגרמני עמנואל קאנט הציג שלוש שאלות יסוד שהאדם מתמודד מולן: מה אני יכול לדעת אודות המציאות, למה עלי לקוות ומה עלי לעשות. שלושת השאלות הללו מתכנסות לשאלה הרביעית: מהו האדם. בספר זה אני מתמקד בשאלה הראשונה, מה אנחנו יכולים לדעת אפיסטמולוגית אודות המציאות וליתר דיוק, מהי המציאות מן ההיבט האונטולוגי. 

			ההיבט האפיסטמולוגי —  האינטגרציה בין האמפירי, הרציונלי והפרגמטי

			מן ההיבט האפיסטמולוגי אני מציג את הגישה החדשה הגורסת שעל מנת ליצור גוף ידע אודות המציאות, אנו נדרשים לאינטגרציה בין שלוש אסכולות פילוסופיות: האמפירית, הרציונלית והפרגמטית. הטענה הינה שרק שלושתן יחדיו יכולות ליצור גוף ידע אודות המציאות. אציג להלן את שלושת האסכולות בנפרד. 

			האסכולה הפרגמטיסטית

			הפילוסופים הפרגמטיים מייצגים את הדעה שידע הוא תלוי צרכים פרגמטיים ותועלתניים של הקיום ושם הם נשארים תקועים. הפרגמטיזם מוביל לעמדה רלטיביסטית אודות הבנת המציאות. אין אמת אחת, אלא אמת יחסית. 

			האסכולה האמפיריציסטית

			האמפיריציסטים דוגלים בדעה שאת הידע אודות המציאות אנו מגבשים באמצעות איסוף אמפירי של עובדות המציאות, ובצורה אינדוקטיבית, מן הפרט אל הכלל, אנו מגיעים להכללה בבחינת גיבוש של גוף ידע. כיום אין עוררין אודות העמדה שאי אפשר לצפות בעובדות המציאות ללא דעה קדומה שכלתנית־אינטלקטואליסטית, וכפי שאמר זאת הפילוסוף קרל פופר "על מנת לראות צריך לדעת". ההמשגה אודות המציאות מקנה את האפשרות לראות את התופעות באופן אמפירי. לכן האמפיריציזם איננו מתאפשר ללא האסכולה הרציונליסטית־אינטלקטואליסטית.6 

			האסכולה הרציונליסטית

			האסכולה הרציונליסטית־אינטלקטולאיסטית מבוססת על גוף ידע דדוקטיבי, כלומר גוף ידע שנוצר בטרם כל התנסות מעשית. גוף ידע זה נוצר באופן אינטואיטיבי ואין על מה להתבסס, אין נקודת ארכימדס שאפשר להסתמך עליה. באופן פרדוקסלי חשיבה אינטואיטיבית היא חשיבה אי־רציונלית ולכן המסקנה המתבקשת הינה שהרציונליזם הוא אי־רציונלי. הרציונליזם הדדוקטיבי מבוסס על השקפות עולם מטפיזיות, אשר מהוות נקודת ארכימדס בהצגת אקסיומות המיילדות לאחר מכן את מכלול התיאוריות השונות. חשוב להדגיש שהאינטואיציה איננה מתפקדת "יש מאין", אלא היא ניזונה מכל וכל, גם מהשקפות עולם, גם מדעות קדומות וגם ממידע אמפירי והתנסותי. התרכובת של מקורות ידע שונים אלו מתלכדת לכלל ידע אינטואיטיבי־דדוקטיבי. 

			האינטגרציה ההכרחית בין שלושת האסכולות  ביצירת גוף ידע אודות המציאות

			המסקנה המתבקשת מן הנאמר לעיל הינה שעל מנת ליצור גוף ידע אודות המציאות הנחקרת, אנו נדרשים לשלוש נקודות מבט בו־זמנית: האמפירית, הרציונלית והפרגמטית. גוף הידע מייצג את הממד הרביעי, שהוא האינטגרציה הדינמית בין שלושת קודקודי המשולש. כל גוף ידע איננו סטטי, אלא הוא נתון למנעד בהתאם להשפעות השונות של שלושת קודקודי המשולש: האמפירי, הרציונלי והפרגמטי. 

			ההיבט האונטולוגי — קיומן של שלוש מציאויות  שונות בו־זמנית

			הטענה הרדיקלית המוצגת במחקר זה הינה שמן ההיבט האונטולוגי, אין מציאות אחת. מן ההיבט האונטולוגי הטענה הינה שמתקיימות הלכה למעשה שלוש מציאויות: האקראית, ההכרחית והאפשרית. המציאות האקראית מיוצגת על ידי עולם התופעות הנגלה לעין. המציאות ההכרחית מיוצגת על ידי עולם האידיאות הנסתר מן העין. המציאות האפשרית מייצגת את האינטגרציה בין האקראי להכרחי.  

			שלוש מציאויות: סדר, עיוות וכאוס

			ניתן לתאר את המציאות כנעה במעבר של שלוש פאזות: סדר, עיוות וכאוס. המציאות מתאפיינת ביחסים בין החלקים לבין השלם. מציאות רציונלית של עולם האידיאות מתאפיינת בסדר הרמטי בין החלקים לבין עצמם ביצירת השלם. מציאות אמפירית של עולם התופעות מתאפיינת בסדר משוסע וכאוטי בין החלקים לבין עצמם. מציאות זאת מצויה בהשתנות מתמדת. בין הסדר לבין הכאוס נמצאת המציאות השלישית הפרגמטית, המתאפיינת בין סדר חלקי לבין כאוס חלקי המתחולל בחלקי השלם. 

			מציאות־העל כנחש האורבורוס

			מציאות־העל מתאפיינת בקיומן של שלוש מציאויות המתקיימות במעגליות סגורה כנחש אורבורוס בין סדר, עיוות וכאוס. המעגליות הסגורה באה לידי ביטוי בציורו של קורנליוס אשר "ידיים רושמות", כאשר יד אחת מציירת את השנייה במעגליות סגורה. הפילוסוף דאגלס הופשטטר תאר את המציאות הסגורה בספרו "גדל, אשר ובאך".7 הדעה המוצגת במחקרי הינה שהמעגליות הסגורה מורכבת ממעבר בין שלוש אידיאות: הסדר, העיוות והכאוס, המייצגות מעבר בין שלוש מציאויות. הסדר העיוות והכאוס מתגלמים בעולם הנפש על פי שלושת הטיפוסים האישיותיים שמציג הפילוסוף סרן קירקגור, שמתאר את המנעד הנפשי של האדם בין שלוש פאזות: האסתטי, האתי והדתי, המעוות, המאורגן והכאוטי. האסתטי מייצג את הארגון המעוות בבחינת האיד הסוער הגורם לאדם להיות משועבד לממלכת התשוקות. האתי מייצג את הסדר והארגון הכפייתי של הנפש. הדתי מייצג את הכאוס בבחינת שסע נפשי סכיזואידי.8 

			עקרון אי־הוודאות האופטי בציור

			במעבר מדיון פילוסופי לנקודת מבט אמנותית בחקר הסגנון הציורי שמשמעותו אופן ייצוג המציאות בשפת הציור, מוצגת הדעה שהריאליזם בציור הוא תמיד היפותזה. שכן, מושג עקרון אי הוודאות האופטי שפיתחתי, מתאפיין בכך שאי אפשר ללכוד את האינפורמציה של המציאות, לא בפיקסל של נקודת הצבע, לא בצורה של האובייקט ולא בארגון הקומפוזיציוני. הכל מרצד והכל משתנה. מבחינה אופטית אי־אפשר לצפות בנקודת הפיקסל הצבעונית, מכיוון שבין־רגע היא ממירה את עצמה באופן אופטי לנקודת הפיקסל הקומפלמנטרית המשלימה שלה. רק הריצוד האופטי מאפשר ליצור את המיחבר לעבר אילוזיה של שלם חדש, כלומר של צבע המחבר בין הפיקסל לבין המשלים שלו. כך גם עקרון אי־הוודאות האופטי חל על ראיית הצורה של האובייקט, בה מתחולל ריצוד אופטי בין ראיית הצורה באופן התהוותי ואמורפי, לבין ראיית הצורה באופן מוגדר וחתום. מן ההיבט הארגוני־קומפוזיציוני, העין מרצדת בין חלקי השלם הבונים את הציור, לבין הריתמוס המחבר ביניהם. 

			הריאליזם בציור כהיפותזה

			הפילוסוף הישראלי יוסף אגסי מציג את העמדה שקיימת מציאות אובייקטיבית מחוצה לנו וכי איננו חולמים אותה. מנגד, הוא משלים ואומר בהשפעת האסכולה של מורו הפילוסוף קרל פופר, שכל מה שאנחנו יודעים על העולם הוא בבחינת היפותזה. לכן, החשיבה הביקורתית מנפצת ומנתצת היפותזה ותיאוריה אודות המציאות, תוך הצגת היפותזה חלופית וחוזר חלילה. אגסי כותב: "אין טעויות העבר מסתלקות אחר שתוקנו; התרבות היא מורשת שגיאות נאצלות".9 

			חיקוי המציאות, ייצוגה והבנייתה מחדש 

			הטענה המוצגת במחקרי הינה שהציור איננו מחקה את המציאות וגם איננו מייצג אותה. בשפתו של ז'אן פיאז'ה, הציור מבצע רקונסטרוקציה של המציאות,10 כלומר הבנייה מבוססת, גם על המידע האמפירי שהמציאות חושפת בפני הצייר, אך גם באמצעות התיאוריה ותמונת העולם המפענחת והמפרשת את תופעות המציאות. על כך אמר חוקר האמנות ארנסט גומבריך: "ציירים אינם מציירים את אשר הם רואים, אלא הם מציירים בהתאם לתמונת העולם שלהם".11 

			סגנונות אמנות כמייצגים קיומן של מציאויות שונות

			הטענה המוצגת במחקר זה הינה שסגנונות הציור, לא רק מבנים את המציאות, אלא מתארים מציאויות שונות המתקיימות הלכה למעשה. כלומר, האימפרסיוניסט הוא אמפיריציסט ומייצג מציאות כאוטית; הקוביסט הוא רציונליסט המתבונן מבעד לתופעות המציאות בחשיפת המבנים הגיאומטריים הסמויים מן העין, והוא מייצג מציאות בארגון הרמטי. האקספרסיוניסט מייצג קיומה של מציאות בסדר מעוות כמו קריקטורה. 

			המציאות מיוצגת כתוכנה דינמית

			מציאות־העל מתאפיינת כזרימה של מעבר פאזות בין שלוש תתי־מציאויות, במעבר בין סדר, עיוות לכאוס וחוזר חלילה. על כך הציג אגסי את הדעה שהאמת המדעית אינה אמת מוחלטת אלא קירוב לה. הידע המדעי הוא תאוריה אודות העולם, ראי שלו, הגם שאינו ראי מדויק. המדע הוא גם תוכנית־מחקר אינסופית לצמצום אי־הידע. מבחינה זאת רעיונותיו של אגסי דומים לרעיונות שפיתחו לאחר מכן מתמטיקאים, כמו ממציא תורת הפרקטלים, בנואה מנדלברוט והמתמטיקאי ואיש המחשבים סטפן וולפרם שגרס שמושג היסוד המתמטי אינו הנוסחה או המשוואה, אלא התוכנית. הוא היה סבור למשל כי ניתן לתאר את היקום טוב יותר כתוכנת מחשב מאשר כנוסחה סטטית.12

			חלק א': 

			מהי המציאות

		
	
			פרק 1: 

			הסימן הקדוש

			ייצוג המציאות באמצעות הסקיצה כסימן קדוש 

			סקיצה בלטינית משמע דיסניו disegno לאמור "הסימן הקדוש". היכולת של האדם להתבונן במציאות, להמשיג אותה, לדבר אותה במילים ולבסוף לייצג אותה בסקיצת ציור, היא מעשה פלא, היא הסימן הקדוש. הילד עובר שלושה שלבים בציור בייצוג המציאות, שלב השרבוט, שלב הסכימה ושלב הריאליה. ז'אן פיאז'ה מכנה את תהליך שלושת השלבים הללו במושג "מצעד לעבר ההתאזנות", כלומר המטרה היא להגיע לשלב הייצוג הריאלי. יחד עם זאת פיאז'ה מדגיש, שבשביל להגיע לייצוג הריאלי בציור, האדם נדרש להכיל בתוכו את שני השלבים הקודמים בו זמנית.13 

			השאלה הנשאלת הינה איזה מבין שלושת השלבים הללו: השרבוט, הסכמה והריאליה, מייצגים נכונה יותר את המציאות. מצד אחד, אומר פיאז'ה שהמטרה הסופית היא להגיע לריאליה. מצד שני, פיאז'ה גורס שכל שלב תקף ונכון לגיל הכרונולוגי, כי בכל גיל הילד מבצע הבנייה משלו של המציאות. המציאות הפרטית של הילד בכל שלב, היא הנכונה לקיום שלו. הפסיכיאטר הישראלי יהודה פריד, שהיה תלמידו של ז'אן פיאז'ה, פיתח רעיון זה בתחום הפסיכופתולוגיה והציג רעיון אוונגרדי שגם המציאות שבונה לעצמו חולה הנפש, מייצגת מציאות לגיטימית, אפשרית ותקפה. ארחיב בנושא בהמשך. 

			הקשר בין המסמן ומשמעותו לבין המסומן 

			מן ההיבט הבלשני־פילוסופי, הדיון נסוב סביב הקשר בין המסמן למסומן בייצוג המציאות. המסמן הוא המושג והמסומן הוא האובייקט הנחקר. הפילוסופים הפוסטמודרניסטים שמו דגש־יתר על טענתו של הבלשן המודרני פרדינן דה סוסיר,14 אודות קיומו של קשר שרירותי בין המסמן למסומן, בין המושג לבין אובייקט המציאות. טענתי הינה שזאת לא הבעיה החשובה. שכן, אפשר לכנות חתול בשמות שונים וחלופיים כלומר שרירותיים. מנגד, השאלה הפילוסופית החשובה הינה המשמעות הגלומה מאחורי המושג חתול. שכן, כאשר אנו מכנים את המציאות בשם ובמושג, מתחת לפני השטח יש צבר של אינפורמציה אודות אותו אובייקט, אשר משפיע על האדם בהבנת המציאות ובמקביל בקבלת ההחלטות בנוגע לאותו אובייקט נחקר. עובדה היא שאנו רואים חתול ומכנים אותו בשפות שונות, בשמות שונים באופן שרירותי, אבל מתכוונים לאותה משמעות המייצגת את תכונות החתול. שאלת היסוד הינה האם יש תואם אקוויוולנטי בין המשמעויות הגלומות במושג שהוא המסמן, לבין האובייקט הנחקר שהוא המסומן. 

			ידע אודות המציאות בתלות לצורכי הקיום

			טענתי הינה שקיימת מציאות מחוצה לנו, אבל היא משנה את פניה ואת המשמעות שלה בהתאם לכל יצור חי, ובהתאם לכל אדם בנפרד מבחינת רקע תרבותי ורקע אישי. כלומר מושגים של אמת ותקפות אינם אובייקטיביים, אלא תקפותם תלויה בצורכי הקיום של החי. דבר זה נאמר על ידי הפילוסופים הפרגמטיסטים ובמקביל על ידי הפילוסוף לודוויג ויטגנשטיין,15 אשר גרס שהמשמעות של מושג קשורה לשימוש הפרגמטי שלו. המודל שלי איננו מצטמצם לראייה צרה של פרגמטיזם, המובילה לרלטיביזם ניהיליסטי. טענתי הינה שפונקציית הקיום היא רכיב אחד המשפיע על הבנת המציאות. שני הרכיבים הנוספים הם הידע האמפירי והידע הרציונלי. רק שלושתם יחד, הם היוצרים את גוף הידע הייחודי לפרט החוקר את המציאות. הבה נרחיב ונסביר. 

			הדעה אודות חוסר אובייקטיביות וחוסר תקפות באשר לידע האנושי, באה לידי ביטוי מובלט אצל פרידריך ניטשה ומישל פוקו. ניטשה פרץ דרך באמירתו שאין אמת אבסולוטית וכי האמת תמיד קשורה לרצון לעוצמה של הפרט או של הקבוצה, כלומר לממד הפרגמטי של החיים. לטענתו אין אמת אחת, אלא יש פרספקטיבות שונות בהבנת המציאות. ניטשה מוביל את תורת האפיסטמולוגיה לרלטיביזם קיצוני, בה אין אמת אובייקטיבית אחת, אלא ריבוי אמיתות בהבנת המציאות. פוקו שהושפע רבות מניטשה, הדגיש שידע וכוח דרים יחד, כלומר השיח האפיסטמולוגי נבנה מתוך אינטרסים פוליטיים, תועלות ובא לשרת הגמוניה של כוח. גם פוקו פוגע בייחולים לדבר על אמת אובייקטיבית. מבחינתו האמת אודות המציאות מעוותת מכיוון שהיא באה לשרת את הכוח ולא ליידע את המציאות באופן אובייקטיבי. אני חולק על כך ואציג זאת להלן. 

			הביקורת אודות ראייה רלטיביסטית בהבנת המציאות

			השאלה העומדת לדיון הינה האם אנו שבויים בתפיסת עולם רלטיביסטית בהבנת המציאות. על פי תפיסת העולם של ניטשה, פוקו ואחרים, אנו שקועים בתפיסת עולם רלטיביסטית מבלי יכולת להיאחז באילוזיה אודות קיומה של אמת אובייקטיבית. העמדה המוצגת על ידי חולקת על כך. אני מאמץ את הגישה הסטרוקטורליסטית מבית המדרש של האנתרופולוג קלוד לוי שטראוס, אשר הציג את ההשערה אודות קיום של מטא־מיתוסים מאחורי ריבוי המיתוסים.16 רעיון זה מתכתב במקביל עם עמדתו של הבלשן נועם חומסקי, אשר גרס שלא תיתכנה שפות שונות, מבלי שתתקיים שפה אוניברסלית אחת גנרית. חומסקי מדגיש שיש דקדוק אוניברסלי ומוסיף שהוא גנרי כלומר מחולל ומאפשר את יצירת השפות הממשיות הקונקרטיות המדוברות. עמדה זאת גורסת שהמציאות אכן מתאפיינת בעולם תופעות רלטיביסטי, אבל מאחורי מבנה השטח היחסי, יש מבנה עומק סמוי המייצג קיומה של מציאות מהותית בבחינת חוק טבע המשפיע על עולם התופעות המשתנה. כלומר יש יחסי גומלין בין ידע רלטיביסטי גלוי לעין, לבין ידע אובייקטיבי סמוי מן העין בבחינת חוק טבע. 

			אינפורמציה הנוצרת בין המשדר למקלט

			קוהן זן־בודהיסטי שואל האם עץ הנופל ביער משמיע רעש, כאשר אין מי ששומע? טענתי הינה שהעץ קיים ללא קשר לשומע וכך גם נפילתו על הקרקע. מנגד, רעש לא יישמע אם אין שומע. כלומר אינפורמציה לא תתקיים אם אין מקלט. אינפורמציה מתקיימת כאשר יש יחסי גומלין בין המשדר למקלט. טענה זאת מבוססת על תורת האינפורמציה שגיבש קלוד שאנון,17 הגורסת בין היתר שאינפורמציה מתקיימת כאשר יש משדר ובמקביל מקלט. אם המשדר משדר שדר ואין מקלט — אין אינפורמציה. יובל פורטוגלי והרמן האקן מרחיבים את תורת שאנון בטענה שאינפורמציה כמותית איננה מספיקה, אלא צריך פרשנות סמנטית לאותו מידע על מנת שהמקלט יוכל לפענח ולהבין. הפרשנות הסמנטית שונה מאדם לאדם באופן פרסונלי ותרבותי כאחד.18 לכן המסקנה הינה שאותה מציאות המשדרת אותות, נקלטת ומפוענחת באופנים שונים, ולכן נוצרות מציאויות חדשות מאותו שדר ראשוני. אנו עלולים להיגרר לתפיסה אפיסטמולוגית רלטיביסטית, עד כדי סוליפציסטית, שבה כל אדם רואה את המציאות באופן ייחודי ושונה מן האחר ואין שום אמת משותפת. לא ולא. כפי שהוצג לעיל, הטענה הינה שמאחורי ההבנה האפיסטמולוגית הייחודית לכל אחד כפרט ולכל אחד כקבוצה תרבותית, יש מכנה משותף גנרי. 

			האמבה ואיינשטיין

			היכולת של האדם להצליח להתבונן במציאות ולייצג אותה באופן מושגי בדיבור ובאופן ויזואלי בציור, היא יכולת מופלאה המכונה במטאפורה הציורית: "הסימן הקדוש". יחד עם זאת, יכולת זאת מתקיימת אצל כל בעלי החיים כחלק מהסתגלות הכרחית בפרשנות המציאות והסתגלות מולה. הטענה הרדיקלית המוצגת הינה שאותה מציאות אובייקטיבית מפוענחת בצורה ייחודית על פי צורכי הקיום. לכן, המסקנה המוזרה לכאורה המתבקשת הינה, שידע שיש לאמבה אודות המציאות בה היא חיה, שונה מן הידע שיש לאלברט איינשטיין בהצגת תורת היחסות. האמבה איננה זקוקה לידע של איינשטיין ואיינשטיין לא זקוק לידע של האמבה. הידע הוא תלוי צורכי קיום והוא המעצב את הפרשנות הסמנטית של המקלט בפענוח השדרים של המציאות. לכן, העץ הנופל ביער ומשמיע קול, מפוענח באופן שונה אצל כל יצור חי על בסיס צורכי הקיום שלו. המסקנה הינה שאותה מציאות אובייקטיבית מתפרטת לריבוי מציאויות על בסיס ריבוי האורגניזמים המתקיימים בה, כאשר לכל אחד מקלט ייחודי המשרת את צרכיו.

			פרק 2: 

			מהי המציאות: המבט הפסיכו־פילוסופי

			חלק א': המבט הפסיכולוגי בהבנת המציאות

			הקדמה

			הפילוסוף קרל פופר הציג את המטפיזיקה שלו אודות מהי המציאות בטענה שיש שלוש מציאויות:19 המציאות הפיזיקלית האובייקטיבית המצויה מחוצה לנו, המציאות המנטלית הסובייקטיבית הייחודית לכל אחד ואחד באופן פרסונלי, והמציאות התרבותית השוכנת בארכיב הספרייה, אשר מסכם את קורפוס הידע שהצטבר ברבות השנים אודות מהי המציאות מנקודות מבט של דיסציפלינריות שונות: פילוסופית, מדעית, אמנותית, טכנולוגית וכו'. המציאות התרבותית החשופה ברשות הרבים משפיעה באופן ישיר על המציאות הפרסונלית. שכן, כל אדם הוא תבנית נוף מולדתו, כלומר תרבותו. האנתרופולוגיה התרבותית הקולקטיבית משפיעה במישרין על התפיסה הסובייקטיבית של הפרט בהבנת מהי המציאות מבחינתו. 

			אתחיל בפרק זה במציאות הפרסונלית־פסיכולוגית, בה האדם תופס, מפרש ובונה את המציאות על בסיס מבנה אישיותי וקוגניטיבי. אטען שאכן יש מציאות אובייקטיבית מחוצה לנו, וכפי שכינה אותה פופר המציאות הפיזיקלית, אך היא מקבלת פרשנויות שונות על בסיס המבנה האישיותי והקוגניטיבי של האדם. פרשנויות אלו יוצרות מציאויות חדשות אצל הסובייקטים השונים. כלומר, מציאות אחת אובייקטיבית מתפרטת למציאויות רבות סובייקטיביות. 

			שלבים שונים בהבניית המציאות

			הפסיכולוג הפילוסוף והביולוג ז'אן פיאז'ה חקר את ההתפתחות הקוגניטיבית של הילד, מיום לידתו ועד סוף בגרותו. הוא הראה שהאדם עובר שלבים שונים בהבניית המציאות. שלבים אלו כונו על ידו "מצעד לעבר ההתאזנות". המדובר בשלבים מכווני מטרה ויעד לעבר השלב הגבוה. שלושת השלבים הבסיסיים שהילד עובר מכונים על ידי פיאז'ה: השלב הסנסו־מוטורי, השלב הקונקרטי המבוסס על שפה והשלב הפורמלי המבוסס על חשיבה היפותטית־דדוקטיבית. בכל שלב ושלב הילד, הנער והמתבגר תופסים ומפרשים את המציאות באופן שונה. כלומר אותה מציאות הנגלית והמפוענחת על ידינו, מקבלת רשומון של שלוש מציאויות שונות (הסנסו־מוטורי, הקונקרטי והפורמלי) בהתאם למבנה הקוגניטיבי של הילד והנער.20 השאלה העומדת לדיון הינה האם יש לגיטימיות ותקפות למציאויות השונות המתגלמות בשלבים השונים של ההתפתחות, או שהן רק תעתוע חולף לעבר השלב האחרון והמגובש. 

			תורת הקונסטרוקטיביזם בהבניית המציאות

			לטענת פיאז'ה איננו מחקים את המציאות ואיננו מייצגים אותה, אלא אנחנו מבנים אותה. תהליך ההבניה מכונה על ידו במושג "קונסטרוקטיביזם". ידיעת המציאות מבוססת על תהליך משולב בין התאמה להטמעה. ההתאמה מתאפיינת כלמידה אמפירית של עובדות המציאות, ואילו ההטמעה מתאפיינת בהתמרת האינפורמציה של המציאות על בסיס הסכמה והזהות של הפרט. 

			הצגת המציאות על פי שלוש גיאומטריות

			כפי שנטען לעיל, נשאלת השאלה האם המציאות המתפרשת אצל הילד בכל שלב של ההתפתחות שלו היא שגויה, או שהיא מייצגת מציאות לגיטימית ותקפה. לטענת פיאז'ה שלושת שלבי ההתפתחות האפיסטמולוגיים שהילד עובר מכונים בפיו "מצעד לעבר ההתאזנות", כלומר המטרה היא להגיע לשלב האחרון והמתקדם, השלב של בגרות קוגניטיבית אפיסטמית המכונה בפיו "היפותטי־דדוקטיבי", בו האדם בשל לראות ולחקור את המציאות באופן השערתי. אם כך הדבר, הרי שכל השלבים הקודמים אמורים לייצג פרשנות לוקה בחסר של המציאות. לא ולא. מתברר שפיאז'ה מציג את הקשר בין השלבים הקוגניטיביים השונים כשלבים אפיסטמולוגיים שהילד עובר, אשר מייצגים שלוש גיאומטריות שונות. אנו מכירים בשדה המתמטיקה והפיזיקה שיש גיאומטריות שונות אשר הולמות פיזיקות שונות. הגיאומטריה האאוקלידית מתאימה לפיזיקה של ניוטון ואילו הגיאומטריה אודות "מרחב מעוקם" של המתמטיקאי ברנהרד רימן מתאימה לפיזיקה החדשה של תורת היחסות של איינשטיין. הגיאומטריה הטופולוגית מתאימה לפיזיקת הקוואנטים וכן הלאה. תקפות הגיאומטריה תלויה בהתאמה לתמונה הפיזיקלית הספציפית. הבה נסביר. 

			המעבר בין שלוש גיאומטריות שונות  בהתפתחות הקוגניטיבית של הילד

			פיאז'ה מנסה להוכיח באופן ישיר את התיאוריה שלו אודות שלוש מציאויות שונות שהילד/הנער בונה בתהליך ההתפתחות שלו, באמצעות הצגת שלבי ציור הילד. ציור הילד עובר שלושה שלבים: השרבוט, הסְכֵמָה והריאליזם. בשרבוט הילד מייצג את המציאות באופן אמורפי, כמציאות חסרת צורה. לאחר מכן הילד מייצג את המציאות באופן מינימליסטי וסכמטי. כי אז, אומר פיאז'ה, הילד מצייר שולחן, לא כפי שהוא רואה אותו אלא כפי שהוא זוכר אותו, כפלטה עם ארבע רגליים מופנות הצידה, ללא ראייה פרספקטיבית. בשלב השלישי המכונה ריאליסטי, הילד מצייר את השולחן באופן פרופורציונלי, כאשר חלק מן הרגליים של השולחן חשופות וחלק נסתרות. 

			פיאז'ה מפתיע באמירתו בכך שהוא מציג את שלושת שלבי הציור כשלושה שלבים של הצגה גיאומטרית של המציאות. שלב השרבוט מייצג את הגיאומטריה הטופולוגית (דבר נכנס בתוך דבר, אין דמות ורקע והכל מעוות). שלב הסכמה מייצג את הגיאומטריה ההיטלית (הצגת השולחן כפלטה עם ארבע רגליים המוצגות באופן השלכתי). השלב השלישי והאחרון הריאליסטי בציור מייצג את הגיאומטריה האאוקלידית.21 כלומר המסקנה הינה שהילד מבנה מציאויות שונות בשלבי ההתפתחות השונים, אבל למעשה חושף קיומן של מציאויות שונות שקיימות הלכה למעשה ברמה האונטולוגית. זאת הצהרה רדיקלית ואוונגרדית. 

			פיאז'ה הופך את קאנט על ראשו:  האפריורי מתממש בסוף מעשה ולא בתחילתו

			כפי שנטען לעיל, המציאות המפוענחת על ידי האדם בשלבי ההתפתחות שלו, אינה חיקוי וגם לא ייצוג, אלא הבנייה־רקונסטרוקציה. ההבניה מתחוללת באמצעות אינטגרציה דיאלקטית בין המידע האמפירי שהילד קולט מן העולם, לבין מידע אפריורי (בטרם כל ניסיון), שיש באמתחתו בסכמה הקוגניטיבית הנוירו־מנטלית במוחו. כאן מפתיע פיאז'ה כפילוסוף שהופך את עמנואל קאנט על ראשו. קאנט טען שאנו מבנים את המציאות באמצעות קליטת מידע אמפירי דרך החושים, כאשר מידע זה מפוענח על בסיס קטגוריות קוגניטיביות ואפיסטמולוגיות המאפיינות אותנו באופן אפריורי, כלומר בטרם כל ניסיון מעשי. פיאז'ה הופך את קאנט על ראשו בכך שהוא אומר שהכורח האפריורי מתהווה בסוף ולא בנקודת המוצא, מתהווה כתוצאה של תהליך ואינו משמש מקור. הוא נוטל לעצמו מן האפריוריות רק את הכורח ולא את העיצוב המקדים.22

			כלומר פיאז'ה טוען שהסכמה הקוגניטיבית המצויה במוחו של האדם, מתאפיינת כסכמה אפריורית בפוטנציה והיא מתממשת הלכה למעשה מן הכוח אל הפועל, רק לאחר התנסות מעשית של הילד עם העולם (חיכוך פיזיקלי עם עצמים וחיכוך חברתי עם אנשים). ההתנסות המעשית היא המממשת את הקטגוריה האפריורית הלכה למעשה ובמקביל משנה את אופייה בגלל אותה התנסות. המסקנה הינה שהמציאות נבנית מאינטגרציה בין מידע אמפירי חיצוני, לבין מידע אפריורי המצוי באדם, כאשר הסינתזה היא המבנה את המציאות החדשה המתאימה למערך המנטלי של האדם על פי גילו. 

			קיומם של עולמות שונים אפשריים ותקפים

			תלמידו של פיאז'ה, הפסיכיאטר הישראלי יהודה פריד, טען שבכל שלב קוגניטיבי ואפיסטמולוגי שהילד עובר בהבניית מציאות ייחודית משלו, המתאימה לגילו, אותה מציאות היא גם לגיטימית וגם תקפה ואיננה שגויה. שכן, התקפות מבוססת על הגשטאלט הנפשי המייצג את המערך המנטלי של הילד. פריד מכנה זאת במושג: "עולמות אפשריים ותקפים". כלומר ברגע שילד בן 4 איננו מבין את חוק שימור החומר, עקב חוסר הבנת עקרון הפיצוי (רוחב על חשבון אורך), וטוען שפלסטלינה ארוכה גדולה יותר מפלסטלינה כדורית, מבחינתו של הילד הוא איננו טועה. במסגרת העולם הקוגניטיבי והרגשי שלו, המציאות שהוא מפענח היא לגיטימית ותקפה. לטענת פריד הסטרוקטורה הנפשית הקונקרטית באותו גיל, מתקיימת ופועלת ללא חוק שימור החומר ויש לה תקפות המתאימה לקיומו של הפרט בנסיבות הקונקרטיות של אותו גיל. 

			פריד הלך צעד אחד קדימה בחשיבה אוונגרדית, תוך ניסיון לשאול האם החשיבה של חולה הנפש הסכיזופרני היא בדיה, כלומר מחשבת שווא דלוזיונלית, או שמא היא מייצגת מציאות לגיטימית ותקפה. בספרי פסיכיאטריה ניתן לקרוא את המונח "פסוידו־פילוסופיה" שמתאר את חשיבתם של חולים סכיזופרנים המתארים עולמות סוריאליסטיים משלהם, ולכן הם אינם מקובלים בקהילת האנשים הנורמליים. פריד מביא דוגמא של הפילוסוף אוגוסט קומט, אבי־הפילוסופיה הפוזיטיביסטית, שהיה בטיפול פסיכיאטרי אצל ז'אן דומיניק אסקירול. במהלך המפגשים הטיפוליים קומט הציג בפני הפסיכיאטר המטפל את רעיונותיו אודות המהפכה הפוזיטיביסטית בפילוסופיה. פריד שואל: האם היינו מתייחסים אליו כפסוידו־פילוסוף?23 יתר על כן הרופא והתיאולוג אלברט שוויצר כתב את הדוקטורט שלו המכונה: "ישו משוגע או לא". הוא מסיים את הדוקטורט במסקנה הבאה: כרופא אני מזהה אצל ישו את כל הסימנים המאפיינים סכיזופרניה (דיסוציאציה חשיבתית, הפרעות רגשיות, אמביוולנטיות, הפרעות חברתיות). לעומת זאת, כאדם דתי, אני רואה את ישו כאלוהיי.24 

			יהודה פריד מציג את התיאוריה האוונגרדית שלו אודות השערת קיומם של "עולמות אפשריים ותקפים" במערך המנטלי של האדם. הם מתאפיינים גם בשלבים השונים בהתפתחות הילד על פי פיאז'ה, וגם במערך המנטלי של חולי הנפש. טענתי הינה שהעולמות האפשריים והתקפים עליהם רומז פריד, הם למעשה טיפוסי אישיות הכתובים בפסיכיאטריה במונח הפרעות אישיות. כל טיפוס אישיותי בונה מציאות גיאומטרית ופיזיקלית משלו, ובהקבלה לפסיכולוגיה, מציאות קוגניטיבית ורגשית משלו. הבה נתאר ונסביר. 

			פרויד, קירקגור והפרעות האישיות

			זיגמונד פרויד חילק את נפש האדם לשלושה מרכיבים: האיד, האגו והסופר־אגו. הפילוסוף סרן קירקגור25 אפיין את נפש האדם על פי שלושה סגנונות קיום: האסתטי־חושי, האתי והדתי. הפסיכיאטריה26 מחלקת את הפרעות האישיות לשלוש קבוצות: ההיסטריוני, הכפייתי והסכיזואידי. יש קשר אחד לאחד בין פרויד, קירקגור והפסיכיאטריה. הבה נסביר. אם האיד משתלט על יתר מרכיבי האישיות, אנו מקבלים פרופיל של טיפוס אסתטי־חושי באופן דומיננטי, המתאפיין בפסיכיאטריה כהפרעת אישיות היסטריונית. אם האגו משתלט על יתר מרכיבי האישיות, אנו מקבלים את הסגנון האישיותי של הטיפוס האתי על פי קירקגור, המתאפיין בפסיכיאטריה כהפרעת אישיות כפייתית. אם הסופר־אגו משתלט על יתר מרכיבי האישיות, אנו מקבלים את פרופיל האישיות של הטיפוס הדתי, המתאפיין בפסיכיאטריה כהפרעת אישיות סכיזואידית.  

			הטיפוס האסתטי־חושי משועבד לעולם התשוקות ופועל באופן אימפולסיבי על פי אינטרסים אישיים בלי להתחשב במגבלות אתיות. הטיפוס האתי מתאפיין ככזה המתחשב אך ורק באתיקה ובגבולות ההכרחיים בינו לבין הזולת. הוא חי על בסיס רוטינה החוזרת על עצמה. הטיפוס הדתי פועל על בסיס חוקים וצווי מוסר על־אנושיים. הוא מאופיין כאדם מופנם, סגפן שמתאחד עם המוחלט. שלושת סגנונות אישיות אלו, יוצרים למעשה שלוש מציאויות שונות. הבה נרחיב ונסביר. 

			שלוש מציאויות:  ההרקליטית, הפרמינידית והאטומיסטית

			על פי החשיבה הפרה־סוקרטית ניתן לאפיין שלוש מציאויות: ההרקליטית, הפרמנידית ובאמצע האטומיסטית. המציאות ההרקליטית מתאפיינת בהשתנות מתמדת וחוק הזהות לא חל עליה. בקוטב הנגדי, מצויה המציאות הפרמנידית המתאפיינת בסטטיות מוחלטת של אי־השתנות, כאשר חוק הזהות חל עליה באופן טוטלי. באמצע מצויה מציאות על פי דמוקריטוס, שהיא מציאות אטומיסטית המחברת בין ההשתנות ההרקליטית (היחסים בין האטומים, הם היוצרים את השינוי), לבין הסטטיות הפרמנידית (האטום לא משתנה). הדינמיקה בין האטומים מתאפיינת במלודיות המספריות על פי פיתגורס. שלושת המציאויות הללו: ההרקליטית, הפרמנידית והאטומיסטית מקבילות לשלושת טיפוסי האישיות: האסתטי־חושי (ההיסטריוני), הדתי (הסכיזואידי) והאתי (הכפייתי). 

			האישיות ההיסטריונית, המתאפיינת על ידי קירקגור כטיפוס אסתטי־חושי, בונה מציאות הרקליטית בה הכל משתנה, הכל תלוי הקשר, הכל סחף של רגשות ויצרים ואין חוק הזהות חל על המציאות. "חוק האקראיות" חל באותה מציאות הרקליטית של עולם התופעות המשתנה תדיר. 

			האישיות הכפייתית, המתאפיינת על ידי קירקגור כטיפוס האתי, בונה מציאות בה "חוק הטבע" חל עליה ולכן מתקיימת הדירות של תופעות החוזרות על עצמן. חוק הטבע מחייב קיומם של גבולות, אשר בונים את האתיקה של האדם מול זולתו ומול העולם. 

			האישיות הסכיזואידית, המתאפיינת על ידי קירקגור כטיפוס הדתי, בונה מציאות בה "החוק הקוסמי" חל עליה. החוק הקוסמי הוא מעל החוק האזרחי הנורמטיבי המאפיין את הטיפוס האתי. זאת מציאות פרמנידית הסמויה מן העין, בה אין תנועה ואין שינוי (בניגוד למציאות של עולם התופעות הגלוי־ההרקליטי). במציאות פרמנידית זאת, חל חוק הזהות הטוטלי של סימטריה, חוק שימור ועקרון הניגודים המשלימים. 

			המסקנה המתבקשת ממה שהוצג לעיל הינה, שאין מציאות אחת, אלא שיש ריבוי מציאויות כפונקציה של המבנה האישיותי והקוגניטיבי כאחד של האדם. דבר זה יוצג באופן דומיננטי בפרק על הריאליזם בציור, במסגרת הצגת שלוש מגמות של ריאליזם והרביעית המבצעת אינטגרציה ביניהן. 

			חלק ב': המבט הפילוסופי בהבנת המציאות

			ההיבט האפיסטמולוגי

			הפילוסופיה חוקרת את השאלה מהי המציאות. הפילוסופיה כמתודה מתחלקת לשתי נקודות מבט: האפיסטמולוגית שהיא תורת ההכרה והאונטולוגית שהיא תורת חקר היש. אפיסטמולוגיה משמע דיאגנוזה, כלומר הכרת המציאות משמע אבחון המציאות. מבחינה אטימולוגית אפיסטמה וגנוסיס חד־הם ומשמעם הכרה. המפגש בין האדם מול המציאות מתאפיין בקשר בין המסמן למסומן. המסמן מוגדר בשפה כמושג מילולי כלומר כקטגוריה, הטומן בחובו משמעויות שונות אודות המציאות הנחקרת שהיא המסומן. 

			על פי תורת האינדוקציה שהציג הפילוסוף דיויד יום, אי אפשר לומר דבר בבטחה על המציאות. שכן, לדוגמא אם נאמר שכל הברבורים לבנים, מבחינה לוגית תיתכן האפשרות שהברבור האלף ואחד הוא שחור. לכן, על פי תורת האינדוקציה אין קטגוריה ודאית או אמיתית אשר מסוגלת לאפיין את המציאות. הפילוסוף יוסף אגסי מגיע למסקנה ש"הידע איננו מן האפשר" בבחינת ידע תקף וודאי.27 שכן, על מנת להוכיח דבר־מה אנו זקוקים לקריטריון ועל מנת להוכיח את הקריטריון אנו זקוקים לקריטריון נוסף וכך ברגרסיה אינסופית. לכן, אגסי מגיע למסקנה, בהד־קולו של פרמנידס, שהידע איננו מן האפשר, ידע בבחינת ידע אובייקטיבי תקף וודאי. לא לחינם מציג אגסי את תלמידו של פופר ויליאם ברטלי אשר כתב את ספרו הנסיגה למחויבות28 בטענה שכל ידע הוא השערה המתגבשת כקפיצת מדרגה, ללא צורך לצדק אותה. שכן, צידוק גורר לצידוק נוסף ברגרסיה אינסופית כפי שתואר לעיל וזה איננו מן האפשר. דבריו של ברטלי הם הדגש לטענתו של מורו פופר שטען שאין מתודה רציונלית סדורה המציגה את הדרך האוטומטית ליצור השערות, תיאוריה וידע על העולם. אלו נוצרים כקפיצת מדרגה בלתי־מובנת. 

			פופר ניסה להתגבר על פרדוקס האינדוקציה בטענה שאי אפשר להוכיח דבר מה, אבל כן ניתן להציג קריטריונים להפרכת אותן השערות. למול טענה משמעותית זאת של פופר, מוצגת הדעה הנוגדת של פייר דוהם ווילארד ואן אורמאן קוויין המכונה תזת דוהם־קוויין. הטענה שלהם הינה שאי אפשר לבחון טענה או היפותזה מדעית במבודד, משום שכל טענה נשענת על מספר רב של הנחות רקע, טענות הקשורות אחת בשנייה. הכל תלוי הקשר וקונטקסט. לכן, התיאוריה של פופר מופרכת. הבה נרחיב. 

			דוהם29 גילה רעיון אשר זעזע את עולם הפילוסופיה של המדע. הרעיון אומר שכשם שהניסיון אינו יכול לאמת חוק אוניברסלי (מכיוון שחוק זה מדבר על מספר אינסופי של מקרים ואילו האימות יכול להיות רק ביחס למספר מוגבל של מקרים), ממש כך גם הניסיון אינו מסוגל להפריך חוק אוניברסלי. כדי לפרש תוצאות תצפיתיות, צריך להשתמש בפיזיקה כולה, כלומר לדעת איזה חלק של כל התיאוריה עלינו לתקן. דוהם ביקר את הרעיון של "ניסוי מכריע". לפי דוהם, אם הניסוי אינו מביא לתוצאה המצופה, הרי לא רק הטענה שנבחנת מועמדת לספק, אלא גם הפיגום התיאורטי שבו משתמש הפיזיקאי. 

			על פי קוויין30 משפטים אינם עומדים למשפט הניסיון אחד־אחד, אלא המכלול השלם. קוויין מציג גישה המכונה הוליזם של אישוש או של הצדקה. המהלך הביקורתי של קוויין כנגד הבחנה בין משפטים אנליטיים למשפטים סינתטיים, הוביל אותו לתזת "ההוליזם הסמנטי". על פי מודל זה שהוא מודל רשתי, משמעותו של פסוק נקבעת בהקשר לשייכות ההוליסטית שלו. כל טענה אומר קוויין, יכולה להיחשב אמיתית אם נעשה התאמות שלה ביחס למערכת כולה. 

			בעיית האינדוקציה החדשה

			את בעיית האינדוקציה החדשה הציג הפילוסוף האמריקאי נלסון גודמן בספרו: "עובדה, דיון וניבוי".31 גודמן מבקש לתקוף את ההנחה כי ניתן להציג חוקים של לוגיקה אינדוקטיבית. לשם הצגת הבעיה הוא מביא את הפרדוקס הבא: נניח שבדקנו מספר גדול של איזמרגדים וראינו כי לכולם יש את התכונה להיות ירוק. מכאן, לטענת גודמן, אנו נסיק אינדוקטיבית שכל האיזמרגדים ירוקים. כעת מבקש גודמן לחשוב על תכונה חדשה אותה הוא מכנה במושג "ירול" (ירוק עם כחול). כל האיזמרגדים שנבדקו עד עכשיו נמצאו ירוקים, אך במקביל בזמן "עכשיו", הם נמצאו גם ירולים. מכאן ניתן להסיק אינדוקטיבית שכל האיזמרגדים ירולים. אבל הרי זו סתירה. שכן, אותן ראיות מובילות לשני ניבויים סותרים, האחד שהאיזמרגדים הם ירוקים והאחר שהם ירולים.

			הקדים את גודמן הפילוסוף לודוויג ויטגנשטיין32 בעיסוק אודות "חידת הצבעים" שהיה טרוד בה לאורך שנות חייו. הוא חזר ועסק בנושא הצבעים עד לימיו האחרונים. החידה הינה: מדוע דבר מה אינו יכול להיות ירוק לגמרי ואדום לגמרי בעת ובעונה אחת. האם ניתן להעלות על הדעת דבר־מה שכולו צבוע בשני צבעים שונים ומובחנים בעת ובעונה אחת. 

			הבעיה היא שאף על פי שהטענה שדבר אינו יכול להיות אדום וירוק בעת ובעונה אחת, היא אמת הכרחית, נראה שהיא אינה אמת לוגית. אין סתירה פורמלית באפשרות שדבר מה יהיה אדום לגמרי וירוק לגמרי בעת ובעונה אחת. השאלה היא מהו מקור ההכרח? האפשרות הראשונה מבטאת הכרח פיזיקלי או מטפיזי. העולם אינו מאפשר לדברים להיות ירוקים ואדומים בעת ובעונה אחת. האפשרות השנייה מבטאת הכרח פסיכולוגי. אנו לא יכולים להעלות על דעתנו שדבר יהיה ירוק ואדם בעת ובעונה אחת. מנגד, מבחינת תורת האבחון של המציאות, האובייקטים כן יכולים להופיע אדומים וירוקים בו־זמנית. הבה נרחיב ונסביר. 

			האינדוקציה כאבחון המציאות

			התיאוריה החדשה שלי אודות ההתמודדות מול בעיית האינדוקציה גורסת, שניתן להגיע להכללה באמצעות איסוף מרובה של עובדות מן השטח, בלי צורך להגיע לאינסוף עובדות. טענתי הינה שהאינדוקציה עוסקת למעשה באבחון המציאות (דיאגנוזה). כאשר אנו מנסים לאבחן את המציאות, אנו נמצאים בשדה המכונה "תורת ההגדרה". אנו מנסים להציג משתנים הכרחיים ומספיקים, אשר מאפיינים את מושא המחקר, את האובייקט שאנו מנסים להבין את מהותו. כיום, אנו מבינים שמושג ההגדרה הקלאסי מגושם לנוכח ניסיון להבין את המציאות שהיא מורכבת והטרוגנית.

			תורת ההגדרה החדשה מבוססת על ניסיון לחשוף את הקבוע מאחורי השונות, את המגדירים הקבועים המהווים מכנה משותף למציאות עם וריאציות רבות. למשל, כשאנו מכנים אובייקט מסוים בשם "כוס", השם כקטגוריה מהווה מכנה משותף תפיסתי ומושגי לריבוי ווריאציות רבות של כוסות. שכן, במציאות יש כוסות גדולות, קטנות, מרובעות, עגולות, מזכוכית או מקרטון. תפקידה של הקטגוריה הוא לחשוף את הקבוע מאחורי השונות. את זאת אנו מצליחים לממש על ידי בניית "טיפוס אידיאלי" של קטגוריה מאבחנת. הקטגוריה האבחונית אודות המציאות יכולה להכיל ניגודים (קונטרדיקציות), כלומר ברבור לבן יכול להיות גם ברבור שחור בו־זמנית במסגרת תורת האבחון של המציאות. בניגוד לתורת האינדוקציה שחיפשה את ההגדרה הבינארית של או־או (או שחור או לבן), על בסיס חוקי הלוגיקה של אריסטו, הרי שתורת ההגדרה החדשה מציגה לוגיקה גמישה יותר (המכונה פאזי־סט כלומר עוסקת בלוגיקה של עמימות), אשר מסוגלת להכיל בתוכה ניגודים הסותרים את חוקי הלוגיקה של אריסטו.33 שכן המציאות עצמה נחשפת בניגודיה. 

			בניית טיפוסים אידיאלים באבחון המציאות

			הטענה הינה שאי אפשר לראות את עובדות המציאות (האסכולה האמפירית והאינדוקטיבית), בלי לבנות סרגל מדידה דדוקטיבי, המבוסס על טיפוסים אידיאליים המייצגים מידע הוליסטי. הסוציולוג הגרמני מקס ובר פיתח מתודולוגיה מחקרית המבוססת על מושג "הטיפוס האידיאלי".34 הטיפוס האידאלי מייצג צבר של תכונות באשר למושא הנחקר, והוא נוצר לא כמיצוע סטטיסטי של המציאות, אלא כפי שטענו פופר וברטלי, כקפיצת מדרגה בבניית השערה מסוימת. קפיצת המדרגה הזאת מבוססת על שילוב של אינטואיציה יחד עם מידע אמפירי מצטבר במוחו הקודח של התיאורטיקן. 

			דוגמא מובהקת לכך משדה האבחון הרפואי. הרפואה בונה קלסיפיקציה של מחלות, כאשר כל מחלה מתאפיינת כטיפוס אידיאלי בהצגת צבר סימפטומים וסימנים (cluster) המכונה בעברית תסמונת ובלועזית סינדרום, שמשמעו: סין=ביחד, דרומוס=מסלולים. הקלסיפיקציה הרפואית מבוססת על "טיפוסים אידיאלים" של מחלות והיא משתנה מתקופה לתקופה בעקבות שכלול של אותם טיפוסים אידיאלים. הטיפוס האידיאלי נוצר, גם באמצעות הכללה אמפירית וגם באמצעות אינטואיציה. 

			אבחון המציאות

			התיאוריה המוצגת בספר זה אודות אבחון המציאות, מבוססת על אבחון שקיים ברפואה. תהליך קבלת ההחלטות בא לידי ביטוי באינטגרציה בין האמפירי, הרציונלי והפרגמטי. האמפירי זאת הקליניקה של החולה. הרציונלי זאת הקלסיפיקציה ההיפותטית של טיפוסים אידאליים של מחלות. הפרגמטי זה הניסיון לבצע תאום בין התמונה הקלינית לקלסיפיקציה, ולראות לאיזה טיפוס אידיאלי התמונה הקלינית מתאימה יותר. 

			מן ההיבט הפילוסופי־אפיסטמולוגי הטענה הינה שידע נוצר כתוצאה מאינטגרציה בין שלוש נקודות מבט, המייצגות שלוש אסכולות פילוסופיות: האמפיריציזם, הרציונליזם והפרגמטיזם. האינטגרציה יוצרת גוף ידע אודות המציאות והוא תמיד היפותטי ואיננו מתיימר להיות אמיתי או תקף באופן אבסולוטי באבחון המציאות. אין אמת מוחלטת, אלא אמת המשרתת באופן פרגמטי את צורכי הקיום של המאבחן, אם זה יצור חי כמו אמבה ואם זה אדם כמו איינשטיין. תקפות הידע היא תלוי קיום. לכן, מול מציאות אובייקטיבית מחוצה לנו, מתהווה מציאות חדשה המותאמת לצורכי החי. 

			ההיבט האונטולוגי: האקראי, ההכרחי והאפשרי

			התיאוריה האפיסטמולוגית החדשה שהצגתי לעיל מציגה את העמדה, שידע אודות המציאות נבנה באופן דינמי ואינטגרטיבי, באופן טריאדי, בין שלוש נקודות מבט בו־זמנית: האמפירי, הרציונלי והפרגמטי. כך גם מן ההיבט האונטולוגי, טענתי הינה שהמציאות מתאפיינת גם כן באינטגרציה טריאדית בין האקראי, ההכרחי והאפשרי. שלושתם יחד, הם היוצרים את המציאות. האקראי מייצג את עולם התופעות החומרי, ההכרחי מייצג את עולם האידיאות (את הארכיטיפים) הרוחני, והאינטגרציה ביניהם יוצרת את העולם האפשרי הקונקרטי אשר נתון לארגון תמידי כמערכת מורכבת (complexity). האקראי מתאפיין בחוק האקראיות, ההכרחי מתאפיין בחוק הקוסמי ואילו האפשרי מתאפיין בחוק הטבע. 

			המציאות על פי הפרה־סוקרטים

			הפילוסופיה הפרה־סוקרטית35 הציגה את המהפכה החשיבתית במערב, בהבחנה בין עולם התופעות הגלוי לעין, לבין עולם הממשות הנסתר מן העין. כיום אנו מכנים זאת במושגים "מבנה שטח" מול "מבנה עומק". עולם הממשות הוצג על ידי הפרה־סוקרטים, גם כחומר, גם כרוח, כמספר וכאידיאה. תלס אמר "הכל מים", אנכסגורס אמר "הכל נוס" כלומר הכל רוח, פיתגורס אמר שהממשות היא מספר ותיאר זאת כמלודיות מספריות, ואילו אפלטון אמר שהממשות הנסתרת מתאפיינת כאידיאות. אני מאמץ את העמדה המחלקת את המציאות לחומר ורוח, כאשר עולם התופעות הוא החומרי ואילו עולם הממשות הוא הרוחני־אידאי. 

			המציאות כארגון עצמי של מערכת מורכבת

			על פי התיאוריה החדשה המציאות מתאפיינת בארגון עצמי של מערכת מורכבת בין אקראיות עולם התופעות, ההכרחיות של עולם האידיאות והאינטגרציה ביניהם היוצרת את הממשות האפשרית. בניגוד לאפלטון שראה את האידיאות כישות אוטונומית הנאכפת על החומר ומארגנת אותו על פי הצורה, טענתי הינה שהאידיאות מצויות רק בפוטנציה כלומר בכוח, והן מתממשות הלכה למעשה בכל רגע ורגע ביחסי הגומלין עם עולם התופעות. יחסי הגומלין בין התופעות יוצרים בכל רגע סוג של סדר, לעיתים כאוטי, לעיתים מעוות ולעיתים מסודר הרמטית. לכן, צדק אריסטו כאשר אמר שאי אפשר להפריד בין החומר לצורה. בכל רגע ורגע יש אינטראקציה בין החומר המיילד (מיוטיות ביוונית) צורת סדר או סוג של ארכיטיפ אידאי. מנגד, אריסטו לא מספיק, הוא זקוק לאידיאה האפלטונית, לקלסיפיקציה של סוגים שונים של אידיאות אשר מתיילדות בהתאם לאופנים שונים של חומר ולאופנים שונים של יחסי גומלין של החומר. אריסטו ואפלטון דרים יחד בהכרח. 

			שלושה סוגי מציאויות: סדר, עיוות וכאוס

			הקלסיפיקציה של סוגי אידיאות מתאפיינת כסטרוקטורת־על המכילה תתי־סטרוקטורות במעבר מסדר, עיוות וכאוס. סדר משמע תאום מקסימלי בין חלקי השלם. כאוס משמע חוסר תאום מקסימלי בין חלקי השלם. עיוות משמע קיומו של סדר בין חלקי השלם, לבין קיומו של חוסר סדר בין החלקים האחרים של השלם. 

			המעגליות הפרדוקסלית

			הפיזיולוג קלוד ברנרד מציג את המציאות בחקר החי על בסיס מודל מטפיזי אותו הוא מכנה "מעגליות פרדוקסלית".36 שכן, הסיבה היוצרת את המסובב, מתהפכת והמסובב הופך להיות הסיבה. הבה נסביר. ברנרד טוען שהמכניזמים של החי (החלקים) יוצרים את הפרוגרמה (השלם) וזה נאכף בהשפעתו על אותם מכניזמים שיצרו אותו, ונותן למכניזמים את כיוון ההתפתחות. אני טוען שהמכניזמים לא יוצרים את הפרוגרמה, כפי שטען ברנרד, אלא מיילדים אותה (מיוטיות ביוונית), כלומר מוציאים את הפרוגרמה שהיתה בפוטנציה מן הכוח אל הפועל. שכן, הפרוגרמה מצויה כאידאה פוטנציאלית והיא מתממשת ביחסי הגומלין הספציפיים של אותם מכניזמים, לעיתים כפרוגרמה של סדר, לעיתים כפרוגרמה של כאוס ולעיתים כפרוגרמה של עיוות. 

			הפיזיקאי דיויד בוהם הציג את המציאות, על פי פרשנותו של יובל פורטוגלי,37 כארגון עצמי של מערכת מורכבת בין שלושה סדרים: הסדר המפורש המייצג את עולם התופעות הגלוי לעין, הסדר המוכל המייצג את עולם הממשות הנסתר מן העין והסדר המחולל המחבר בין שניהם. המציאות מתגלמת מבחינה מטפיזית כמציאות דינמית המורכבת משלושה וקטורים באינטגרציה הדדית. 

			המציאות כהיפותזה

			המציאות כמפגש בין האקראי, ההכרחי והאפשרי היא מציאות היפותטית לכל אורך הדרך. שכן, עולם התופעות אינו מתקיים בצורה אוטונומית. הוא תמיד קשור לצורת ארגון בהשפעת עולם האידיאות. ולכן עולם התופעות הוא היפותטי. את עולם האידיאות אי־אפשר לראות. שכן, הוא מצוי בפוטנציה, כאפשרות בלבד. הוא מתממש הלכה למעשה בחומר ואז עובר זיהום בהשפעת החומר (קונטמינציה). לכן, גם עולם האידיאות הוא היפותטי. המפגש והאינטגרציה היוצרת את העולם האפשרי הגלוי לעין, גם הוא היפותטי מכיוון שהוא נתון להשתנות ולהתארגנות מתמדת במסגרת ארגון עצמי של מערכת מורכבת. לכן, המסקנה הינה שהמציאות היא היפותזה, היא אפשרות אחת מיני רבות. את זאת אציג בצורה מפורשת בשדה האמנות במסגרת תיאור של שלושה סוגי ריאליזם העומדים בהקבלה לאקראי, להכרחי ולאפשרי. 

			חלק ב': 

			הריאליזם בציור כאידיאה וכהיפותזה

		
	
			פרק 3: 

			הריאליזם בציור כאידיאה —  רקע היסטורי

			תוכן וצורה בציור

			הציור מתאפיין בשילוב בין תוכן לצורה. תוכן משמעו מה מצייר האמן ואילו הצורה משמעה איך מצייר האמן, כלומר באיזה סגנון. התוכן מייצג את הנרטיב המתגלם מבעד לצורה. הצורה מייצגת את ההיבט הפורמליסטי־מורפולוגי של הציור בכתם, בצורה ובקומפוזיציה. הציור מתאפיין כאינפורמציה ויזואלית של צבע, צורה, אור וצל וקומפוזיציה. מרכיבים צורניים אלו בונים את המציאות המצוירת. השאלה הנשאלת מנקודת מבט של תוכן הציור הינה מה בוחר הצייר לצייר מול מגוון הנושאים שהמציאות חושפת. 

			מציירי המערות ועד לפופ־ארט

			לפני למעלה מ־20,000 שנים האדם הקדמון צייר בציור מערות את הבופאלו בטרם יצא לצוד אותו. זאת ההשערה. צייר המלוכה צייר את המלך, המלכה והבנים. הצייר הרומנטי צייר את הנשגב מאחורי הטבע, כאשר האדם מוצג ציורית בפליאה מול נפלאות הטבע. צייר הכנסייה צייר את סיפורי הברית החדשה. ישנם ציירים שהתמקדו בציורי נוף, בטבע דומם, בערום, בציורי בעלי חיים. ציירי הריאליזם במאה ה־19 ירדו אל העם וציירו את חיי היומיום: אישה עם ילדיה נוסעת ברכבת, נשים עובדות בשדה וכיוצא בזה. צייר הפופ־ארט התמקד במיתוסים של מרילין מונרו, אלביס פרסלי, הכריך והנקניקייה יחד עם בקבוק הקולה, כמייצגים את המיתוסים של שנות השישים בחברה האמריקאית. ישנם אמנים אשר התמקדו בציורי מגדר, או קבוצות שחוו דכאנות כגון קבוצת הומוסקסואלים. המציאות מציגה בפני האמן אספקלריה מגוונת של נושאים, אובייקטים ותחומי עניין והאמן בוחר את מה הוא מעוניין לייצג בשפה הציורית. 

			המציאות כסופרמרקט

			המציאות משולה לסופרמרקט גדול עם אינסוף מצרכים. האמן מתקיים בתוך הסופרמרקט, אך הוא בורר איזה מצרכים הוא ייקח לסטודיו כדי לייצג אותם ציורית. אקט הניפוי בין התעלמות מערב רב של מצרכים והתמקדות במצרך אחד או שניים, נובע לא רק מהטעם האישי של האמן, אלא גם מהשפעה תרבותית שבה הוא חי ומנקודת המבט האפיסטמולוגית שלו כלפי המציאות.

			האימפרסיה, האקספרסיה, הסוריאליזם והמופשט

			ישנם אמנים המושפעים מנקודת מבט של אימפרסיה, כלומר של התרשמות מעולם התופעות הנגלה לעין. לעומתם, ישנם אמנים שנקודת המוצא שלהם היא האקספרסיה והם שמים דגש על הצורך לתת ביטוי רגשי בשפה הציורית, כאשר הם מציירים אדם, נוף, טבע דומם או כל דבר אחר. קבוצה שלישית הולכת עמוק יותר מעולם האקספרסיה, לעבר ייצוג הלא מודע, ייצוג דימויי החלום, כפי שעשו זאת ציירי הסוריאליסטיים בהשפעת משנתו של זיגמונד פרויד. קבוצה רביעית מתעלמת מן הסופרמרקט של המציאות על כל מצרכיו ואיננה נותנת ייצוג למציאות הנגלית לעין, אלא הם מתייחסים לאמנות כמוסיקה מופשטת ללא נרטיבים. אלו ציירי המופשט. הם ממוקדים בצד הפורמליסטי־מורפולוגי של הציור, כלומר ביחסי הגומלין התפיסתיים של צבע, צורה, אור וצל וקומפוזיציה.

			המטמורפוזה של המציאות בשישה שלבים

			המציאות הנגלית לעין עברה מטמורפוזה בציור המודרני בשישה שלבים: טשטוש המציאות באמצעות האימפרסיוניסטיים, עיוות המציאות באמצעות האקספרסיוניסטיים, פירוק המציאות למקצעים באמצעות הקוביזם האנליטי, הצגת המציאות כמיחבר ביזארי של טלאים באמצעות הציור הסוריאליסטי, הצגת המציאות באופן נאיבי באמצעות הציור הילדי ולבסוף העלמות האובייקט באמצעות הציור המופשט.

			הריאליזם בציור כמייצג את המציאות כשלעצמה 

			הריאליזם בציור הוא זרם אשר צמח במאה ה־19 תוך ניסיון לצייר את החיים כפי שהם. הציירים הריאליסטיים התמקדו בתיאור המעמדות הנמוכים כנושא מרכזי ביצירותיהם. היתה מגמה מוצהרת של אופי חברתי וביקורתי. מעתה אמנים אלו סרבו לצייר אצילים ורוזנים ושאר מפורסמים, אלא את פשוטי העם. כמו כן, הריאליזם החדש הזה התאפיין בהצגת המציאות ללא ייפוי אלא גם בחשיפת הכיעור, כלומר הצגת המציאות כפי שהיא. 

			מקור השם ריאליזם נולד בביקורת צרפתית על ציוריו של הצייר גוסטב קורבה, כאשר דחו את ציוריו בטענה כי הם ריאליסטיים מדי. העקרונות של הזרם הריאליסטי תועדו במניפסט הריאליסטי שנכתב על ידי קורבה. מבחינה אידיאולוגית התנגדו הריאליסטיים לזרם הרומנטי. בניגוד אליהם, הם שאפו לחקות את המציאות באמצעות אמנות קונקרטית המציגה תמונה אמיתית ואובייקטיבית המבוססת על התבוננות מדויקת בחיי התקופה. לטענת קורבה הריאליזם הוא הדבר עצמו ואילו הציור הרומנטי הוא דימוי מושלם. הריאליזם התפתח גם בעקבות המצאת הצילום, אשר אפשר לתפוס רגע מסוים בחיים האמיתיים. 

			הריאליזם כתוכן יותר מאשר כצורה

			עיקר המהפכה של קורבה היתה בתוכן ולא בצורה. אמנם נכון, בעבור קורבה הריאליזם לא היה רק שלמות של קו וצורה, אלא גם הטיפול הספונטני והגס בצבע המרמז על צפייה ישירה של האמן במושא היצירה, תוך הצגת אי־הסדירויות העומדות בבסיסו של הטבע. הוא צייר את החיים כשלעצמם, קשים ואף גסים. הוא קרא תגר על הרעיונות האקדמיים של ציירי תקופתו. קורבה לא הסתפק רק במה שנגלה מול עיניו בחיי היומיום, אלא קרא תיגר על ציורים ארוטיים שלא היו מקובלים בתקופות הקודמות, ששיאם היה הציור "מקורו של העולם" המתאר אישה בעירום באופן חשוף למדי. 

			הצילום מול הציור בייצוג המציאות

			לאחר שהצגתי את הריאליזם בציור כאידאה, אנו בשלים לעבור לחקר הציור מן ההיבט הצורני, כלומר הפורמליסטי־מורפולוגי בהבנת החידה מהו הריאליזם הנכון בייצוג המציאות? אפתח ואומר שכאשר אנו מציגים צילום של אדם מסוים וליד זה מציגים ציור של אותו אדם, ושואלים את הצופה מה לדעתו מייצג יותר את המציאות, רוב הצופים יאמרו שהציור, על אף שהוא פחות מדויק מצילום. זה נשמע פרדוקסלי אבל התשובה האפשרית לפרדוקס הזה הינה שהציור מאפשר לצופה להשלים את החסר באמצעות הדמיון, ואילו הצילום מקנה ייצוג סטטי, מלאכותי ומנוכר ולכן פחות "חי" ביחס לתחושות הסובייקטיביות שלו. משתמע מכך משהו מאוד מעניין — זה אומר שהיכולת להשלים את החסרים באמצעות הדמיון מייצרת מרחב שמאפשר הזדהות, או השלכה סובייקטיבית, שתורמת לתחושת אמינות הייצוג. אנחנו רואים יותר בעצמנו, כשאנחנו מסוגלים להשלים חלק מהפערים לבד. הבה נצא לדרך בהבנת הפרדוקסים של הריאליזם בציור הקשורים קשר הדוק לשאלה מהי המציאות מן ההיבט הפילוסופי והאונטולוגי. 

			התפתחות הריאליזם בציור — אספקלריה היסטורית

			השאלה העומדת לדיון הינה מהו הריאליזם בציור? גדעון עפרת טוען כי הלקסיקון אודות הריאליזם מורכב ותובעני בנוסחאותיו והגדרותיו. די אם נציג את האיזמים השונים של הריאליזם, כדי להבין שאנו ביער סבוך המחייב כוכב צפון לאוריינטציה והבנה אודות הריאליזם הגנרי למול הווריאציות השונות. סוגי הריאליזם על קצה המזלג הם כדלהלן: ריאליזם היפר־ריאליסטי־צילומי, ריאליזם נטורליסטי, ריאליזם פיגורטיבי, ריאליזם מאגי, ריאליזם פנטסטי, ריאליזם סוציאליסטי, ריאליזם פופ־ארט, ריאליזם התבוננותי וכיוצא בזה.

			במשיכת מכחול מהירה וכוללנית, אבל מאירת עיניים, רן שחורי מתאר את התפתחות הריאליזם בציור כדלהלן.38 לטענתו מושג הריאליזם התפתח בקשרים אידיאולוגיים שונים ואף מנוגדים ולכן קשה לתחם אותו בגבולות ברורים. כל ניסיון לכך נידון לדעתו לכישלון.

			שחורי ממשיך ומציג נקודות מבט שונות אודות הריאליזם בציור במהלך ההיסטוריה. ג'וטו, הציג את האתגר של "התיאור הנכון" כנגד תפיסתה האידיאליסטית של האמנות הביזאנטית. מנגד, הנטורליזם של קראוואג'יו הציב את הריאליזם של המאה ה־14 וה־15 כאידיאליזם תמים, ואילו הריאליזם של גוסטב קורבה הקנה למושג משמעות תוכנית יותר מאשר עיצובית־תיאורית. במאה שלנו כונו כמעט כל התופעות הניאו־פיגורטיביות ניאו־ריאליזם, אף שפיגורטיביות כשלעצמה אינה נגזרת דווקא מתפיסה ריאליסטית. 

			שחורי ממשיך ומוסיף ש"הפופ" בריאקציה שלו כנגד המופשטות והמופשט, אשר ניתקו עצמן מכל הקשר חוץ־עיצובי, החזיר את העשייה האמנותית אל מעגלי האמירה הפיגורטיבית. התפיסה של הפופ היא מיתית מעיקרה ולכן הפיגורטיביות של הפופ משתמשת בחומרים השאולים מחיי היומיום. "העירום האמריקני הגדול" של ווסלמן אינו פורטרט של אישה מסוימת, אלא, הכרזה על דימוייה של הנשיות והסקסואליות, כפי שהיא נגזרת מהלקסיקון החזותי של אמצעי התקשורת. כפי שגם הכיסא החשמלי של וורהול אינו מוצג לעצמו, אלא, כלי הטעון במיתוס המוות, הרצח והאימה של אמריקה.

			ההיפר־ריאליזם מביא את האמנות אל דרגת הסופר־מצלמה ואל האובייקטיבית האופטית הקיצונית, החושפת כל פרט בחזות חריפה ובהצהרה של חוסר סלקטיביות. המאפיין את הריאליסטיקן העכשווי הוא במתח האמוציונלי הגבוה שבהתבוננות, בתאווה הגדולה לראות, ללטף, להתעכב ולחדור לכל פרט, אל כל קמט דק ולכל צללית מקרית. כאילו, שלאחר מאה שנות אמנות בו הופנה המבט פנימה, אל האידיאה או אל הבד עצמו, שוב ניתנה החירות לראות. הריאליזם הזה עוסק ברקונסטרוקציות של המציאות, כשהתמטיקה האופיינית שלו מעוגנת בשולי ובמשני, במקרי ובחלוף. שחורי שואל, מהי האנרגיה המפעילה עשייה זאת? לטענתו, זהו הכורח העתיק להקפיא ולשמר את האובד והחולף. 

			גדעון עפרת מתמודד בהצגת ההיסטוריה של הריאליזם באמנות בצורה מורחבת יותר כאשר הוא משלב זאת בסוגיות פילוסופיות, אשר באות להציג שאלות אודות מהות הריאליזם שנידרש לתת להם מענה. אציג להלן את התיאור ההיסטורי של התפתחות הריאליזם בציור, כפי שזה מוצג בארבעת המאמרים של עפרת. ריכזתי את רעיונותיו בצורה קולאז'ית, על מנת לתמצת ולהנהיר את הרעיונות בפני הקורא.39 

			ציור ריאליסטי הוא ציור הבורא אשליה של מציאות

			במאה החמישית לפנה"ס, היתה תחרות בין הצייר זאוקסיס, לבין הצייר פאראסיוס, מי מביניהם ייצור את הציור הריאליסטי המושלם. זאוקסיס צייר אשכול ענבים וברגע בו נחתו ציפורים והחלו מנקרות ב"אשכול". ואז הפשיל זאוקסיס את הווילון מעל ציורו של פאראסיוס, אלא שלתדהמתו הבין שלא וילון זה, כי אם ציור של וילון. סיפור זה מציג את העמדה שציור ריאליסטי הוא ציור הבורא אשליה של מציאות. השאלה הנשאלת היא מהי מציאות זו? 

			ציור ריאליסטי אמור לייצג ממשות אידיאלית, אשליה. 

			זאוקסיס נתן תשובה חלקית לשאלה מהי המציאות שצייר ריאליסטי מנסה לייצג. הוא ביקש לצייר את דמות אלנה, אך לא מצא אישה יפה דיה שתשמש כמודל היפה שבנשים. לפיכך חיבר הצייר היווני בין חמש נשים יווניות ומתוכן הוא ברא דימוי אידיאלי של יופי היאה לציור אלנה. המסקנה הינה שציור ריאליסטי אמור לייצג ממשות אידיאלית, אשליה. רוחו של אפלטון מרחפת. 

			תודעת הכזב הריאליסטית

			פליניוס האב מביא את הסיפור על הולדת הציור. בוטאדס, קדר יווני, היה אביה של צעירה שהתאהבה בעלם צעיר. בטרם יצא האהוב למרחקים, רשמה אהובתו את צורת צל ראשו ולאחר מכן יצק אביה בחימר את דמות הצל. תודעת הכזב הריאליסטית מתלווה מיד לתודעה הפוכה: הטבעת הצל היא הטבעת המציאות. 

			האם הריאליזם מנכיח את היש באמנות,  על אף היותו אשלייתי

			אם כן, מהו ריאליזם? שואל עפרת. האם הריאליזם הוא הונאה אשלייתית כלומר שקר, האם הריאליזם הוא בלתי מציאותי בשורש מהותו, האם הריאליזם מייצג מציאות על־מציאותית כלשהי, ואולי למרות הכל הריאליזם מנכיח את היש באמנות כאייקון וכאינדקס? 

			מימזיס — האמנות כחיקוי

			נפנה כעת לאפלטון ולאריסטו בשאלה אודות מושג המימזיס כלומר האמנות כחיקוי. אפלטון בדיאלוגים של "המדינה", לימד שהמשוררים אינם אנשי אמת, הם בודים בדיות. האמן מחקה את המציאות ולכן הוא מייצג בבואה של המציאות. לעומת זאת, יוצר הכרכרה יודע טוב יותר כרכרה מהי, מהאמן המצייר את הכרכרה. האמן הוא דובר האמת המשתנה, הסברות, הצללים של האמת. 

			החיקוי על פי אריסטו הוא תהליך של  הלבשת האידיאה בחומר

			תלמידו של אפלטון אריסטו, מפתיע אותנו בספר "פוליטיקה" עם המשפט שהמוזיקה היא המימטית שבאמנויות. כיצד מדיום מופשט יכול להיות המחקה מכל. לכאורה אריסטו מתקרב אל תפיסת האידיאות האפלטוניות, שעה שהוא מפריד בפואטיקה שלו בין ההיסטוריון המלקט פרטים עובדתיים, לבין הפייטן שמתאר את הדברים כמו שעלולים היו להיות ולכן הוא מייצג את הכללי ולא את הפרטי. ואולם כשקוראים את הספר "הפיזיקה" של אריסטו, מושג החיקוי עניינו תהליך של הלבשת האידיאה בחומר, הוצאתה מהכוח אל הפועל בקונקרטי ובפרטיקולרי. 

			הריאליזם כמוסכמה לשונית סמלית

			ההכרה שהריאליזם נידון להתרחקות מהממשות. כלומר, ההכרה שהריאליזם יישאר לעולם רק ייצוג סמלי של המציאות. ב־1968 יצא לאור ספרו של הפילוסוף האמריקאי נלסון גודמן "לשונות האמנות", בו הבהיר שגם הריאליזם בדומה לשאר שפות האמנות, אינו אלא מוסכמה לשונית סמלית. 

			על מנת שאפשר יהיה לראות צריך דימויים  של המציאות

			בשורש טענתו ניצב מחקרו של ארנסט גומבריך ב־1956 "אמנות ואשליה" בו נכתב המשפט המטלטל: "שבטים פרימיטיביים שמעולם לא ראו דימויים (והכוונה גם לדימויים צילומיים), לא בהכרח יהיו מסוגלים לקרוא אותם. כלומר גם הציור או הצילום הריאליסטי תובע לימוד מוסכמות הייצוג, משמע אינו משקף את המציאות כפשוטה". גודמן טוען שתיאור של העולם הוא תמיד אינטרפרטציה של העולם. על כך טען קרל פופר שאיננו יכולים לראות מבלי לדעת מראש. 

			פיגורטיביות אקדמית

			הבארוק החליף את המגמה: קאראווג'ו הכניס את פשוטי העם לציור המיתולוגי; ולאסקאס העביר בעבודותיו המוקדמות את הציור מארמונות ומקדשים אל המטבח; ורמייר השתמש בקאמרה אובסקורה; רמברנדט דקדק בפרטים הגופניים־חומריים. במאה ה19 הגיעה הפיגורטיביות לדרגת שכלול עליונה, ברומנטיקה של ז'ריקו ובניאו־קלאסיקה של ז'אק לואי דוד. שניהם סללו את הדרך למה שקרוי "פיגורטיביות אקדמית", זו שדרגתה הקדם־ריאליסטית הגיעה לשיאים בציורים של דומיניק אנגר, קורמון, לאון בונה וכו'. 

			הריאליזם הסוציאליסטי	

			ואז רק אז, נולד הריאליזם. הוא נולד בחזית הסירוב לציור אקדמי בסלון המודחים. הריאליזם פרץ סביב 1850 כתגובת נגד לציור הפיגורטיבי הרומנטי והניאו־קלאסי, שעה שקורבה תלה את השלט ריאליזם באולם הציור. הריאליזם נולד מתוך רוח הסוציאליזם האוטופיסטי. מכאן חשיבות המניפסט של גוסטב קורבה בציורו מ־1855 "הסטודיו". ציורו זה של קורבה הוא מניפסט חזותי של התגייסות האמן בברית אחת עם מהפכני הזמן, הסופרים ואנשי הרוח לקראת השינוי הגדול בסימן הסוציאליזם. 

			הולדת "אסכולת ברבירזון", ז'אן פרנסואה מילה מצייר את הפרולטריון הכפרי, הונורה דומייא המקורב לברביזונים ואף מזוהה עמם, מצייר את נוסע המחלקה השלישית ברכבת. זוהי מסורת שתתגלגל עד לריאליזם הסוציאליסטי הסובייטי או לריאליזם החברתי בארה"ב של תקופת השפל, או לריאליזם הקירוני של דייגו ריברה וחבריו ממקסיקו, או לקבוצת "ריאליסמו" האיטלקית (רנטו גוטוזו בראשה), או לריאליזם החברתי של חיפה בראשית שנות החמישים. 

			ריאליזם מדעי־פוזיטיביסטי

			היפוליט הגדיר את הנטורליזם כמושתת על גזע, סביבה ורגע. הוא הושפע מהתורה של הביולוג ז'אן בטיסט למארק בנושא הורשת תכונות לצאצאים, תורת האבולוציה של דרווין, הכרת האישיות על פי מבנה הגולגולת של לומברוזו ולאוואטאר. "בסביבה" הוא התכוון לייצוג פרטני של המרחב בו חי האדם המיוצג ואילו "ברגע" התכוון להשתלשלות ההיסטורית של הדמות. אדגר דגה היה פוזיטיביסט מושבע והעמיק בתיאוריה המדעית של מבנה הגולגולת וזיקה למבנה האישיות. דגה הוא מי שמאשר את הריאליזם הסוציאלי בציורים דוגמת "קבצנית ברומא". העובדה המרתקת הינה שדווקא התחזקות הפן המדעי באמנות, היא זו שהרחיקה את הריאליזם או הנטורליזם באמנות לטובת סוג של פיגורטיביות מופשטת. ראו מה עולל מדע האופטיקה של שברל לריאליזם, כשהוליד את הפוסט־אימפרסיוניזם והפואנטליזם והיו היסטוריונים שהסמיכו את פריצת הקוביזם לתגליותיו של אלברט איינשטיין. 

			ריאליזם כמופשט

			אותה מודרנה אוונגרדית שנולדה מתוך הריאליזם בעקבות ציורו הפרובוקטיבי של אדוארד מנה "סעודה על הדשא" (1863) או בציורו הפרובוקטיבי של קורבה "בונז'ור מסייה קורבה" (1854), היא זו שתכריז נגדו מלחמת חומרה. ב־1871 יעדיף ג'ון וויסלר לקרוא לציור הריאליסטי של אמו בשם "קומפוזיציה באפור ושחור". 

			הציור הנטורליסטי מחויב לטבע

			מרבים לבלבל בין ריאליזם לנטורליזם. הנטורליזם הוא תנועה אמנותית ספרותית שצמחה במקביל לריאליזם בברכתו של אמיל זולא. הנטורליזם שבוי בתפיסת עולם דרוויניסטית. העקרון הגנטי הדרוויניסטי זכה לשדרוג רוחני מוסרי, אשר גם מידות מוסריות הוצגו כעוברות בתורשה. הציור הנטורליסטי מחויב אפוא לטבע. הציור הנטורליסטי מודרך על ידי היצר, האימה וכוחות הגורל. לנטורליסט אין אופק מהפכני חברתי או כל אופק אוטופי אחר. הנטורליסט כפוף לטבע כדימוי או כדינמיקה של כוחות. 

			ריאליזם התבוננותי, פיגורטיביות הסתכלותית

			בישראל של סוף שנות השמונים־תשעים עלה "ריאליזם התבוננותי" (ישראל הרשבג "לשון פרה" 1988 ויוזכרו גם ארם גרשוני, דוד ניפו ושורה ארוכה של ריאליסטים ישראלים חדשים, המסרבים בכל תוקף למונח "ריאליזם"). סוג זה של ריאליזם הממוקד כולו במבט, עד כי הופך להתבוננות במשמעות של קונטמפלציה כמעט מדיטטיבית. 

			הריאליזם החדש, זה שכבש לעצמו עמדה בעולם האמנות הישראלי, מאז ציורי ושיעורי ישראל הרשברג במחצית השנייה של שנות השמונים, מקורותיו שונים בתכלית, והוא גם חף מאידיאל סוציו־מטריאליסטי, ולכן יאה לו השם ריאליזם "פיגורטיביות הסתכלותית".

			התקפה פוסטמודרנית על עקרון הייצוג

			הפוסט־סטרוקטורליסטיים, כלומר הפוסטמודרניים חבטו בעין האנושית עד לעיוורונה. ליוטאר כתב ב־1972 את הציור "כמנגנון ליבידו". הוא הכניע את המבט בפני התשוקה התת־מודעת. דרידה הקדימו, שעה שאבחן במרכזיות המבט בתולדות המערב, אוקולצנטריזם, פאלו־צנטריזם (מלשון "פאלוס") והרהר על הזיקה הזאת. היה זה דרידה שהעניק לכתיבה עליונות וקדימות על פני העין והמבט וראה בכתיבה המנון לרוח הלילה. בודריאר כתב ב־1983 את "סימולקרות". הוא הדיח את המבט לטובת ההדמיה. מישל פוקו הצליף קשות במרכזי המבט החברתיים כמרכזי פיקוח, שליטה ודיכוי, וכיוון את המבט אל השוליים האפלים של החברה. מרלו־פונטי בפנומנולוגיה של התפיסה, שלל את המדרג החושי, לפיו עולה הראייה על שאר החושים בהכרת העולם. 

			"העיוורון" הבלתי נראה, החשוך, המוות (רולאן בארת: זיקת הצילום והמוות), התת־מודע, ביזוי העין (באטאיי), כל אלו הדיחו בצרפת (ובגרמניה של היידגר) את עליונות המבט בתרבות המערבית. התקפה פוסט־סטרוקטורליסטית צרפתית קשה כנגד עקרון הייצוג. 

			במבט שוכן הכושר האלוהי

			גל האמנות הסימולטיבית, ההתחזויות האמנותיות וכזבי התדמית, הובילו לכך שהמסומן ממאן להיחשף. הגל הזה חלף ועבר ורק הקצף נותר ממנו. דווקא על רקע זה בולטת סגידתם של אמני פיגורטיביות הסתכלותית לעין. בעבורם, במבט שוכן הכושר "האלוהי" לברוא את העולם מחדש, לשחזרו במלוא חומריותו. 

			היש והעין: הרדוקציה של האני לעין

			גדעון עפרת מדגיש שהבעיה החמורה מבחינתו, היא ברדוקציה של האני לעין. התחושה החוזרת מול רבים מציורי "הפיגורטיביות החדשה" היא שההתרכזות של הציירים בעין המתבוננת, השילה מעליה את שאר הגוף, החל מאברי הרבייה, המשך במעיים, בכבד, בכליות וכלה בקליפת המוח. בפרפרזה על הכותרת הסארטרית הידועה מ־1943 ("היש והאין") נאמר היש והעין. הצייר שהפך כל כולו לעין במאמץ להנכיח ולייצג את היש, דן את עצמו לגירוש מהיש. בפרפרזה של סארטר "האני הוא אין במהותו", ניתן לומר שהאמן המגדיר את עצמו במונחי "האני הוא עין במהותו" נידון לצייר את היש כאין. ואפשר שאותו חוסר עולם, שאבחן עפרת, לפני עשור בריאליזם הישראלי החדש, יסודו בדיוק בזה, העין טרפה את העולם. 

			האמן הפיגורטיבי־הסתכלותי

			הציור ההסתכלותי מושתת על חוש ההתבוננות. אמן ההסתכלות איננו מביא את גופו ליצירה, אלא רק את עינו וידו. מעשה היצירה הוא תולדת מעשה ההתבוננות. ההתבוננות של אמן הפיגורטיביות ההסתכלותית הוא זה של מחקר אמפירי חמור בדומה להסתכלות פסיכיאטרית. חקירתו אובייקטיבית, נטולת כל פניות. חקירה איטית, זהירה, מקפת, מלקטת ומצרפת כל פרט ופרט. 

			ההסתכלות כקונטמפלציה־כמדיטציה

			ההסתכלות כמבט וההסתכלות כחקירה מובאות יחדיו לדרגה גבוהה ומאתגרת של הסתכלות כקונטמפלציה. אנו גובלים בחוויה דתית, בתפילה או לפחות במדיטציה. שורש המונח קונטמפלציה במילה הלטינית templum שפירושה שטח שהוקדש לבניית מבנה לעבודת קודש. עוד מאז אפלטון קונטמפלציה נתפסה כדרגה הגבוהה להתעלות הנשמה אל הכרת האידיאות העליונות. בעבור פלוטינוס, הקונטמפלציה היתה חווית ההתבוננות באחד־האלוהי. הקונטמפלציה הניאו־אפלטונית, תחילתה איפוא במבט החוצה, אך המשכה ושיאה במבט פנימה כ"כיבוי" תודעה עצמית והתרכזות רוחנית גוברת בכלליות האינסופית. הציור ההסתכלותי הוא ציור מיסטי, לא במובן של ידיעת האל, אלא במובן של הכרה מדיטטיבית: סיר הוא פשוט סיר. אתגר זן־בודהיסטי של התבוננות ממוקדת "בסתם דבר". ריכוז מרבי בדבר עד להתרוקנות התודעה. האובייקט מסרב לחשוף את עצמו על פי היידגר (אלתאה).

			ניסיון החדירה של העין לתוך העולם

			המשורר הפורטוגלי פרננדו פסואה כותב שהמשמעות הנסתרת היחידה של הדברים, היא שאין להם משמעות כלל, שהדברים הם באמת כפי שהם נראים, ושאין מה להבין מעבר לכך. גוסטב פלובר אומר שכדי שדבר יהיה מעניין, אין אלא להאריך להסתכל בו. 

			ככל שנתעכב ונשתהה על אובייקט, ככל שנבקש לחלץ אותו מהקשרי משמעות, כך נתקרב ונתמסר לעיקר שהוא עצם המבט. ניסיון החדירה של העין לתוך העולם. מבט טהור אשר מעביר אותנו לזמן אחר. לא עוד הזמן המעשי והלחוץ של היומיום התובעני, כי אם זמן איטי מאוד של הסתכלות מתמשכת, הסתכלות בלתי־מעשית שבשיאה היא הופכת לאל־זמן. ואז ההסתכלות היא כבר קונטמפלציה הסמוכה למשמעות הניאו־אפלטונית. מה שראשיתו אובייקט חומרי — סיר סתם, סופו איפוא רוחניות טהורה. 

			החוויה מתאפיינת כהתבוננות, במשמעות החושית והרוחנית של המילה: התבוננות־תבונה. הרשברג הגדיר את עצמו כאמפריציסט רדיקלי. בריאיון בעיתון הארץ 2002 והוסיף ב־1989 בריאיון בקול העיר: "לגבי הראייה היא החוויה המרכזית... במשך הזמן גיליתי שהמבט הארוך שלא כמו המבט הקצר, נותן לי אינסייט כלפי האובייקט המסוים". לא ריאליזם, לא נטורליזם, לא פיגורטיביות אקדמית, לא היפר־ריאליזם, כי אם ציור הסתכלותי. 

			העין, המבט והעיוורון

			גדעון עפרת מגלה הסתייגות מן הריאליזם הישראלי. הוא איננו מצליח לאבחן "עולם" אצל רבים מציירי המגמה הזאת. הוא מחדד את ביקורתו בסוגיית העין והמבט ונעזר באמירות פילוסופיות חשובות אודות היחס בין ראייה לעיוורון. פילוסופים כגון ניטשה (האפלה הדיוניסית), ז'ורז' באטאיי, מוריס מרלו־פונטי, מישל פוקו, ז'אק לאקאן, ז'אק דרידה, ז'אן פרנסואה ליוטאר וכל שאר גיבורי ספרו של מרטין ג'יי (עיניים מושפלות, 1993), חבטו בעין האנושית עד לעיוורונה. 

			סיכום: הצורך בהצגת תיאוריה חדשה

			גדעון עפרת מרחיב את הצגת הריאליזם על פי רן שחורי, בכך שהוא מציב שאלות נוקבות כאבני דרך בהתפתחות הריאליזם בציור: האם הציור הריאליסטי הוא בורא אשליה של מציאות, האם הוא אמור לייצג ממשות אידיאלית כלומר אשליה, עד כמה הריאליזם הוא כזב, האם מצליח הריאליזם להנכיח את היש באמנות על אף היותו אשלייתי, הריאליזם כמימזיס וכתהליך של הלבשת האידיאה בחומר, הריאליזם כמוסכמה לשונית סמלית, הצורך בדימויים על מנת שאפשר יהיה ליצור את הריאליזם. המעבר מפיגורטיביות אקדמית לריאליזם סוציאליסטי, עבור לריאליזם מדעי־פוזיטיביסטי, ריאליזם כמופשט, ריאליזם נטורליסטי ולבסוף ריאליזם התבוננותי. 

			גדעון עפרת מדגיש את הצורך ביצירת תיאוריה חדשה, על מנת להיחלץ מן הייאוש של משבר הציור במאה ה־20. בספר זה אני מציג את הדעה שתיאוריה חדשה אודות הריאליזם בציור, היא השביל לעבר מזור של תקווה בהבנת משבר הציור בכלל. להלן אציג את עקרונות התיאוריה החדשה שלי אודות הריאליזם בציור. 

			

			
				
					38	שחורי רן, קטלוג "ריאליזם", תערוכת ציורים באוצרותו של יהושע גריפית, אגודת הציירים והפסלים בישראל, 1981.

				

				
					39	עפרת גדעון, פיגורטיביות הסתכלותית, היש והעין, הריאליזמים של הריאליזם, על העיוורון. פרק זה מציג את ארבעת המאמרים הללו של גדעון עפרת בצורה מעורבבת תוך כדי חיבור קטעים שונים למיקשה אחת (גדעון עפרת המחסן). 

				

			

		
	
			פרק 4: 

			חידת הריאליזם בציור —  הריאליזם כהיפותזה

			"הפרדוקס המרכזי של הריאליזם הוא שהייצוג לא יהיה מושלם לעולם. יש תמיד רמה של פרטים, שלמטה ממנה אין הצבע יכול להגיע. כך נידון הריאליזם להיות יותר היפותטי מן ההפשטה. מה שעושה את הציור הריאליסטי למעניין איננו האשליה השלמה (כאילו אפשרי הדבר) אלא העוצמה; ואין עוצמה ללא כללים, מגבלות ומיומנות". 

			(רוברט יוז)

			"אינני מסוגל להראות את מה שאני רואה... עבורי המציאות נשארה בלתי־ניתנת לנגיעה ולא נודעת, כמו בפעם הראשונה שמישהו ניסה לתאר אותה... היו יותר מדי פסלים ביני לבין המודל". 

			(אלברטו ג'קומטי)

			"המשאלה לשמר במוחש את הרגע החולף, את גלי הריגוש הנעלמים, את הפיסות הקטנות של הריאליטה המשתנה והנמוגה, הביאה אותי ליצירה הריאליסטית, אשר מתעדת ומשמרת את כחותם את הגוף האובד ואת השעה העוברת. כמו תווי הפנים המוטבעים במטפחתה של ורוניקה, כמו חמוקי הגוף המצטיירים בתכריכיו, כמו תשובה לנחרצותו של הזמן". 

			(רן שחורי)

			פתח דבר: ראייה ועיוורון

			ריאליזם בציור משמע ניסיון לייצג את המציאות במקסימום של דומות. ריאליזם בציור משמע מימזיס כלומר חיקוי המציאות. עובדה היא שאנו עדים לריבוי של איזמים בריאליזם (ריאליזם נטורליסטי, ריאליזם פיגורטיבי, ריאליזם קונטמפלטיבי, ריאליזם סוציאליסטי וכו'). ריבוי האיזמים מלמד אותנו שהחתירה לייצג את המציאות במקסימום של דומות איננה אחידה ואיננה מושלמת, וכי יש ערב־רב של פתרונות לממש ייעוד זה אודות המימזיס. נשאלת השאלה מהו הריאליזם הנכון, מהו החיקוי הנכון ובמקביל מהי המציאות אותה מנסה האמן לחקות? עד עתה, לא נמצא האיזם הריאליסטי האולטימטיבי וזה מחייב מחקר ובירור מדוע. 

			הטענה המוצגת במחקר זה הינה שהריאליזם לא מצליח לממש את עצמו עד תום. במאמר זה אני מציג את המושג החדש "עקרון אי הוודאות האופטי"40 בצבע, בצורה ובקומפוזיציה. מושג זה מוביל למסקנה שבשביל לראות אנו נדרשים לעיוורון. ראייה ועיוורון דרים יחד באופן משלים בריצוד אינסופי מן ההיבט האופטי. אין ראייה מתאפשרת באופן שלם ומוחלט, קל וחומר באשר לייצוג המציאות בשפת הציור. החתירה לייצג את המציאות במקסימום של דומות, איננה מן האפשר. שכן, על פי עקרון אי הוודאות האופטי, העין מרצדת בין הדמות לרקע ואינה יכולה לצוד את המציאות בו־זמנית גם בדמות וגם ברקע. העין מרצדת בצבע בין האינפורמציה המינימלית שהיא נקודת הפיקסל לבין המשטח. העין מרצדת בצורה בין המטושטש למובחן. העין מרצדת בקומפוזיציה בין הגיאומטריה לריתמוס. רעיונות אלו יורחבו ויפורטו בהמשך. 

			ארנסט גומבריך טוען שהצייר איננו מצייר את אשר הוא רואה, אלא הוא מצייר בהשפעת תמונת העולם שלו אודות המציאות. לכן, המסקנה הינה שהסגנון בציור הוא תמיד תלוי תיאוריה, קל וחומר הריאליזם בציור הוא רק היפותזה. אנו נידרש להתחקות אחר השאלה מהי המציאות מן ההיבט הפילוסופי, מולה עומד הצייר ומנסה לייצג אותה בשפה האמנותית, ובמקביל להבין את המאמץ הסיזיפי של הצייר להגיע אל קצה ההר, קרי לייצג את המציאות באופן ריאליסטי, והיכן הוא עולה על שירטון ואיננו מצליח להוביל את הפרויקט אל מימושו. 

			במאמר זה אציג ארבעה ארכיטיפים של סגנונות ריאליסטיים כדלהלן: "הריאליזם הנטורליסטי" המייצג את מבט העין התמימה, החושפת את מבנה השטח של עולם התופעות הגלוי; "הריאליזם הגיאומטרי" המייצג את מבט העין החושבת, החושפת את מבנה העומק של הריאליה; "הריאליזם הפיגורטיבי" המייצג את העין בבחינת היד המציירת, המייצגת את הריאליזם ההתהוותי מן האמורפי אל הפיגורטיבי. שלושת נקודות המבט הללו, הן המאפשרות את יצירת הארכיטיפ הריאליסטי הרביעי המכונה "ריאליזם מדעי" אשר מייצג את המציאות על פי תמונת עולם על בסיס חוקיות אסתטית מקסימלית של הרמוניית ניגודים.

			ארבעה ארכיטיפים אלו של סגנונות ריאליסטיים, הריאליזם הנטורליסטי, הגיאומטרי, הפיגורטיבי והמדעי, הם המהווים אבני יסוד בבניית יתר האיזמים של סגנונות ריאליסטיים שנוצרו במהלך הדורות, וייווצרו כסגנונות ריאליסטיים חדשים בעתיד לבוא. הטענה הינה שכל יתר הסגנונות הריאליסטיים, הם תרכובת היברידית של ארבעת ארכיטיפים אלו. 

			הייאוש והמזור

			ב־1984 כותב רן שחורי, נשיא בצלאל, מאמר המכונה "ככה"41 ומבכה את מות הציור ואיבוד כוכב הצפון במדיום הציורי וכותב: "אנשים רוצים כנראה למות — לנעול את המוח, לחוש את הרפיון הטוב, להיטלטל עד שקיעה בזרועות הרגשנות החמימה, לישון" ומסיים את המאמר: "המוות הטוב והחם. התפוררותן האיטית של קפלי המוח, קריסת הגוף אל העריסה הרכה, ההתפעלות המיסטית של התבונה ושקיעתם הכבדה, הכבדה כעופרת, של העפעפיים. העולם בא אל החשכה. כל קנה־מידה מוחלף בככה". לאחר כתיבת מאמר זה, שחורי החליט באופן קיצוני, לעזוב את העיסוק בציור, גם כצייר, גם כמורה וגם כמבקר אמנות בעיתונות, ועבר לעסוק במחקר והוראה בשדה הארכיטקטורה ועיצוב פנים. 

			ב־1986 השתתפתי בקורס של גדעון עפרת בבית האמנים בנושא "פוסטמודרניזם ואמנות". באחת מן ההרצאות עפרת הזכיר את מאמרו של רן שחורי המכונה "ככה", ובעידון טקטי חלק על גישתו הנגטיבית של שחורי באשר לאמנות העכשווית ובאשר למסקנה הקשה אודות מות הציור. עפרת הוסיף שמנקודת הראות שלו, הציור לא מת. שחורי תאר את האמנות העכשווית "כאובדן כל קנה־מידה", ואילו עפרת הציג עמדה מתפעמת למולה.

			ארבעים שנה מאוחר יותר שינה עפרת את דעתו האופטימית אודות מצב אמנות הציור, לעבר עמדה פסימית המתכתבת עם מאמרו של שחורי. עפרת כותב על הדוקומנטה שבקאסל ומהביאנלה בברלין 2022 מאמר המכונה: "יכול להיות שזה נגמר", ומוסיף: האמנות נקלעה לאין מוצא. האמנות יצאה מהאמנות. האמנות קצה באובייקט, קצה ביופי, קצה במתח האסתטי, במבע, בסובייקט האינדיבידואלי. היא פינתה את הבמה לפוליטיקה של זהויות, לתרבויות אתניות מדוכאות, לדה־קולוניזציה של עמי הדרום, למיעוטים נרדפים. האם לומר הללויה, או לומר אבוי. האמנות נפרדה מרצונה החופשי מאמנות. שמה את האמנות במרכאות, הקולקטיביות נעדרת כריזמה, עליבותן של התערוכות. דפוסי היופי באמנות הוחלפו בפרסומות מניפולטיביות של חברות ענק ויחצנים ציניים. האמנות הכריזה על השתחררותה מן הצו האסתטי. אנו בסמטת אין־מוצא פוסטמודרנית, בינוניות מייגעת. האמנות החלה לשעמם גם את האמנות עצמה. היכן הדבר הקסום שקרה לנו שהוא האמנות. יכול להיות שזה נגמר? עפרת מסיים בזו הלשון: אנו נדרשים לתיאוריה חדשה על מנת להיחלץ מן הייאוש ולהציג מזור של תקווה42 (הדגשה שלי, י.ו).

			הולדת הריאליזם החדש באמנות המודרנית, מייצג ניסיון היחלצות ממגמת מות הציור. מנגד, אנו עומדים בפני השאלה מהו הריאליזם? עפרת טוען כי "הלקסיקון הריאליסטי מורכב מאוד ותובעני ביותר בנוסחאותיו והגדרותיו". הוא מציג במאמרו חלק מרשימת האיזמים השונים של הריאליזם: חיקוי, ייצוג, פיגורטיביות (קלאסית, ניאו־קלאסית, רומנטית, אקספרסיוניסטית, סמי־אבסטרקטית), ריאליזם, נטורליזם, ריאליזם מאגי, ריאליזם פנטסטי, ריאליזם סוציאליסטי, ריאליזם חברתי, ריאליזם קפיטליסטי (היפר־ריאליזם), פוטו־ריאליזם, ריאליזם התבוננותי. ובכן, אנו עומדים בצומת דרכים ואולי באין־מוצא בשאלה מהו הריאליזם, מה מאפיין אותו ברמה המורפולוגית־פורמליסטית בהקשר לשפת הציור. 

			עפרת טען לעיל, שאנו נדרשים לתיאוריה חדשה על מנת להיחלץ מן הייאוש. חוקר האמנות רוברט יוז מציג את הפרדוקס של הריאליזם בזו הלשון: "הפרדוקס המרכזי של הריאליזם הוא שהייצוג לא יהיה מושלם לעולם. יש תמיד רמה של פרטים, שלמטה ממנה אין הצבע יכול להגיע. כך נידון הריאליזם להיות יותר היפותטי מן ההפשטה". 

			מטרתי במאמר זה הינה להציג תיאוריה חדשה אודות הריאליזם בציור. אני מפתח את הפרדוקס של הריאליזם, כפי שיוז רומז עליו, בהצגת מושג חדש המכונה "עקרון אי־הוודאות האופטי" ובאמצעותו מרחיב את הרעיון המרומז של יוז, שלא קיבל אצלו ביסוס תיאורטי מקיף. התיאוריה שלי תציג בפנינו את האינטגרציה בין עין־מוח־יד בראיית המציאות וייצוגה בשפת הציור, כתהליך צנטריפטלי וצנטריפוגלי משלים, במעבר מאינטגרציה לדס־אינטגרציה, וכפי שמכנה זאת רודולף ארנהיים מעבר הכרחי בין סדר לאנטרופיה.43 דינמיקה זאת, במעבר מאינטגרציה לדס־אינטגרציה ויזואלית, מבוססת על עקרון אי הוודאות האופטי, שיוסבר להלן בהרחבה, ולבסוף אציג מטריצה של סגנונות ארכיטיפים המייצגים סוגים שונים של טיפוסים אידיאליים של ריאליזם, כאשר כל יתר הסגנונות של הריאליזם מתאפיינים כתרכובות היברידיות על בסיס אותם ארכיטיפים ריאליסטים. 

			המתודולוגיה הסטרוקטורלית בחקר האמנות

			חשוב להדגיש שמחקר זה מבוסס על מתודולוגיה סטרוקטורליסטית. מתודה זאת הוצגה בספרי "מימזיס, הפסיכולוגיה של הציור המודרני",44 בחקר האמנות המודרנית מן האימפרסיוניזם ועד למופשט. במחקר זה אני מתמקד בחקר הסגנון הריאליסטי, כאשר המתודה תוביל בהכרח בהמשך גם ליתר סגנונות האמנות עד למופשט. הגישה הסטרוקטורליסטית הוצגה על ידי חוקר האמנות היינריך ולפלין במושג "אופני ראייה" המהווה קנה מידה ארכיטיפי בייצוג המציאות בשפת הציור. המתודה הסטרוקטורליסטית מיוצגת על ידי ולפלין באמרה שלו: "היסטוריה ללא שמות". מתודולוגיה זאת מייצגת למעשה את הגישה הסטרוקטורלית בחשיפת "מבנה העומק" המייצג את הציר העל־זמני, הסינכרוני, ביצירת האמנות. אינני מתכחש לציר המשלים המכונה הציר הזמני־הדיאכרוני המשפיע על יצירת הסגנונות באמנות. יתר על כן, טענתי הינה שהאמנות נוצרת באופן הכרחי בשילוב בין כוחות הטרונומיים חוץ־אמנותיים, לבין כוחות אוטונומיים פנים־אמנותיים המבוססים על שפת הציור ודקדוקה.45 כלומר שילוב הכרחי בין הדיאכרוני לסינכרוני, ההטרונומי לאוטונומי. הווקטור ההטרונומי (הזמני והדיאכרוני) מיוצג בתיאוריה של ארתור דנטו במושג "עולם האמנות" הכולל בתוכו את המטריצה המורכבת של השפעת גלריות, מוזיאונים, מבקרי אמנות, אקלים תרבותי וכו', המתנקז, על פי דעתי, בסופו של דבר במוחו של האמן הפרטי כפי שארנסט גומבריך מכנה זאת כ"תמונת עולם", ומשפיעה על אופן הראייה של המציאות ועל אופן עיצוב הסגנון הציורי. גומבריך טען ש"אמנים לא מציירים את אשר הם רואים, הם מציירים על פי תמונת העולם שלהם"46 והוסיף שאין תולדות אמנות, אלא יש רק אמנים. הבנת תמונת העולם אצל האמן, יחד עם הבנת הטמפרמנט האישיותי שלו (שגומבריך התעלם מכך), הם יחדיו הכוח המיילד את הציר הסינכרוני של "אופניי ראייה ארכיטיפים" בשפה האמנותית המצויים בפוטנציה וממתינים להתיילד מן הכוח אל הפועל. תיאוריה זאת תורחב בהמשך בהבנת הריאליזם בציור. במחקרי זה אני שם דגש על הציר הסטרוקטורלי־סינכרוני המיוצג על ידי אופני ראייה סגנוניים ארכיטיפיים. 

			כל ציור מייצג את השילוב המופלא בין צורה לתוכן. במחקר זה אני מתמקד רק בחקר הצורה ולא בתוכן, כלומר בפורמליזם המורפולוגי של הציור הריאליסטי. המחקר מתמקד בשפת הציור כצורה ולא כתוכן. 

			מהי המציאות — תמונת העולם וייצוגה בציור  הפונקציה האפיסטמולוגית של האמנות

			על פי דבריו של ארנסט גומבריך שטען שציירים אינם מציירים את אשר הם רואים, אלא הם מציירים בהשפעת תמונת העולם שלהם, ניתן להסיק שהאמנות לאורך כל הדורות מייצגת פונקציה אפיסטמולוגית בהבנת המציאות. נכון הוא שבכל תקופה, לאמנות יש פונקציה קונקרטית והיא שונה מדור לדור וממקום למקום. מנגד, טענתי הינה שהמכנה המשותף לאמנות הוא היותה מתודה, אחת מיני רבות, בחקר המציאות, לא פחות מן המתודה המדעית. לכן, המסקנה הינה שהפונקציה האוניברסלית של האמנות, היא אפיסטמולוגית במהותה. 

			עולם התופעות מול עולם הממשות — העין התמימה מול  העין החושבת

			בשפה ישירה וקונקרטית ניתן לומר שציור ריאליסטי מטרתו לייצג את המציאות במקסימום של דומות. נשאלת השאלה איזו מציאות הריאליזם הציורי אמור לייצג. מאז הפילוסופים הפרה־סוקרטיים, החשיבה המערבית מבחינה באופן בינארי, בין עולם התופעות הנגלה לעין לבין הממשות הנסתרת מן העין, כלומר בין מבנה השטח לבין מבנה העומק. 

			מן ההיבט האמנותי הדבר בא לידי ביטוי בחלוקה הבינארית בין ציור על פי העין האמפירית־התמימה המנסה ללכוד את ריצודי הפוטונים של עולם התופעות, כפי שעשו זאת האימפרסיוניסטים, לבין העין החושבת, כפי שהפרה־קוביסט פול סזאן התיימר לחשוף את הפיגום הארכיטקטוני הקיים מאחורי עולם התופעות, וכפי שהוא תאר זאת בניסיון לייצג את המציאות על בסיס הסטרוקטורות של החרוט, הכדור והקובייה. לכן, ניתן להבחין בין הריאליזם הצילומי ההיפר־ריאליסטי, אשר מנסה ללכוד את עולם התופעות ללא מיון, "על קוצו של יוד", לבין הריאליזם ברזולוציה נמוכה יותר, המייצג את המציאות כאילוזיה חלקית ומאפשר לצופה להשלים את החסר. 

			תיאורית שלושת העולמות למול "אחד ושלושה כיסאות"

			חזרה לשאלה מהי המציאות, מהי המציאות שהצייר הריאליסטי אמור לייצג בשפה האמנותית. הפילוסוף קרל פופר הציג את המטפיזיקה שלו אודות קיומם של שלוש מציאויות: המציאות הפיזיקלית, המציאות המנטלית והמציאות התרבותית. המציאות הפיזיקלית זאת המציאות הקונקרטית המתקיימת ללא תלות בתודעת האדם. המציאות המנטלית מתאפיינת באותה מציאות שכל אדם חווה אותה באופן סובייקטיבי. המציאות התרבותית מתאפיינת בהמשגה של המציאות הקונקרטית באמצעות מושגים ותיאוריות המצויות בכתובים בארכיב התרבותי־בספרייה. 

			מן ההיבט האמנותי, תיאוריה זאת של פופר באה לידי ביטוי ביצירתו של ג'וזף קוסות המכונה "אחד ושלושה כיסאות", מבלי שהוא דיווח על הקשר הזה. יצירה זאת מורכבת מכיסא אמיתי, תצלום של כיסא וכתובת מוגדלת ובה הגדרה מילונית של המילה "כיסא". היצירה נחשבת לאחת מן הדוגמאות הידועות של האמנות המושגית. העבודה של קוסות מעמתת בין ייצוגים סמיוטים שונים, של מה שנדמה כאובייקט אחד — כיסא. מתעוררת שאלה אסתטית לגבי ה"מקור" של הכיסא. על פי פופר, הכיסא הממשי מייצג את המציאות הפיזיקלית הקונקרטית, הכיסא המצולם מייצג את המציאות הסובייקטיבית ואילו הכיסא המתואר בהגדרה מילונית מייצג את המציאות הסימבולית המצויה בארכיב התרבותי־בספרייה. 

			שלוש נקודות מבט ביחסים בין המציאות האובייקטיבית לסובייקט הצופה

			הפילוסוף דיויד גרייבס חוקר את הריאליזם החדש בציור הישראלי47 ומציג שלוש עמדות אפיסטמולוגיות של הצייר הריאליסטי מול המציאות, אותה הוא מנסה לייצג. העמדה הראשונה גורסת שישנה מציאות אובייקטיבית ותפקידו של הצייר לייצג אותה במקסימום של דומות. העמדה השנייה, המבוססת על הפילוסופיה הפוסט־מודרנית, גורסת שאין מציאות אובייקטיבית וכי השפה הכללית ובמקרה הזה השפה האמנותית, היא היוצרת את המציאות. העמדה השלישית גורסת שישנה מציאות אובייקטיבית שאינה תלויה באמן, אך במקביל ישנו המבט הסובייקטיבי הפרשני המנסה ללכוד ולייצג את אותה מציאות אובייקטיבית לפחות בחלקה. לטענת גרייבס הריאליזם בציור החדש באמנות הישראלית מייצג את העמדה השלישית, אודות קיומה של דיאלקטיקה בין מציאות אובייקטיבית, לבין קיומו של סובייקט אובייקטיבי והאינטגרציה ביניהם. 

			המציאות כהיפותזה

			המודל החדש שאני מייצג48 גורס שאת המציאות אנו מצליחים ליידע באמצעות שילוב הכרחי בין המבט האמפירי, המבט הרציונלי והמבט הפרגמטי, ובהקבלה לציור, המבט של העין התמימה האימפרסיוניסטית, העין החושבת הפרה־קוביסטית והעין הפרגמטית, בבחינת היד המציירת בתנועה של חיפוש וטעיה באופן אקספרסיוניסטי. שלושת נקודות המבט הללו מייצגות שלושה קודקודים של משולש סגור, או כפי שתיאר זאת הפסיכואנליטיקאי ז'אק לאקאן כשלושה מעגלים בורומאים המתקיימים בתלות אחד בשני, כאשר נקודת הטריאנגולציה בתוך המשולש, היא המייצגת את ראיית הריאליה, והמשגתה בשפת הציור ברמות רזולוציה שונות של דומות. הריאליזם בציור נוצר רק כאשר יש מפגש הכרחי בין העין, המוח והיד, בין האמפירי, הרציונלי והפרגמטי. לכן, צדק רוברט יוז כאשר אמר שהריאליזם בציור הוא רק היפותזה. אני אראה בהמשך שגם המציאות העומדת מול מבטו של הצייר, הינה היפותזה. 

			על מנת לראות את המציאות, אנו זקוקים לאינטגרציה בין התנועה, הארגון והצורה. העין המתבוננת בתופעות המציאות מייצגת את התנועה, את ייצוג תנועת ריצוד הפוטונים על רשתית העין. המוח המפרש והמארגן את המידע מן העין (הפוטונים של תופעות המציאות) מייצג את הארגון המרחבי. היד היוצרת את הריאליה במסגרת תהליך של ניסוי וטעיה, מייצגת את הצורה. תנועה, ארגון וצורה הם שלושת הקודקודים של המשולש ביצירת המרכז הגיאומטרי של הציור הריאליסטי על גווניו השונים. 

			מן ההיבט האמנותי אקדים את המאוחר (נושא שיפורט בהרחבה בחלק ה') ואציג ארבעה ארכיטיפים של הציור הריאליסטי, הממשיקים לארבע נקודות המבט שהוצגו לעיל. המבט האמפירי מתגלם בריאליזם הנטורליסטי. המבט של העין החושבת מתגלם בריאליזם גיאומטרי. המבט של היד המציירת מתאפיין בריאליזם הפיגורטיבי. הריאליזם הנטורליסטי, הגיאומטרי והפיגורטיבי יחדיו יוצרים את הריאליזם כהיפותזה המתהווה במרכז המשולש כמנעד רוטט. זהו ריאליזם אותו אני מכנה בשם "ריאליזם מדעי" והוא ממומש הלכה למעשה על ידי יצירתו של ז'ורז' סרה בייצוג המציאות על בסיס חוקים פלסטיים לעבר איזון אסתטי מקסימלי. לפנינו ארבעה ארכיטיפים של הציור הריאליסטי: הריאליזם הנטורליסטי, הריאליזם הגיאומטרי, הריאליזם הפיגורטיבי והריאליזם המדעי. כל יתר הריאליזמים הם תרכובות היברידיות של ארבעת הארכיטיפים הללו. כפי שנאמר לעיל, הנושא יורחב במלוא היקפו בחלק ה'. 

			איך נוצרת אמנות?  איך מתגבשים סגנונות ציור — היסטוריה ללא שמות

			טענתי לעיל שמחקר זה מבוסס על מתודולוגיה שכונתה באופן מטאפורי על ידי חוקר האמנות היינריך וולפלין במושג: "היסטוריה ללא שמות". וולפלין ניסה במחקרו לחשוף שני אופני ראייה החוזרים כמטוטלת לאורך כל שנות תולדות האמנות. כלומר, הוא חקר את הסגנונות השונים בציור במהלך הדורות, על ציר הזמן ההיסטורי־הדיאכרוני וניסה לחשוף שני ארכיטיפים סינכרוניים, המאפיינים את כל תולדות הציור. הציר הדיאכרוני המייצג את תולדות התפתחות הסגנונות בציור מתאפיין במה שמכונה כמבנה שטח הגלוי לעין, ואילו חשיפת אופני ראייה ארכיטיפים (וולפלין דיבר על אופני ראייה בלי המושג הארכיטיפ שאני מציין) מייצגים את חקר מבנה העומק הסמוי מן העין. 

			ואכן, המתודולוגיה המחקרית שאני מעוניין בה היא לחשוף את מבנה העומק אודות הארכיטיפים של הציור הריאליסטי. מנגד, אינני מתכחש לכך שתולדות הציור, תולדות התהוות הסגנונות במהלך הדורות, מתגבשים באמצעות האינטראקציה ההכרחית בין מבנה השטח למבנה העומק, כלומר בין הציר הדיאכרוני על ציר הזמן הגלוי לעין, לבין מבנה העומק שהוא הדקדוק הציורי הסמוי מן העין המשפיע על אופן ארגון הסגנון. לכן, אני נדרש להרחיב את גישתי אודות השאלה כיצד מתגבשים סגנונות הציור במהלך ההיסטוריה, ורק לאחר מכן לאפשר שימת דגש על המחקר הסטרוקטורלי־הסינכרוני. 

			טענתי הינה שתולדות הסגנונות בציור מתגבשים כתוצאה מאינטראקציה בין כוחות חוץ־אמנותיים המכונים הטרונומיים, לבין כוחות פנים־אמנותיים המכונים אוטונומיים. כוחות החוץ ההטרונומיים מייצגים את מה שחוקר האמנות ארתור דנטו49 כינה "עולם האמנות" המייצג את הרשת הסוציולוגית בה מצוי האמן ומושפע ממנה. הרשת הסוציולוגית מתאפיינת באקלים התרבותי, בגלריות, במוזיאונים, בסוחרי האמנות, מבקרי האמנות ופרשניה. כל אלו מתנקזים במוחו של האמן היוצר לכלל גיבוש של תמונת עולם אודות המציאות ואודות הציור ומשפיעים על גיבוש סגנונו הציורי. גומבריך טען שאין תולדות אמנות, אלא שיש רק אמנים. הוא טעה בכך מכיוון שהאמן לא יוצר בחלל ריק, אלא הוא מושפע מן הרשת הסוציולוגית שתוארה לעיל. 

			במקביל קיים המימד האוטונומי באמנות המתאפיין בשפת הציור והדקדוק הסגנוני. שכן, שפת האמן היא שפת הציור. קיימת התפתחות פנים־אמנותית של ארגון ופריעת צורה לחילופין בין מרכיבי הציור: הנקודה, הצבע, הצורה, הארגון הקומפוזיציוני והתכנים. 

			נוצרת אינטראקציה במוחו הקודח של האמן היוצר, בין השפעות של "עולם האמנות" המתגבשת כתמונת עולם אודות המציאות, לבין שפת הציור שיש לה את ההיגיון הפנימי שלה. שפת הציור איננה מתאפיינת במרכיבי הציור בצורה בדידה, אלא במניפסטים סגנוניים היוצרים טיפוסים אידיאליים של סגנונות הומוגניים. האינטראקציה בין כוחות החוץ ההטרונומיים לכוחות הפנים־אמנותיים האוטונומיים באה לידי ביטוי בתהליך שניתן לכנותו תהליך "מיוטי"50 של התיילדות, או כפי שכינה זאת אפלטון, תהליך של "היזכרות". תהליך זה בא לידי ביטוי בכך שהטיפוסים האידיאליים של סגנונות ארכיטיפים מתיילדים באמצעות התממשות בפרקטיקה הציורית אצל הצייר בהשפעת תמונת העולם שלו שנוצרה בעקבות השפעות חוץ־אמנותיות. אין להתכחש גם למזג (הטמפרמנט) של האמן מעבר לאידיאולוגיה האמנותית השכלתנית שהוא דוגל בה. האינטראקציה יוצרת את היצירה הספציפית, שהיא לרוב סגנון היברידי־הטרוגני בין טיפוסים אידיאליים שונים ארכיטיפים. 

			במחקר זה אני שם דגש על הכוחות האוטונומיים ולא ההטרונומיים המשפיעים על היווצרות הסגנון בציור. אינני עוסק בעולם האמנות בשפתו של דנטו, אלא אני ממוקד בשפת הציור, באותן סטרוקטורות המייצגות טיפוסים אידיאליים סגנוניים, באותן אידיאות אפלטוניות המתגלמות כסגנונות ארכיטיפים, המתממשות הלכה למעשה באופן הטרונומי בזמן ובמקום היסטורי. כל אידיאה ארכיטיפית משנה את צורתה כאשר היא מתממשת בחומר הגולמי של ההיסטוריה. כל אידיאה ארכיטיפית מקבלת קונטמינציה־זיהום והיא הופכת להיות וריאציה אחת מיני רבות של המקור האותנטי האידיאלי. כעת אציג את אותם ארכיטיפים סגנוניים. 

			חוקר האמנות היינריך וולפלין הרים את הכפפה וניסה לייצג את תולדות הציור כתנועת מטוטלת בין שני אופני ראייה: הבארוקי והקלאסי.51 וולפלין התעניין בחקירת היסודות האסתטיים המופיעים ביצירה. בעקבות השפעתו של הפילוסוף פרידריך הגל אשר טען כי קיימת בהיסטוריה "רוח" בסיסית, פיתח וולפלין את הרעיונות אודות "רוח העין" או "רוח הצורה". אותה רוח, מעצבת לדעתו את האסתטיקה של האמנות במישור אפריורי. הסגנון הקלאסי מול הסגנון הבארוקי מתוארים על ידי וולפלין על בסיס חמישה קריטריונים: הקווי והציורי, השטוח והעמוק, החתום והפתוח, הריבויות והאחידות, הבהירות המוחלטת מול הבהירות היחסית בהקבלה. 

			ניתן להציג אישושים נוירו־פסיכולוגיים לקיומם של טיפוסים אידיאליים בסגנון הציורי, או כפי שמכנה זאת וולפלין אופני ראייה. 

			האיש שחשב שאשתו היא כובע

			הנוירולוג אוליבר סאקס מתאר אדם שחלה במחלה המתבטאת בחוסר יכולת לזהות תווי פנים (אגנוזיה חזותית). איש זה היה מוסיקאי אך במקביל היה גם צייר. סאקס ביקר בביתו של החולה וראה תמונות שלו תלויות בסדר כרונולוגי על הקיר. סאקס כותב: "עבודתו המוקדמת היתה נטורליסטית וריאליסטית, מלאת חיים, עתירת פרטים ומוחשית. עם השנים נעשו הציורים פחות מלאי חיים, פחות מוחשיים, פחות ריאליסטים ונטורליסטיים, והרבה יותר מופשטים, אפילו גיאומטריים וקוביסטים. לבסוף בציוריו האחרונים הפך בד הציור לקשקוש חסר פשר, סתם אנדרלמוסיה של קווים וכתמי צבע".52 לטענת סאקס המעבר הזה אצל החולה לא היה אמנותי אלא פתולוגי; התקדמות של מחלה המכונה אגנוזיה חזותית קשה, שבה נהרסו כליל יכולות הייצוג והדימוי, תחושת הממשות, תחושת המוחשיות. 

			על אף שהמדובר במחלה נוירולוגית החושפת באופן הדרגתי מעבר של ייצוג המציאות מן הריאליזם, עבור לקוביזם וכלה במופשט אקספרסיבי, ניתן להתבסס על אמירתו של הנוירולוגי יוגלינס ג'קסון אשר טען: "מחלות אינן נוצרות, הן משתחררות"53 ולומר שהשתחררו אצל החולה הזה סגמנטים שונים של התפיסה האופטית בתהליך של עיבוד תמונה image processing.

			דבר זה מופיע גם בספר העוסק בארכיטיפים יונגיאנים,54 ששם מוצג צייר אשר לקח פסיכדלים. הציורים שלו עברו טרנספורמציה מציור ריאליסטי, עבור לקוביסטי וכלה במופשט אקספרסיבי, בדומה לחולה של סאקס שחלה באגנוזיה חזותית קשה.

			נוירו־אסתטיקה

			חוקר המוח וילאינור ס. ראמצ'נדראן55 מנסה לחשוף אלמנטים אמנותיים אוניברסליים. לטענתו, על אף שיש מספר עצום של סגנונות, על אף המגוון המדהים, יש מספר חוקים או עקרונות אוניברסליים שחוצים את הגבולות התרבותיים של סגנונות אלה. ראמצ'נדראן איננו מכחיש את חלקה העצום של התרבות ומוסיף שללא תרבות לא היו נוצרים סגנונות אמנות שונים. זהו ההיבט ההטרונומי באמנות שתואר לעיל. מנגד לטענתו, האמנות איננה שרירותית. אמנם תשעים אחוז מן השונות שאנו רואים באמנות, מקורה לדעתו במגוון התרבותי ועשרה אחוז נובעים מחוקים אוניברסליים המשותפים לכל המוחות. יחד עם עמיתו סמיר זקי, הוא פיתח את התיאוריה הנוירו־אסתטית כדי לחקור את המבנים המוחיים היוצרים את החוקים האוניברסליים בסגנון הציורי. ראמצ'נדראן מציג עשרה כללי אמנות אוניברסליים: חידוד קצוות, קיבוץ, ניגוד, בידוד, פתרון בעיות תפיסתיות, סימטריה, הימנעות ממבט אקראי, חזרה קצב וסדר, איזון, מטאפורה ודימוי. 

			למשל, הוא מביא לדוגמא קריקטורה של ריצ'רד ניקסון. לטענתו האמן שואל באופן לא מודע מה מיוחד בפנים אלו? מה מבדיל את ניקסון מאנשים אחרים? האמן מחשב (משמע המוח מחשב בצורה לא מודעת) את הממוצע המתמטי של פרצופי כל הגברים ומחסיר ממנו את פניו של ניקסון. מתקבל אף בצורת בולבוס וגבות עבותות. עכשיו האמן מחדד תווים אלה, ויוצר דמות שנראית יותר ניקסון מניקסון עצמו. אם מגזימים את התהליך, מקבלת קריקטורה. 

			ההשערה הינה שייתכן והאמנות התפתחה כמין הדמיה של מציאות מדומה. כאשר אנו מדמיינים משהו, למשל כאשר אנו מתכוננים לציד הביזון הבא, או לקראת פגישת אהבים, מופעלת במוחנו רבים מאותם מעגלים שיופעלו בעת ההתרחשות האמיתית. כך מתאפשר לנו לעבור על "התסריט" בהדמיה פנימית. לכן, טוען ראמצ'נדראן שאפשר להתייחס לאמנות כאל "מציאות מדומה". 

			אוליבר סאקס בספרו "עין הנפש"56 מספר שיום אחד בגלל מחלה שהוא עבר, הוא ראה את המציאות בצורה עקומה ומעוותת. כל הצורות נראו לו נזילות, מתנועעות, מעוותות. הוא כינה זאת במושג "עיוות עין הדג". בני אדם הפכו בעבורו ליצורים מוזרים, מוארכים, דומים לאלו שבציורי אל־גרקו. הפרצופים הפכו לתפיחות מנופחות, דמויות אמבה, מעין אלה שבציורי הדיוקן המעוותים של פרנסיס בייקון. לטענת סאקס הליקוי ברשתית גרם לגירויים בלתי־תקינים בקורטקס החזותי, גם כאשר המחלה "שחררה" דפוסי ראייה של עיוותים בתהליך התפיסתי.  

			אירווינג בידרמן — תיאורית הגיאונים — גופים גיאומטריים  הקיימים במוח

			אירווינג בידרמן פיתח תיאוריה סטרוקטורלית הנקראת "תיאורית הגיאונים" (Gione Theory). תיאוריה זאת מפרטת כמה שלבים או שכבות של עיבוד תפיסתי. בשלב הראשון האינפורמציה מפורטת לקווי גבול. בשלב השני, המסתמך על העיבוד הראשון, יש ניתוח של צירי האורך של מרכיבים של צורות, ניתוח של בועות בעלות כיוון במרחב וניתוח של אנכים. בשלב השלישי מעובדים תוצרי השלב השני ומתקבלים עצמים (אובייקטים) פרימיטיביים תלת־ממדיים, כגון כדורים, קוביות וקונוסים. גופים אלו, 24 בסה"כ, מכונים גיאונים וכל אחד מהם יכול להופיע ב־15 צורות מבחינת גודל, עובי וכדומה. בשלב העיבוד הרביעי מוגדרים היחסים בין הגיאונים שהתקבלו בשלב השלישי. יש 81 צורות אפשריות לחיבור — ואז מוסקת האפשרות לזיהוי האובייקט. פינקר טוען שתיאורית הגיאונים של בידרמן מניחה שברמות התפיסה העליונות, המוח תופס אובייקטיבים כמורכבים מגופים גיאומטריים "אידיאליים".57 דבר זה מזכיר בבירור את הדזידרטום של פול סזאן שאמר שהוא מעוניין לצייר את המבנים הגיאומטריים הסמויים מן העין: הכדור, הקובייה והחרוט.

			חוקי הגשטאלט 

			תורת הגשטאלט מלמדת אותנו שהתפיסה מושתת על נטייה לסגור תבניות, מתבנית רעה לתבנית טובה. למשל, העיגול מייצג תבנית טובה, וברגע שאנו מתבוננים על שרטוט של שלושת־רבעי עיגול, אנו נוטים לסגור את החסר לעבר התבנית הטובה. השאלה העומדת לדיון הינה האם התבניות הטובות הן נלמדות או שהן מורשות ואף יותר מכך, ייתכן והתבניות הטובות מייצגות "אופני ראייה", בשפתו של וולפלין, ארכיטיפים, לא רק במובן היונגיאני העובר בתורשה, אלא גם כאידיאות אפלטוניות. 

			הצגתי לעיל באופן תמציתי המחשה שהסגנונות הארכיטיפים אינם מתקיימים כאידיאה אפלטונית "באוויר", אלא שהמדובר בתבניות שנחקרות כיום כמתקיימות בתבנית הנוירו־מנטלית של האדם. 

			חזרה לשאלה כיצד נוצרים סגנונות בציור, התשובה הינה שיש שילוב אינטגרטיבי ודיאלקטי בין השפעות חוץ־אמנותיות המשפיעות על תמונת העולם של הצייר בראייתו את המציאות, לבין תבניות סגנוניות ארכיטיפיות. תמונת העולם הציורית הספציפית של הצייר מיילדת אחת מן התבניות הארכיטיפיות התואמות את תמונת העולם שלו. תבניות אלו קיימות במערך הנוירו־תפיסתי של אותו אמן. הסגנון הציורי נולד כשילוב בין הדיאכרוני לסינכרוני, בין עולם האמנות המשפיע מבחוץ לבין סטרוקטורות יסוד המתקיימות כמבנה עומק במערך המנטלי במוחו של האדם והאמן בפרט. המחשה לכך באה לידי ביטוי במשנתו של הבלשן נועם חומסקי, אשר הציג את ההשערה שקיים במערך הנוירו־מנטלי של האדם דקדוק אוניברסלי־גנרי כמבנה עומק. הדקדוק האוניברסלי כפוטנציאל מתממש הלכה למעשה אצל כל אדם בתהליך הלמידה של שפה פרטית בזמן ובמקום ספציפי.58 

			האינווריאנטים הפלסטיים  עין־מוח־יד: אינטגרציה ודס־אינטגרציה

			על מנת לצייר ולייצג את המציאות באופן ריאליסטי, האמן נזקק לשילוב אינטגרטיבי בין העין, המוח והיד. העין צופה בעולם התופעות, המוח מארגן את המידע התפיסתי והיד מממשת באופן תהליכי את עיצוב המציאות, ממצב אמורפי חסר צורה ועד לריאליזם פיגורטיבי לעבר דומות המציאות.59 

			הציור מתאפיין כשילוב אינטגרטיבי בין צורה לתוכן. אתמקד במחקר זה רק בצד הפורמליסטי־מורפולוגי של הצורה, תוך התעלמות מתוכן הציור. האינפורמציה הוויזואלית בשפת הציור מתאפיינת במרכיביה השונים: הנקודה, הצבע, אור וצל, הצורה והארגון הקומפוזיציוני כמכלול שלם. מן הריאליזם המודרני של גוסטב קורבה, קבוצת הברביזון, ז'אן־פרנסואה מילה, אונורה דומייה, ז'אן־בטיסט קאמי קורו, חלה מהפכת הציור המודרני שהתאפיינה בפריעת הצורה, כלומר בפריעת מרכיבי הציור שתוארו לעיל, החל בטשטוש המציאות באמצעות האימפרסיוניזם, עבור לעיוות המציאות באמצעות האקספרסיוניזם, עבור לשבירת המציאות להקצעים באמצעות הקוביזם, עבור להצגת המציאות כמיחבר ביזארי באמצעות הסוריאליזם וכלה באיבוד האובייקט באמצעות המופשט. 

			פריעת הצורה מתאפיינת בדס־אינטגרציה של היחסים בין עין־מוח־יד. באימפרסיוניזם העין התמימה־האמפירית היא הדומיננטית, בקוביזם העין החושבת קרי המוח היא הנוטלת את הדומיננטה בראיית המציאות וייצוגה בשפת הציור, ואילו באקספרסיוניזם היד החופשית הבונה את המציאות באופן מעוות וקריקטורי משתלטת על השפעת העין והמוח.  

			המורה, חוקר האמנות והצייר אנדרה לוט כתב את ספרו "האינווריאנטים הפלסטיים". כתלמיד מאסכולת אנדרה לוט60 למדתי את כתביו על בוריים, והגעתי למסקנה שעל אף שהוא מושפע תיאורטית ממשנתו של סזאן, דלקרואה ואחרים, למעשה התיאוריה ההוראתית בציור מושתתת אצל לוט באופן דומיננטי על משנתו של ז'ורז' סרה. סרה יצר סגנון ציורי המכונה פונטואליזם או דיוויזיוניזם. סגנון זה מושתת על תכנון מתמטי ומדעי, תוך כדי חתירה לשיווי משקל אסתטי אבסולוטי בצורה, באור וצל, בצבע ובקומפוזיציה. עקרון הפיצוי הקומפלמנטרי בין בהיר לבין כהה, בין הצבע למנוגד הקומפלמנטרי שלו, בין קר וחם, בין סטטי לדינמי, בין הישר לעקום, בין האזורים השקטים לאזורים האורנמנטליים וכו', מיוצג על ידי סרה במקסימום של איזון ושיווקי משקל. פריעת הצורה מנקודת האפס שהיא נקודת הייחוס של סרה, לעבר האימפרסיוניזם של מונה, הקוביזם האנליטי של פיקאסו והפרה־פוביזם של גוגן, מערערת את שיווי המשקל האופטי והאסתטי. מנגד, על כל חריגה של מרכיב ציורי מסוים משיווי משקל, מתחוללת תגובת היפוך קומפלמנטרית משלימה של מרכיבי ציור אחרים על מנת לשמור על שיווי המשקל בצורה החדשה. הווריאנטים משתנים אך האינווריאנטים נשמרים קבועים באמצעות עקרון הפיצוי. 

			פריעת הצורה מתחוללת במעבר מסגנון לסגנון, אך מנגד, נשמר הקבוע של האינווריאנטים הפלסטיים. האיזון האסתטי האבסולוטי בציורו של סרה, התממש באיזון האבסולוטי אצל מונדריאן למשל, על אף השוני הקוטבי שמתחולל בפער בין שני הסגנונות. 

			על מנת להבין בצורה מפורטת ומדויקת יותר את המנעד בין אינטגרציה אבסולוטית בין עין־מוח־יד, לדס־אינטגרציה של עין־מוח־יד בנפרד וחוזר חלילה, אנו נדרשים להרחיב את הדיון המחקרי אודות הריאליזם כהיפותזה על בסיס העקרון האופטי, אותו אני מכנה עקרון אי־הוודאות האופטי, החל בצבע בצורה ובקומפוזיציה כאחד. משנה זאת תוצג בפרק הבא. 

			הריאליזם כהיפותזה — עקרון אי־הוודאות האופטי העין, המוח והיד

			על מנת לראות, אנו זקוקים לשילוב הכרחי בין העין למוח. העין דולה את המידע האמפירי של תופעות המציאות (ריצודי הפוטונים על הרשתית) ואילו המוח מבצע אינטגרציה ופרשנות של המידע החיצוני הנקלט בעין. לטענת הפילוסוף קרל פופר אי אפשר לראות בלי לדעת. הראייה מבוססת על העין האמפירית ואילו הידיעה מבוססת על העין החושבת שהיא המוח המפרש. אין ראייה מתאפשרת בלי ידיעה. בצורה מורחבת יותר טען פופר שאי אפשר לדבר על עובדות המציאות האמפיריות בלי פרשנות תיאורטית שכלתנית. על כך הוסיף חברו של פופר, חוקר האמנות ארנסט גומבריך, שציירים אינם מציירים את אשר הם רואים, אלא הם מציירים בהשפעת תמונת העולם שלהם, שהיא התיאוריה האמנותית. 

			על מנת לצייר אנחנו צריכים, לא רק את השילוב הדיאדי הכרחי בין העין והמוח, אלא גם את התוספת של היד. מוריס מרלו־פונטי הוא הראשון שהדגיש טענה זאת בהקשר לשדה אמנות הציור. הוא תאר את הפונקציה של היד במושג היווני "כיאסמוס", שמשמעותו הצלבה, כלומר הצלבה בין העין למוח באמצעות היד.61 אנו נוטים לשייך סיבתיות ליניארית כאשר העין רואה, המוח מפרש ולבסוף היד מציירת. מנגד, על פי מרלו־פונטי ליד יש פונקציה אינטגרטיבית בין העין למוח ובכך הוא סותר את הסיבתיות הליניארית. 

			במקביל לדבריו של מרלו־פונטי, חוקרת האמנות רות מרקוס מדגישה שהעברת המציאות החיצונית אל המדיום האמנותי מושתת על המשולש של פרספציה, קונספציה וביצוע, כלומר העין, המוח והיד. הפרספציה מבוססת על העין הרואה את תופעות המציאות. הקונספציה לטענת מרקוס הינה "הצורה שאותה מקבל האובייקט בעיני רוחו של האמן, כשהוא מושפע מידע מוקדם, ממצבו הנפשי, מתחושותיו ומהמרחק הפיזי והמנטלי בינו לבין האובייקט". הביצוע לטענתה הינו "תהליך של יצירת הצורה, כאשר האובייקט נקלט בעין החיצונית ועובר דרך העין הפנימית אל ידו של האמן היוצר בחומר. תהליך זה יוצר למעשה חיץ בין האובייקט לבין התוצאה, כי אין קשר ישיר בין מה שהעין רואה לבין המוצר האמנותי. יתר על כן, הביצוע הוא תהליך שבו בוחר האמן אפשרות אחת מתוך אפשרויות הביצוע הרבות שעומדות בפניו".62 

			הפסיכולוג ז'אן פיאז'ה מתאר את ההתפתחות הקוגניטיבית של הילד, מן השלב הסנסו־מטורי, עבור לשלב הקונקרטי וכלה בשלב הפורמליסטי. בשלב הסנסו־מוטורי הילד לומד את המציאות על ידי מגע ידני עם האובייקטים. המגע מאפשר לו לצפות באובייקטים מכל הצדדים ומכל הכיוונים ועל ידי כך לסייע בהפנמה הוויזואלית של אותם אובייקטים. זאת הוכחה שהיד נחוצה על מנת ללמוד לראות את המציאות.63 על כך משתף אותנו הנוירולוג אוליבר סאקס אודות התיאוריה החזותית של הלן קלר, שהיתה עיוורת וחירשת מיום לידתה. לטענת קלר, היא השיגה יכולת לגבש דימוי חזותי של המציאות באמצעות העברה של דימויים על ידי מישוש ידני. כלומר התחולל מעבר מהמישושי (היד) לחזותי (העין) וחוזר חלילה, מן המילולי מטאפורי לתחושתי ולחזותי. למרות שקליפת המוח החזותית של קלר מעולם לא גורתה באופן ישיר על ידי העיניים עקב היותה עיוורת מלידה, היא גורתה על ידי מישוש המציאות באמצעות היד.64 

			המסקנה הינה שעל מנת לצייר, אנו נדרשים לאינטגרציה וקואורדינציה בין העין, המוח והיד. העין מיוצגת מושגית כ"עין התמימה"־האמפירית, אשר קולטת את ריצודי הפוטונים מן החוץ. המוח מייצג את "העין החושבת"־השכלתנית, כאורגנון המארגן ומפרש את המידע שהוא מקבל מן העין. את היד ניתן לכנות כ"עין המבצעת", אשר מוציאה אל הפועל את המידע אודות המציאות החיצונית שנקלט על ידי העין ועובד על ידי המוח וחוזר חלילה בדרך ההפוכה. ההוצאה לפועל של הציור מתאפיינת בתהליך של "ניסוי וטעיה" בבניית הצורה של האובייקט המצויר.65 מתברר שהיד המציירת משפיעה במשוב חוזר על העין התמימה הקולטת והמוח החושב המעבד את אותו המידע. לפנינו מעגליות סגורה של השפעה הדדית בין העין, המוח והיד ביצירת ייצוג המציאות באמצעות שפת הציור. העין מייצגת את המימד האמפיריציסטי, המוח מייצג את המימד הרציונליסטי, ואילו היד מייצגת את המימד הפרגמטיסטי.66 

			היכולת לראות את המציאות, להמשיג אותה, לדבר אותה ולבסוף גם לצייר אותה מתאפיינת במושג הלטיני דיסניו disegnio שמשמעותו האטימולוגית: די=דיווינו כלומר קדוש, סניו=סימן, כלומר "הסימן הקדוש"! היכולת שלנו לראות דבר־מה, להיות מודעים לכך, לכנות אותו בשם ולבסוף גם לייצגו ציורית, היא פלא. שכן, יש פה תהליך של עיבוד מידע בין המשדר למקלט, כלומר בין המציאות המשדרת אותות, לבין הסובייקט הקולט ומעבד את האותות הללו, מתוך מטרה לייצג את המציאות ברמות שונות של דומות. 

			ואכן, על פי גומבריך, משמעות הריאליזם מתבטאת בסכמת ייצוג ציוריות לעבר דומות מול המציאות. גומבריך מוסיף שתולדות הציור מייצגים התפתחות פרוגרסיבית של שכלול סכמות הייצוג לעבר דומות יתר למציאות. הוא מוכיח זאת ומראה כיצד האמנים הגדולים שכללו את סכמות הייצוג לעבר הריאליה. מנגד, הוא נתקע במבוכה קשה ובחוסר יכולת לתת מענה לפשר פריעת הצורה בציור המודרני, שמייצג אנטי־תזה לדומות. האימפרסיוניזם טשטש את המציאות, האקספרסיוניזם עיוות אותה, הקוביזם האנליטי פרק אותה, הסוריאליזם הציג את המציאות כמיחבר ביזארי והמופשט איבד את האובייקט של המציאות. בטרם אציג את התשובה האפשרית למבוכתו של גומבריך מול פריעת הצורה בציור המודרני, אראה שיש אישוש להליך הפרוגרסיבי לעבר הריאליזם, גם בציור הילד וגם בהתהוות הציור בניסיון לחקות את המציאות. 

			הפרוגרסיה בציור לעבר הריאליזם איננה באה לידי ביטוי רק בפילוגנזה, כלומר בתולדות הציור כפי שגומבריך גורס, אלא גם באונטוגנזה, כלומר בציור הילד, כפי שמכנה זאת הפסיכולוג ז'אן פיאז'ה כ"מצעד לעבר ההתאזנות".67 האיזון בא לידי ביטוי במעבר התלת־שלבי בציור הילד החל מן השרבוט המופשט, המשך ביצירת סכמה צורנית ראשונית וכלה בייצוג המציאות במה שמכונה כריאליזם נאיבי.68 

			כמו כן, בתהליך העתקת המציאות באמצעות הציור, מתחוללת פרוגרסיה אשר באה לידי ביטוי במעבר משרבוט ראשוני, עבור לייצוג המציאות במבנים גיאומטריים, כפיגום ארכיטקטוני של הקצעים וכלה במעבר לרזולוציה ריאליסטית בייצוג המציאות בדומות גבוהה. תהליך התהוות הציור בשלושת השלבים הללו מנוגד למה שהיה מקובל בעבר, להעתיק את המציאות באמצעות הצבת חלון זכוכית שמשורטטים עליו קווי שתי וערב ובמקביל שרטוט של אותם קווים על נייר הציור, כאשר האמן מעתיק באופן מלאכותי את האובייקט. חיקוי המציאות באמצעות הציור מתאפיין כריאליזם התהוותי תלת־שלבי.69 

			אנו עדיין נדרשים לתת מענה למבוכתו של גומבריך מול פריעת הצורה בציור המודרני, המפריכה את השערת הפרוגרסיה לעבר דומות בציור. תשובתי היא כדלהלן. ניתן להסביר זאת באמצעות הבנת תהליך הראייה. על פי תורת הגשטאלט,70 מטרת הראייה היא להגיע בסופו של תהליך לזיהוי של "דמות מול רקע" המכונה pattern recognition. יחד עם זאת, הראייה איננה תהליך סטטי, אלא מתאפיינת בתהליך ראייתי דינמי המכונה image processing או pattern formation. תהליך הראייה מתאפיין בשלבים הבאים: במעבר מריצוד העיניים בסריקת האובייקט הנצפה באופן אקראי,71 עבור לרזולוציה של מוקדי תשומת לב הבאים לידי ביטוי בחיתוכי קווים והקצעים גיאומטריים, וכלה בשלב האחרון של זיהוי ריאליסטי של תווי ההיכר של המציאות. הצגה פשוטה ואף פשטנית זאת של תהליך הראייה, מכילה למעשה "סגמנטים" כלומר שלבים של עיבוד מידע ראייתי. לצורך דידקטי חילקתי זאת לשלושה סגמנטים כשלושה שלבים של image processing, אשר עומדים בהקבלה לשלושת השלבים של התפתחות ציור הילד, שהוצגו לעיל, במעבר משרבוט, עבור לשלב הסכמה וכלה בגיבוש הריאליזם הנאיבי בייצוג המציאות. 

			ההשערה המוצגת כמענה למבוכתו של גומבריך, הינה שתולדות הציור המודרני מייצגים כל סגנון בנפרד, סגמנט אחד מתהליך הראייה (אימפרסיוניזם, אקספרסיוניזם, קוביזם, סוריאליזם, מופשט וכו'). הצגתי לעיל את המודל שלי אודות היווצרות סגנונות בציור כקשר דיאלקטי בין עולם האמנות המשפיע על גיבוש תמונת העולם של הצייר, לבין סגנונות ציור ארכיטיפים המצויים בפוטנציה במערך הנוירו־מנטלי שלו, כפי שזה הוצג לעיל (בחלק ד'), במשנתם של ו"ס ראמאצ'נדראן, אירווינג בידרמן, אוליבר סאקס, וארכיטיפים יונגיאנים ובמקביל כאופני ראייה על פי ולפלין. 

			כלומר, גומבריך צודק כאשר הוא מתאר את תולדות הציור כפרוגרסיה של שכלול סכמות הייצוג לעבר דומות יתר, ובאשר לשאלת פריעת הצורה בציור המודרני, הטענה הינה שאי אפשר לממש את הסגנון הריאליסטי מבלי להסתמך על תהליך של הבניית המציאות, המיוצג על ידי פריעת הריאליזם לסגמנטים דפורמטיביים, וכפי שאמר זוכה פרס נובל בכימיה איליה פריגוז'ין: "כאוס כתנאי לסדר". כלומר הריאליזם בציור מתאפשר רק באמצעות סגמנטים כאוטיים הבונים אותו באופן רב־שלבי (pattern recognition). הריאליזם המייצג אינטגרציה מקסימלית בין עין־מוח־יד, מתאפשר רק כאשר מתחולל תהליך משלים של דס־אינטגרציה, המתאפיין בפריעת הצורה. לכן, המסקנה הינה שהציור המודרני, החל מן האימפרסיוניזם וכלה במופשט, מייצג סגמנטים שונים שהם אופני ראייה תהליכיים הכרחיים לעבר גיבוש ביצירת הריאליזם. 

			הריאליזם כפרדוקס — עקרון אי־הוודאות האופטי 

			חוקר האמנות רוברט יוז אמר: "הפרדוקס המרכזי של הריאליזם הוא שהייצוג לא יהיה מושלם לעולם. יש תמיד רמה של פרטים, שלמטה ממנה אין הצבע יכול להגיע". יוז מבין משהו מן החידה הנסתרת אודות הציור הריאליסטי, אבל לא הצליח לסיים את הפרוגרמה הרעיונית בפתירת החידה אודות הריאליזם כפרדוקס. התיאוריה שאני מציג אודות "הריאליזם כהיפותזה", מושתתת על רעיון חדש המכונה "עקרון אי הוודאות האופטי" והיא אמורה להציג פתרון לפרדוקס של הריאליזם עליו רומז רוברט יוז. 

			עקרון אי הוודאות האופטי מושתת על תורת הגשטאלט הגורסת שאינך יכול לראות את הדמות ואת הרקע בו זמנית, כלומר את האגרטל ואת שני הפרופילים, או את הברווז ואת הארנבת בו־זמנית. או־או, או אגרטל או פרופילים, או ברווז או ארנבת. עקרון אי הוודאות האופטי מלמד אותנו שעל מנת לראות את הדמות, אנו חייבים להיות עיוורים לרקע. מנגד, אין דמות בלי רקע ולכן נשאלת השאלה כיצד העין מצליחה ללכוד את הבו־זמניות של דמות ורקע, כאשר על פי עקרון אי־הוודאות האופטי, היא איננה יכולה לעשות זאת. התשובה הינה שזה מתבצע באמצעות ריצוד אופטי במנעד בין הקטבים. הבה ונדגים את עקרון אי־הוודאות האופטי בשלושת מרכיבי הציור: הצבע , הצורה והקומפוזיציה. 

			עקרון אי־הוודאות האופטי בצבע

			על פי תורת האינפורמציה המידע המינימלי שניתן לראות בציור זאת הנקודה וכפי שזה מכונה הפיקסל הצבעוני. כשאנו מנסים להתמקד, לראות ולזהות את הפיקסל, אנו תמיד נראה בו־זמנית את ההילה הקומפלמנטרית המשלימה את אותו פיקסל מסביב. קיימת הטעיה כאשר אנו אומרים "בו זמנית". שכן, הלכה למעשה העין מרצדת בין "זום אין" "לזום אאוט", כלומר בין הפיקסל לבין הרקע הקומפלמנטרי של אותו פיקסל. כלומר העין איננה יכולה לראות ולתפוס את הפיקסל ואת ההילה יחדיו. מה שמתממש זה ריצוד של פוקוס ראייתי ביניהם. על מנת לראות את החלק, אנו נדרשים לרצד ולראות את השלם וחוזר חלילה. מושג "עקרון ההתפשטות" המתאפיין בערבוב צבעוני, מלמדנו שאיננו חווים את הריצוד, אלא מתחולל ערבוב בין הפיקסל וההילה. כי אז נוצר כתם צבעוני חדש המייצג את הערבוב בין הפיקסל להילה, וזהו דבר אחר מן המקור. לכן, עקרון אי־הוודאות האופטי בצבע מלמדנו שאי־אפשר לתפוס את מרכיבי הפיקסל וההילה בנפרד. 

			הפרדוקס האימפרסיוניסטי

			עקרון אי־הוודאות האופטי בצבע שהוצג לעיל, בא לידי ביטוי בצורה מועצמת במהפכה של האימפרסיוניסטים. כל פיקסל של צבע הנמרח בתנועת המכחול על הבד, נמחק בחלקו ואף ברובו בעקבות המשטח הצבעוני החדש המייצג את המשלים הקומפלמנטרי שלו. אנו מגיעים לפרדוקס שבו לא מתאפשרת אינפורמציה ויזואלית. שכן, כל פיקסל יוצר את המשלים שלו ולמעשה "אין יש", אין פיקסל. הכל מצויר כריצוד בין פיקסלים, אשר באמצעות "עקרון המיזוג האופטי" נוצר המיחבר של הריצוד לתוצאה של כתם חדש. ריצוד הפיקסלים ביצירה של האימפרסיוניסטיים מזכיר באופן מטאפורי את תורת המיתרים בפיזיקה המודרנית אודות קיום של רטט והרמוניות היוצרות את העולם. האידיאות האפלטוניות מתאפיינות כהרמוניות פיתגוראיות. היש מתאפיין כקיום והכחדה בו־זמנית. הכל רוטט, הכל מרצד. אם נלך עד הסוף עם הפרדוקס האימפרסיוניסטי נגיע למסקנה שאי אפשר ליצור צורת אובייקט ולכן המניפסט האימפרסיוניסטי בהקצנתו אמור להוביל להפשטה, כפי שזה בא לידי ביטוי למשל במופשט הלירי של זריצקי וקבוצתו. 

			הריאליזם כעודף או פיחות ברזולוציה האינפורמטיבית

			גומבריך מציין שעל מנת להציג את המציאות באופן ריאליסטי, ניתן לעשות זאת בשני אופנים: או באמצעות עודף רזולוציה, או באמצעות פיחות ברזולוציה האינפורמטיבית. כאשר אנו מנסים להתפקס על הפיקסל אנו במצב של עודף רזולוציה. לעומת זאת, כאשר אנו רואים את השלם על פי עקרון ההתפשטות (ערבוב צבעוני), מתחולל פיחות ברזולוציה לעבר ראיית המשטח הגוררת לעמימות מסוימת. 

			כדי להמחיש את טענתו אודות הצגת המציאות בשני אופנים של רזולוציה: גבוהה מול נמוכה, גומבריך מציג את יצירתו של רמברנדט: "יאן סיקס, אציל מאמסטרדם" ומספר כי פניה של הדמות בציורו של רמברנדט מתוארות ברזולוציה אינפורמטיבית גבוהה, ואילו היד, הכפפה והמעיל מצוירים במשיכות מכחול מינימליסטיות המחסירות מידע ונותנות דרור לדמיון המשלים של הצופה. בספרו "אמנות ואשליה" גומבריך מרחיב את הדיון וטוען שרמברנדט הציג את מקלעת הזהב הנוצצת על כל פרטיה בטרם הצליח לגלות שאפשר להשמיט מידע ויזואלי ועדיין לאפשֵׁר לצופה לראות את המציאות נכוחה. גומבריך מוסיף שבדיוקן של פטרונו הנאור יאן סיקס, נדרשה לרמברנדט משיכת מכחול אחת ויחידה כדי לתאר את מקלעת הזהב. גומבריך תמה, כמה היה על רמברנדט לחקור עד שעלה בידו לצמצם את ציור מקלעת הזהב עד לפשטות קסומה זו? לטענתו, אולי לא היינו רואים את קסמה של הפשטות הזאת אלמלא היתה מוצלחת בהרבה מהשיטה השקדנית. בפשטות הקסומה הזו יש פחות צבע מְבַאר ומפריע מאשר בציור השקדני. גומבריך ממליץ לזכור ולאמץ את הנוסחה הסינית לציור טוב: "אם יש רעיון, אפשר לחסוך עבודה מהמכחול" או כפי שנאמר "פחות זה יותר".72 

			המחשה נוספת בהקשר להצגת המציאות בשפת הציור בשני אופני רזולוציה נמוכים וגבוהים, מוצגת בספרו של גומבריך "קורות האמנות", בו הוא מציג שתי דוגמאות מתולדות הציור. בדוגמה הראשונה, גומבריך משווה בין ציור כלב של הצייר יאן ואן אייק לבין ציור כלב של הצייר דייגו ולסקס. ואן אייק התאמץ לצייר כל שערה מסולסלת של הכלב הקטן, ואילו ולסקז, שחי מאתיים שנה אחריו, ניסה (בציורו את הנסיך פיליפ פרוספר מספרד) לבטא רק את הרושם האופייני הכללי של הכלב. כמו לאונרדו דה וינצ'י, אף הוא סמך על דמיונו של הצופה שישלים את החסר. אף על פי שוולסקס לא צייר אפילו שערה אחת, הכלב פרי מכחולו, נראה שעיר וטבעי יותר מהכלב פרי מכחולו של ואן אייק. האילוזיה ניצחה. גומבריך מוסיף שלא לחינם העריצו מייסדי האימפרסיוניזם במאה התשע־עשרה בפריז את הצייר ולסקז יותר מאשר את כל ציירי העבר.73

			הספק וכאב הראש של סזאן

			עקרון אי־הוודאות האופטי המחייב ריצוד של "זום אין" "וזום אאוט", במעבר מפוקוס בפיקסל לעבר ראיית השלם, בא לידי ביטוי במכתב שכתב הצייר פול סזאן לבנו, וקיבל המשגה תיאורטית במאמר של הפילוסוף מוריס מרלו־פונטי שכותרתו "הספק של סזאן".74 מסופר שסזאן ביקש לתעד את התחושות המדויקות שהתעוררו בו כשישב מול נושא הציור שלו. מטרתו היתה לתאר את האמת המדויקת שנתוני החושים שלו חיברו לחיים שמולו, רגע אחרי רגע. בזמן הציור נהג להניע את ראשו בתנועות קטנות. כל תנועה חדשה הזיזה למעשה את התמונה כולה, והעמידה בספק כל מה שראה וצייר עד אותו רגע. לכן, הציורים שלו הם סדרה של התפצלויות של ראייה, מה שזכה לכינוי 'הספק של סזאן' במאמרו של מרלו־פונטי. סזאן האמין שהתנודות ב'תחושות הקטנות' הללו, כפי שכינה אותן, מציגות את האמת על התפיסה שלו. אמן זה מזמין אותנו ליצור מגע עם אמת שמשמעותה הטלת ספק תמידי במה שאנחנו רואים וחושבים על העולם.75 תחושת הספק של סזאן באה לידי ביטוי בכאבי ראש שהוא חווה, אודותם הוא סיפר לבנו במכתב. 

			כיצד שחרר סזאן את עצמו מכאב הראש ומן הספק

			סזאן ניסה להתגבר על הסחרחורת וכאבי הראש שהוא חווה במעבר מפוקוס מנטלי בהסתכלות בנקודת הפיקסל, לפוקוס מנטלי בהסתכלות בכתם המרחבי. את זאת הוא עשה באמצעות פתרון אמנותי אותו הוא כינה בשם מודולציה (moduler). הוא עיצב את הצורה בשיטת המודולציה, כלומר באמצעות מעברים מדורגים של גוונים אנלוגיים בשילוב עם ניגודים של צבעים משלימים. הצייר אמיל ברנאר מתאר את שיטת העבודה של סזאן כדלהלן: הוא התחיל עם הכחולים בצל והצהובים באזורי האור, והרים בהדרגה את הגמה הצבעונית באמצעות חצאי טונים, תוך שהוא עובד על פני התמונה כולה, מכסה כתם בכתם גדול יותר, ואחרי כן בכתם שלישי. גילה בלס מוסיפה שתיאור זה הולם להפליא את הדימוי של תמונה טובה לפי בודלר, תמונה הנבנית כמו העולם עצמו, באורח הרמוני "כסידרה של תמונות", זו על גבי זו המתאפיין במושג "עקרון המסכים". 

			סזאן כתב לאמיל ברנאר כי הוא רצה להעתיק את הטבע, אך לא הצליח. סזאן התנחם בכך שגילה כי את השמש למשל אי אפשר להעתיק וצריך רק לייצג אותה על ידי משהו אחר... על ידי צבע. סזאן הגיע לתגלית זו של לייצג ולא להעתיק, בדרך הקשה של שילוב התבוננות ועבודה בטבע עם מחשבה. לכן, אמר סזאן "העין אינה מספיקה, נחוצה מחשבה". נאמר על סזאן שהוא חשב עם מכחול ביד, אך במקביל בשילוב של העין עם המוח.76 

			ז'ורז' סרה: אני לא מנקד אלא מחלק

			לעומת כאבי הראש שחווה סזאן בתהליך הריצוד הוויזואלי, כאשר הוא התבונן במציאות, במעבר מפוקוס ברזולוציה גבוהה (הפיקסל) לפוקוס ברזולוציה נמוכה (ההקצע הגיאומטרי), הרי שהצייר ז'ורז' סרה הצליח להתגבר על כך באמצעות הסגנון הציורי שלו המכונה פונטואליזם או דיוויזיוניזם. גם סרה וגם תלמידו וחברו הצייר פול סיניאק, לא קיבלו את העובדה שכינו את סגנונם כפונטואליזם ודרשו לכנות זאת בשם דיוויזיוניזם מלשון Divide. לטענתם הם לא ניקדו, הם חילקו. כאשר סרה מפוקס על הפיקסל, הוא פונטואליסט. לעומת זאת, כאשר הוא מציג את עקרון ההתפשטות של מספר פיקסלים בו זמנית לעבר רזולוציה של שלם, הוא דיוויזיוניסט. שכן, על פי הפונטואליזם פיקסל ועוד פיקסל יוצרים את המרחב. לעומת זאת, על פי הדיוויזיוניזם המרחב קיים והוא עובר חלוקה לחלקים עד לרזולוציה של נקודת פיקסל. לטענת סרה וסיניאק, הם אינם מנקדים (פואנטליזם), אין המדובר בפיקסלים של צבע, אלא הם מחלקים (דיוויזיוניזם) ולכן המדובר בנקודה ממשית עם משטח גיאומטרי. 

			סרה הוא יותר גיאומטריקן מאשר פואנטאליסט. חוקר האמנות הרברט ריד מתייחס לכך ומדגיש שז'ורז' סרה נולד עשרים שנה לאחר הולדת סזאן, ואילו היה נפטר בגיל בו נפטר סזאן, היה עובר את התקופה הקוביסטית. בספרה של זיוה עמישחי־מייזלש77 ישנה טענה רדיקלית יותר אודות סרה. לא רק שהוא היה יכול להמציא את הקוביזם, אלא שהצגת הדימויים שלו ביצירתו מגיעה כמעט להפשטה, עד כדי כך שלא ברור לצופה מה מתואר ביצירה... האובייקט ורקעו מתמזגים ליחידה הבעתית אחת. סרה נושק למופשט.

			לטענת ריד ניתן לכנותו "פיירו דלה פראנצ'סקה" של התנועה המודרנית (צייר איטלקי אשר חקר בתחומי הגיאומטריה והפרספקטיבה, בהיותו גם מתמטיקאי ואיש מדע. ציוריו מצטיירים בריאליזם עז).78 

			סרה יצר את יצירתו כמו מתמטיקאי ומדען וטען: "יש שאומרים שהם רואים שירה בציורים שלי; אני רואה רק מדע". הוא חתר לייצג את המציאות על בסיס חוקי אסתטיקה החותרים למקסימליזם של שיווי משקל ואיזון בין קטבים מנוגדים. על בסיס התיאוריה של מישל איז'ן שברל שכתב את ספרו "חוקי הניגוד הסימולטני של הצבעים", סרה שכלל את התיאוריה של שברל באמצעות הפרקטיקה. משימתו של סרה לא הושלמה בגלל שהוא נפטר בגיל צעיר. מטרתו האמיתית היתה "אמנות ההרמוניה". ניתן להפריד את ההרמוניה ליסודות של טון, צבע וקו, כפי שכתב סרה "באסתטיקה" המפורסמת שלו. סרה חיפש את ההרמוניה האבסולוטית בין מרכיבים אלו באופן מדעי. אציג את התיאוריה שלו בפרק הבא (חלק ח'). 

			עקרון אי־הוודאות האופטי בצבע מלמדנו שאיננו יכולים לצפות בפיקסל הצבעוני רק באמצעות העין, אלא אנו נדרשים להמשגה מנטלית בו זמנית. עין ומוח עובדים יחדיו בשביל לראות. ז'ורז' סרה ופול סיניאק הגיעו למסקנה כי אי אפשר לסמוך על העין. הצבע צריך להינתק ממראית העין ולהיעזר בכלים אובייקטיביים ומדעיים. השיטה הניאו־אימפרסיוניסטית של סרה וסיניאק ביטלה את הצורך להסתמך ישירות על הטבע הטומן בחובו אלף מלכודות עבור הצייר. ההתבוננות בטבע פינתה מקומה להתבוננות לפי חוקים אסתטיים. חוקר האמנות המורה והצייר מן המאה העשרים אנדרה לוט כינה זאת בהשפעת סרה, בשם "החוקים הפלסטיים", שיש לחשוף אותם בהתבוננות במציאות, כאשר הצייר מצויד בידיעת אותם חוקים למפרע. הידיעה היא המקנה לצייר את מפת הניווט בחיפוש החוקים הללו כאשר הוא מתבונן במציאות. 

			ריד מצטט את דבריו של סרה שצריך למצוא נוסחה ברורה ומדויקת של חוקי הרמוניה של קווים, של אור וצבעים ולנמק חוקים אלה באורח מדעי ומוסיף שהעניין של צייר כמו סרה, שהיתה לו על פי עדות חבריו, מחשבה מתמטית ופילוסופית בתיאוריה של הצבע, מתחיל עם המאמץ ליצור סינתזה בין אסתטיקה מסורתית לבין ההתרשמות מהצבע־אור כפי שהוא נחזה בטבע.79 

			מכל הנאמר לעיל, ניתן לסכם שעקרון אי־הוודאות האופטי בצבע מלמדנו שהפואנטליזם והדיוויזיוניזם מתקיימים יחדיו כריצוד אופטי בין ראיית הפיקסל כחלק, לבין ראיית השלם בעקבות עקרון ההתפשטות של הפיקסל וההילה הקומפלמנטרית מסביבתו. איננו יכולים "למדוד"80 כל אחד לחוד, אלא רק לראותו כתנועת מטוטלת של ריצוד בין החלק לבין השלם. 

			עקרון אי־הוודאות האופטי בצורה

			באותה מידה שהצגנו את עקרון אי־הוודאות האופטי בצבע, כך אראה כיצד עקרון זה חל גם על ראיית הצורה. למדנו להכיר שעל מנת לראות את הצורה ולזהות אותה, אנו נדרשים לתהליך התפתחותי בעיבוד מידע תפיסתי. על מנת להגיע לזיהוי הדמות בבחינת pattern recognition ,אנו נדרשים לתהליך של image processing. תהליך זה איננו רק ליניארי, אלא הוא מתקיים כל הזמן כריצוד בין התהליך לבין התוצאה, בין עיבוד מידע תפיסתי רב־שלבי לבין הזיהוי המדויק של צורת האובייקט. לכן, כשאנו מתבוננים בצורה מסוימת, אנו רואים אותה, בצורה לא מודעת, בריצוד בין תפיסה מטושטשת לבין תפיסה ברורה ומובחנת. זה מתכתב עם התיאוריה של ולפלין אודות שני אופני ראייה בסגנון האמנותי: הבארוקי והקלאסי, המטושטש והמובחן. היות והריצוד בין שני הקטבים הללו הוא כל כך מהיר, איננו שמים לב לכך. עקרון אי־הוודאות האופטי בצורה מלמדנו שהריאליזם נשאר כהיפותזה, זאת מכיוון שאיננו יכולים להצביע על המציאות כתוצר מוגמר סטטי ומנגד, איננו נשארים תקועים בתהליך הדינמי של ההתהוות התפיסתית. הריצוד בין ההרקליטי לבין הפרמנידי, בין התהליך התפיסתי הדינמי לבין התוצר הסופי הסטטי של זיהוי הצורה, איננו מאפשר ללכוד את המציאות כמצב מוגמר, אלא כריצוד תמידי. 

			עקרון אי־הוודאות האופטי בקומפוזיציה

			חוקרת האמנות גילה בלס מציגה בספרה "הקומפוזיציה בציור"81 את הדעה שקומפוזיציה מושתתת על שתי נקודות מבט שונות ומשלימות כאחד, האחת הארגון הגיאומטרי של הקומפוזיציה, והשנייה הארגון הדינמי של הקומפוזיציה. הארגון הגיאומטרי מציג בפני התופס את המציאות כמחולקת לחלקים־חלקים, מרכיבים־מרכיבים. לכל מרכיב יש את העוצמה הוויזואלית משלו בצורה, בצבע ובאור וצל. לכל מרכיב יש את המשקל התפיסתי שלו. מנגד, החלקים של המציאות הנתפסת, משתזרים לשלם באמצעות הארגון הדינמי המכונה ריתמוס. הארגון הדינמי הוצג על ידי תורת הגשטאלט כתהליך של סגירת תבנית, מתבנית רעה של מרכיבי השלם הלא מחוברים, לעבר תבנית טובה של המרכיבים שהופכים לשלם. סגירת התבנית על פי תורת הגשטאלט באה לידי ביטוי על בסיס עקרונות של קירבה וסמיכות, דמות ורקע, דמיון צורני, סגירות, המשכיות ורציפות. 

			עקרון אי־הוודאות האופטי בקומפוזיציה גורס שאיננו יכולים לראות את המציאות ובמקביל איננו יכולים לייצג אותה באופן מלא ושלם, מכיוון שהעין מרצדת בפוקוס המנטלי, בקפיצה של תשומת לב, בין מרכיבי השלם (המימד הגיאומטרי), לבין השלם האילוזיוניסטי הנוצר במיחבר הדינמי־ריתמי. גם פה, כמו בעקרון אי־הוודאות האופטי בצבע ובצורה, ראיית המציאות היא תמיד היפותטית מכיוון שהיא תהליך של ריצוד בין שני הקטבים המנוגדים והמשלימים, הגיאומטרי והריתמי. לכן, גם פה המסקנה הינה שהמציאות מיוצגת ציורית כהיפותזה ולא כשלמות ברורה. 

			מטריצה ארכיטיפית של הריאליזם בציור  תזכורת: 

			חשוב להזכיר לקורא שהמתודולוגיה המחקרית במאמר זה מבוססת על גישה סטרוקטורליסטית, כלומר על הבנת תולדות הציור באופן סינכרוני ולא דיאכרוני, לא על ציר הזמן, אלא בצורה על־זמנית וארכיטיפית, וכפי שכינה זאת חוקר האמנות היינריך ולפלין: "היסטוריה ללא שמות". מטרתו של ולפלין ושלי בהמשך, הינה לחשוף אופני ראייה ארכיטיפים, אשר מצויים בפוטנציה במבנה העומק של האקלים התרבותי, במבנה העומק של תמונת העולם של האמן היוצר המצוי במערך הנוירו־מנטלי שלו. ארכיטיפים אלו הם אוניברסליים ועל־זמניים. ארכיטיפים סטרוקטורליים אלו מתממשים הלכה למעשה על בסיס השפעות חוץ־אמנותיות המכונות עולם האמנות על כל מרכיביו. אציג להלן ארבעה ארכיטיפים של הריאליזם בציור. 

			אינטגרציה ודס־אינטגרציה של עין־מוח־יד

			על מנת לצייר האמן נדרש לאינטגרציה בין העין, המוח והיד. העין מתבוננת בתופעות המציאות, המוח מארגן את המידע התפיסתי והיד מוציאה אל הפועל בתהליך של ניסוי וטעיה את הבניית המציאות בשפה הציורית. מתברר שיש הכרח מנטלי וויזואלי להימצא בריצוד בין אינטגרציה לדס־אינטגרציה באשר לאותה קואורדינציה התפקודית המתקיימת בין העין, המוח והיד. שכן, עודף אינטגרציה בין העין, המוח והיד גורר לשיתוק קטטוני וזה בא לידי ביטוי בשפת הציור בעמעום אינפורמטיבי, כפי שאציג זאת להלן. מימוש עד תום של האינטגרציה של עין־מוח־יד, גורר לצורך בהפרכה פנימית82 כלומר גורר לצורך בפריעת צורה באשר למרכיבי הציור. פריעת הצורה מובילה לשליטה דומיננטית ונבדלת של העין או של המוח או של היד. 

			ארבעה ארכיטיפים של ריאליזם

			יחסי אינטגרציה ודס־אינטגרציה אלו מיילדים ארבעה ארכיטיפים של ריאליזם בציור: הריאליזם המדעי, הריאליזם הנטורליסטי, הריאליזם הגיאומטרי והריאליזם הפיגורטיבי. הריאליזם המדעי מתממש בעקבות אינטגרציה קיצונית בין העין, המוח והיד. הריאליזם הנטורליסטי נוצר עקב דומיננטה של העין על פני המוח והיד, הריאליזם הגיאומטרי נוצר בעקבות דומיננטה של המוח על פני העין והיד ואילו הריאליזם הפיגורטיבי נוצר בעקבות דומיננטה של היד על פני העין והמוח. הבה נרחיב ונסביר.

			הריאליזם הרציונלי

			האינטגרציה הקיצונית של עין־מוח־יד מיילדת את הריאליזם המדעי, כפי שזה בא לידי ביטוי ביצירתו המונומנטלית של ז'ורז' סרה. סרה מייצג את המציאות, לא כפי שהוא רואה אותה בעין התמימה, אלא על בסיס "חוקים פלסטיים" אסתטיים המאפיינים את האיזון האבסולוטי בין הניגודים בצבע, באור וצל, בצורה ובקומפוזיציה. חוקר האמנות, המורה והצייר אנדרה לוט הציג את החוקים הפלסטיים הללו במשנתו ההוראתית. זכיתי להיות תלמיד באסכולה שלו בצעירותי, ושם ינקתי את המשנה הסדורה של אנדרה לוט, אשר מייצגת אחד לאחד את התיאוריה האסתטית של סרה.83 על פי מה שרות מרקוס מדגישה ובצדק, ברמת המיקרו ביצירותיו של סרה, ערבוב צבעי האור יוצר צבע שלילי, כאשר האחד מבטל את השני ויוצר צבע מלוכלך. כלומר הערבוב האופטי מעמעם את המידע הוויזואלי. אני מוסיף מנקודת מבט משלימה, כפי שזה קורה הלכה למעשה בפלטה של הצייר ובמקביל על בד הציור, ערבוב הצבעים הפיגמנטריים ולא הפיזיקליים, מוביל בהכרח ליצירת צבע חום וצבעי היסוד נעלמים. כך גם לגבי הצורה והקומפוזיציה, היחסים ביצירתו של סרה, בין הדינמי והסטטי מועצמים לעבר הסטטי־פרמנידי, וכפי שנאמר לעיל, היצירה של סרה מתאפיינת במיזוג הדימויים בצורה המגיעה כמעט להפשטה, האובייקטים והרקע מתמזגים ליחידה הבעתית אחת.84 לכן, מימוש עד תום של האינטגרציה והקואורדינציה עין־מוח־יד מיילד את הריאליזם אשר אותו אני מכנה "ריאליזם רציונלי", מכיוון שהצייר מייצג את המציאות על פי תיאוריה אודות קיומם של חוקים אסתטיים אינווריאנטים. מנגד, הוא מגיע לנקודת אין־מוצא המחייבת פריעה של מרכיבי הציור, לעבר דומיננטה של העין, או המוח, או היד בנפרד, במינונים שונים על הרצף שיתוארו להלן. 

			הריאליזם הנטורליסטי

			בעקבות פריעת האינטגרציה של עין־מוח־יד, מתחוללת האפשרות הראשונה של השתלטות העין על פני המוח והיד, נולד הארכיטיפ של הריאליזם הנטורליסטי, אשר מייצג את המציאות באופן מקסימלי, ללא ניפוי וללא הפרדה בין עיקר לטפל. זהו תהליך שגומבריך מכנה ריאליזם המיוצג באמצעות עודף רזולוציה אינפורמטיבית. ריאליזם שכזה בא לידי ביטוי בהיפר־ריאליזם, בריאליזם הצילומי, בריאליזם שגדעון עפרת מכנה קונטמפלטיבי וכפי שזה מכונה בספרות ציור זני. 

			היות והמידע של תופעות המציאות מיוצג אחד לאחד בריאליזם הנטורליסטי, ללא ארגון אפקטיבי של השלם הגשטאלטי, הרי שמגיע רגע שבו המידע ההיפר־ריאליסטי והנטורליסטי, מתערבב ויוצר טשטוש של המציאות כפי שזה מתחולל באימפרסיוניזם ובמיוחד ביצירה של אדוארד מונה, שעליו סזאן אמר: "שהוא היה רק עין, אבל איזו עין". כפי שתואר לעיל, האימפרסיוניזם בהקצנתו מיילד בסופו של דבר על הרצף את ההפשטה הלירית של זריצקי וקבוצתו.

			בריאליזם העכשווי ניתן להציג מעבר מן הריאליזם הנטורליסטי של הציירים אנדרה וייט וישראל הרשברג, לעבר ריאליזם מטושטש יותר אצל אביגדור אריכא וספומטו יותר אצל יאן ראוכוורגר. 

			הריאליזם הגיאומטרי

			בעקבות פריעת האינטגרציה של עין־מוח־יד, מתחוללת ההשתלטות האפשרית השנייה של המוח על פני העין והיד, ונולד הארכיטיפ של הריאליזם הגיאומטרי. ריאליזם זה בא לידי ביטוי באופן ראשוני ביצירתו של פול סזאן ביומרה המניפסטלית שלו לייצג את המציאות על בסיס מבנים גיאומטריים סמויים מן העין של הכדור, החרוט והקובייה. מבחינה פלסטית־ציורית, זה בא לידי ביטוי במעבר מציור על בסיס נקודות פיקסל, לציור על בסיס משטחים. משטחים אלו החלו ביצירתו שלו פול סיניאק, תלמידו וחברו של סרה, אשר לא צייר נקודות־נקודות, אלא משטחים־משטחים. מאוחר יותר זה בא לידי ביטוי באותם משטחים של מריחות מודולריות אצל סזאן. בריאליזם העכשווי זה בא לידי ביטוי ביצירתו של לוסיאן פרויד, כאשר מוצגת רזולוציה כתמית של משטחים, אשר יחדיו יוצרים את מרקם הצורה. 

			הריאליזם הגיאומטרי מתאפיין, בהד־קולו של גומבריך, ברזולוציה נמוכה יותר המאפשרת "זום אאוט" של פוקוס מנטלי מרחבי יותר. פריעת הצורה מובילה בהמשך ללידתו של הקוביזם האנליטי אצל פיקאסו ובראק הקצעים־הקצעים ולבסוף להפשטה קונסטרוקטיביסטית־גיאומטרית. 

			הריאליזם הפיגורטיבי

			בעקבות פריעת האינטגרציה של עין־מוח־יד, מתחוללת ההשתלטות האפשרית השלישית של היד על פני העין והמוח. היד מייצגת את המציאות בתהליך של ניסוי וטעיה ממצב אמורפי (המופשט של ג'קסון פולוק; "לקחת את הקו לטיול" של פול קליי) עבור לגיבוש הסכמה הראשונית של הריאליה (כפי שזה מיוצג אצל חואן מירו ופול קליי בציור הילדי) וכלה בייצוג פיגורטיבי מינימליסטי, כפי שזה בא לידי ביטוי אצל הנרי מאטיס ומורו הרוחני פול גוגן. בריאליזם המודרני ניתן לראות את הריאליזם הפיגורטיבי אצל לוסיאן פרויד המוקדם, אשר מייצג את המציאות בריאליזם פיגורטיבי מינימליסטי סכמטי בצבעים מונוכרומיים. 

			הריאליזם ההיברידי

			במהלך ההיסטוריה המודרנית נוצרו סוגים שונים של ריאליזם, הריאליזם של קבוצת ברביזון, הריאליזם הסוציאליסטי של קורבה, היפר־ריאליזם, ריאליזם צילומי, ריאליזם נטורליסטי, ריאליזם פיגורטיבי, ריאליזם פלקטי, ריאליזם מאגי, ריאליזם פנטסטי, ריאליזם פופ־ארט וריאליזם התבוננותי (כפי שמכנה זאת גדעון עפרת באשר לריאליזם הזני הקונטמפלטיבי). 

			טענתי הינה שהסוגים השונים של הריאליזם הללו ואלו שייווצרו בעתיד, מבוססים על תרכובות היברידיות שונות של אופני הראייה, של ארבעת הארכיטיפים שתיארתי לעיל, הריאליזם המדעי החותר לייצג את הריאליה על בסיס חוקי אסתטיקה במקסימום של איזון מול הניגודים הקוטביים בצבע, באור וצל, בצורה ובקומפוזיציה; הריאליזם הנטורליסטי אשר מייצג את המציאות על בסיס העין "ללא הגוף" (כפי שמתאר זאת עפרת) ושם דגש על ייצוג בהיפר־רזולוציה של מופעי המציאות; הריאליזם הגיאומטרי אשר מייצג את המציאות ברזולוציה אינפורמטיבית נמוכה יותר, כדי לאפשר ראייה של פוקוס מנטלי מרחבי ולא פיקסלי; והריאליזם הפיגורטיבי אשר מדגיש את הצורה על פני תנועת הפוטונים (העין) או המרחב הגיאומטרי  (המוח). 

			אמנות מחוץ למדיום

			המסע לא תם. לאחר המופשט, החלה עזיבה של האמנות המודרנית בציור לעבר אמנות המיצג, אמנות הגוף, אמנות האדמה, הרדי־מייד, האמנות המושגית ולבסוף האמנות האופטית. אציג להלן בתמצית את האמנות מחוץ למדיום, לא כפי שזה התפתח על רצף זמן היסטורי־דיאכרוני, אלא על בסיס מטריצה סינכרונית־סטרוקטורלית. אראה שלבסוף האמנות מחוץ למדיום מגיעה להבשלה הכרחית של ראיית המציאות (האמנות האופטית), אשר באה לידי ביטוי בריצוד העין בחיפוש אחר מידע אודות תופעות המציאות, שהוא תחילת הראייה לעבר המטרה של העתקת המציאות בשפה הציורית, וכפי שזה מכונה בלטינית מושג הסקיצה: דיסניו disegno כלומר הסימן הקדוש.

			אמנות מחוץ למדיום: המיצג, אמנות גוף, אמנות אדמה, רדי־מייד, אמנות מושגית, אמנות אופטית־קינטית

			תיארתי לעיל שהמתודולוגיה המחקרית שעל בסיסה מוצגת תיאוריה זאת, הינה התיאוריה הסטרוקטורליסטית המנסה להבין מבנה העומק־הסיכנרוני של תהליכים היסטוריים, מבלי לבטל את מבנה השטח הזמני־הדיאכרוני. לכן, אציג להלן את התפתחות אמנות הציור מחוץ למדיום הציורי, במיצג, באמנות הגוף, באמנות אדמה, ברדי־מייד, באמנות המושגית ולבסוף באמנות האופטית־קינטית, כפי שוולפלין תאר זאת כ"היסטוריה ללא שמות". אציג את ההתפתחות של האמנות מחוץ למדיום על בסיס רציונל פסיכואנליטי, כדי להבין את תהליך היווצרות האמנות בכלל לעבר אפשרות היכולת לראות ולצייר. 

			בשלב הראשון המיצג הוא תחילת האמנות בו האמן, היצירה והקהל לכודים יחדיו כמבנה טריאדי ללא הפרד. האמן יוצר את יצירתו כאקט תיאטראלי מול קהל הצופים. החיים הם אמנות והאמנות היא חיים ללא הפרד. בשלב השני, ניתן להציג את שבירת הטריאדה של אמן־יצירה־קהל, באמצעות אמנות הגוף, למול אמנות האדמה. נוצר שסע בין האני לבין הסביבה החיצונית. הקרע הגופני (אמנות גוף) מאפשר את ההפרדה של האדם מסביבתו. בשלב השלישי המכונה מיצב, האמן מצליח להתבונן באובייקטים של המציאות ללא המשגה. השלב הרביעי המכונה אמנות מושגית, מתאפיין בהמשגת האובייקטים ביצירת פרשנות של מסמן/מסומן. כעת האדם־האמן יכול להתבונן בעצמו ובאובייקטים של המציאות כאשר יש לו ארכיב הרמנויטי בהבנת המציאות. זה הרגע שנולדת האמנות האופטית־קינטית, אשר מתאפיינת בריצוד העיניים, בראיית האובייקט במציאות. ריצוד העיניים הוא התנאי הראשוני וההכרחי לראיית העולם, ומשם מן העין אל המוח, מן המוח אל היד, ביצירת השרבוט הראשוני, וכפי שכינה זאת פול קליי: "לקחת את הקו לטיול". מעתה לידת הציור כדיסניו מתאפשרת. 

			הריאליזם כמזור לנחרצותו של הזמן  מהו הריאליזם הנכון? 

			השאלה שעמדה לדיון במחקר זה היתה: מהו הריאליזם הנכון? למדנו להכיר שריבוי האיזמים בריאליזם מלמד אותנו שיש חלופות שונות בייצוג המציאות לעבר דומות מקסימלית. אין ריאליזם אחד. דבר זה מסביר שאין תשובה חותכת באשר לשאלה מהו הריאליזם הנכון. 

			ראייה ועיוורון

			למדנו להכיר שעל מנת לראות את המציאות ולייצגה בשפת הציור, אנו זקוקים לריצוד בין ראייה לבין עיוורון, קרי בין החתירה לזיהוי האובייקט של המציאות באופן מוגמר, לבין העובדה שאין אפשרות להגיע לראייה מוגמרת ללא עיבוד מידע תהליכי. עיבוד המידע הרב־שלבי מייצג שלבים שונים של עיוורון, עד אשר מצליחים להגיע לראייה מלאה של המציאות. 

			עקרון אי הוודאות האופטי בצבע, בצורה ובקומפוזיציה 

			עיבוד המידע הראייתי מתאפיין במה שכיניתי עקרון אי הוודאות האופטי, אשר חל גם בפוקוס בראיית הצבע ובמקביל גם בפוקוס בראיית הצורה ובקומפוזיציה. אין אפשרות לראות את האינפורמציה התפיסתית המינימלית בבחינת פיקסל, מכיוון שהוא מרצד באופן קומפלמנטרי, ולכן העין מרצדת בין הפיקסל לבין ההילה הקומפלמנטרית מסביבו, תוך יצירת צבע חדש המבוסס על עקרון ההתפשטות או במה שמכונה הערבוב הצבעוני. כלומר איננו יכולים לראות את הפיקסל ואת ההילה, אלא את הסינתזה ביניהם. כך גם לגבי הצורה. עקרון אי הוודאות האופטי בצורה מלמדנו שאנו מרצדים בין טשטוש למובחנות באבחון אובייקט המציאות. ובאשר לקומפוזיציה, עקרון אי הוודאות האופטי מלמדנו שאנו מזהים את היחסים הגיאומטריים של האובייקטים במציאות ובמקביל את הריתמוס המחבר ביניהם. אין האחד מתאפשר בלי השני בפוקוס מנטלי  מרצד. 

			הריאליזם כהיפותזה

			על מנת לראות את המציאות ולייצגה בשפת הציור, אנו זקוקים לאינטגרציה של עין־מוח־יד. העין מייצגת את המידע האמפירי, המוח מייצג את המידע המושגי אודות המציאות ואילו היד מוציאה אל הפועל בתהליך של ניסוי וטעיה בבניית האובייקט, ממצב אמורפי חסר צורה לריאליזם פיגורטיבי ברמות רזולוציה שונות. לראות מחייב את האינטגרציה בין העין, המוח והיד. כלומר המידע האמפירי איננו מספיק, כך גם המידע המושגי וכך גם המידע הפרגמטי. שלושתם יחד יוצרים את המימד הרביעי והוא ראיית המציאות כהיפותזה, אחת מיני רבות. כלומר הריאליזם כסגנון ציורי מרצד בין ארבע נקודות מבט ריאליסטיות: הריאליזם המדעי על פי ז'ורז' סרה, המוביל בסופו של דבר לשיתוק קטטוני בתפיסה ומחייב פריעת צורה לעבר ריאליזם נטורליסטי המושפע מן העין, או לסירוגין פריעת צורה לעבר הריאליזם הגיאומטרי המושפע מן המוח, או לסירוגין פריעת צורה לעבר הריאליזם הפיגורטיבי המושפע מן היד. אם מתחוללת פריעה קיצונית יותר אזי מתחולל ממשק לעבר המופשט הלירי (העין) או המופשט הגיאומטרי (המוח) או המופשט הפוביסטי־אקספרסיבי (היד). כל סוגי הריאליזם השונים הם תרכובות היברידיות של ארבעה ארכיטיפים אלו. הריאליזם בציור איננו מתממש כסגנון אחד אבסולוטי, אלא כאופציות שונות והוא תמיד ריאליזם כהיפותזה. תמונת העולם של האמן, כולל מזגו (הטמפרמנט) משפיעים עליו לבחור באחד מן החלופות הארכיטיפיות הללו ובאינספור תרכובות  היברידיות. 

			המציאות כהיפותזה

			לאחר ששאלנו את השאלה מהו הריאליזם בציור, כלומר מהי הדרך לחקות בצורה נכונה את המציאות, אנו נדרשים לשאלה מהי המציאות אותה מנסה האמן לחקות? אין הדבר מובן מאליו. שכן, מנקודת מבט פילוסופית, הפרה־סוקרטים חוללנו מהפכה בחשיבה האנושית, כאשר פיצלו את המציאות לעולם תופעות נגלה לעין, מול עולם ממשות נסתר מן העין. מן ההיבט הציורי הריאליזם הנטורליסטי אמור לייצג את עולם התופעות, ואילו הריאליזם הגיאומטרי מגמתו לייצג את המבנים הגיאומטריים הסמויים מן העין הבונים את הריאליה. 

			הפילוסוף עמנואל קאנט טען שלעולם לא נוכל לדעת את המציאות, אותה הוא כינה במושג "הדבר כשלעצמו". קאנט טען שידיעת המציאות מושתתת על שילוב בין התפיסה לבין הקטגוריות האפריוריות, המתקיימות בטרם כל ניסיון, המפרשות את המידע התפיסתי. 

			המודל הפילוסופי המוצג בתיאוריה שלי המכונה "פילוסופיה אינטגרטיבית" גורס שהמציאות היא שילוב הכרחי בין החומר לאידיאה. באותה מידה שהחומר מתארגן על פי האידיאה, כך האידיאה מתממשת בחומר ולכן אי־אפשר לדעת אותה בצורה נבדלת וטהורה. האידיאה עוברת זיהום (קונטמינציה) עם החומר והיא מתממשת רק כווריאציה, אחת מיני רבות, על פי אילוצי החומר. לכן, אני מפריך את החלוקה הבינארית שהפרה־סוקרטים הציגו בין עולם התופעות לעולם הממשות. כך גם גורס הפילוסוף יוסף אגסי, שבין עולם התופעות לעולם הממשות, יש רצף ולא דיכוטומיה בינארית.85 

			מן ההיבט האפיסטמולוגי אני מציג, לא דיכוטומיה מקובלת של אמפיריציזם מול רציונליזם, אלא טריאדה בין אמפיריציזם, רציונליזם ופרגמטיזם, ובהקבלה בין העין, המוח והיד, שהם הריאליזם הנטורליסטי, הגיאומטרי והפיגורטיבי. רק שלושתם יחד מאפשרים את האינטגרציה ביצירת הווקטור הרביעי בידיעת המציאות, המציאות כהיפותזה.

			הציור הריאליסטי כניסיון לעצור את הזמן מלכת 

			פתחנו את המחקר בהצגת השאלות שהציג גדעון עפרת: האם הריאליזם הוא בריאת אשליה של המציאות, האם הוא אמור לייצג ממשות אידיאלית, עד כמה הריאליזם הוא כזב, האם מצליח הריאליזם להנכיח את היש באמנות על אף איותו אשלייתי, האם הריאליזם הוא הלבשת האידיאה בחומר, האם הריאליזם הוא רק מוסכמה לשונית סמלית. 

			טענתי הינה שהפונקציה האוניברסלית של הציור, היא פונקציה אפיסטמולוגית בהבנת המציאות, והסגנון הריאליסטי נותן ביטוי לדילמה בהבנת המציאות החידתית. לכן, כל דור והריאליזם שלו בניסיון לגעת ולדעת את הדבר כשלעצמו. 

			לראות את המציאות ולייצגה בשפת הציור, זאת הדרך לדעת את המציאות מן ההיבט האפיסטמולוגי. הידיעה מקנה לאדם את האילוזיה של מציאות יציבה, בלתי־משתנית, של מציאות שבה הזמן עוצר מלכת. על כך צדק רן שחורי כאשר כתב שהמשאלה של הצייר הריאליסטי היא לשמר במוחש את הרגע החולף, של הניסיון לתת תשובה לנחרצותו של הזמן, של המציאות המשתנה והנמוגה, של הניסיון לשמר את הגוף האובד והשעה העוברת. 

			חלק ג': 

			ציורים לאורך הדרך

		
	
			פרק 5: 

			מבט אישי — שלושה סוגי ריאליזם: ההתהוותי, הטופולוגי וההיפותטי

			שני סוגי ריאליזם בציור — הקוסמולוגי והייצוגי

			אני מבחין בין שני סוגים של ריאליזם בציור. ריאליזם אחד מגמתו היא לחקות ו/או לייצג את המציאות הנגלית לעין במקסימום של דומות, לעיתים על ידי הצגת עודף אינפורמציה ולעיתים על ידי הורדת אינפורמציה. הריאליזם מן הסוג השני שלא דובר עליו בשום מקום, מגמתו היא לייצג את התמונה הקוסמולוגית על פיה האמן הרואה את המציאות. 

			הפלא ופלא, מבחינה תפיסתית וקוגניטיבית, הראיתי בפרקים הקודמים שעל מנת שנוכל לראות את המציאות באפן ריאלי ובמקביל לייצג אותה בציור ריאליסטי, אנו נדרשים לתהליך של עיבוד מידע תמונתי (image processing). עיבוד התמונה מייצג מבחינתי את התמונה הקוסמולוגית שהאמן מאמץ בהבנת המציאות. התמונה הקוסמולוגית שהצגתי לעיל מתאפיינת בשילוב הכרחי בין העין, המוח והיד, ובהקבלה בין האמפירי, הרציונלי והפרגמטי. זה באשר להיבט האפיסטמולוגי. מן ההיבט האונטולוגי, התמונה הקוסמולוגית אודות המציאות מתאפיינת על פי התיאוריה שלי בשילוב בין האקראי, ההכרחי והאפשרי, כאשר האקראי מיוצג על ידי עולם התופעות הנגלה לעין, ההכרחי מיוצג על ידי עולם הממשות של אידיאות וארכיטיפים הנסתר מן העין, והאפשרי מיוצג על ידי המציאות הקונקרטית שהיא פרי של אינטגרציה בין האקראי להכרחי. 

			לכן, הריאליזם מן הסוג השני המייצג את התמונה הקוסמולוגית שהאמן אוחז באמתחתו, הוא המאפשר את לידתו של הריאליזם הייצוגי. 

			אציג להלן את ההתפתחות האמנותית האישית שלי במעבר מן הריאליזם ההתהוותי, עבור לריאליזם טופולוגי וכלה בריאליזם היפותטי. הריאליזם ההתהוותי והטופולוגי מייצגים את התמונה הקוסמולוגית שלי אודות המציאות (אונטולוגיה) ואת הדרך בה אני מבין את המציאות (אפיסטמולוגיה). הריאליזם ההתהוותי והטופולוגי הם המיילדים את הריאליזם ההיפותטי החותר לייצג את המציאות במקסימום של דומות, אבל לא בהיפר־ריאליזם, אלא בריאליזם דינמי המצוי בהתהוות מתמדת. הבה נתאר ונסביר. 

			ציורים לאורך הדרך בהתגבשות הסגנון הציורי שלי

			בצעירותי בגיל 10, למדתי בארגנטינה אצל הציירת־פסלת סיסליה מרקוביץ, שהייתה תלמידתם של הפסל אנטואן בורדל (תלמידו של אוגוסט רודן) והמורה והצייר אנדרה לוט. התחלתי את דרכי האמנותית בהשפעת הקוביזם הריאליסטי, מבית מדרשו של אנדרה לוט,86 שהיה מבוסס על החוקים הפלסטיים שהוצגו בתיאוריה האסתטית של הצייר ז'ורז' סרה. אט־אט עברתי לשלב אקספרסיוניסטי, אשר הוביל אותי לייצג ציורית את המציאות באופן מעוות על בסיס עקרונות הטופולוגיה. "הציור הטופולוגי" שלי התגבש באופן הדרגתי גם תאורטית וגם פרקטית במהלך שלוש תערוכות מן העבר: "ריאליזם התהוותי" בשנת 2003, "ציורי מיתוס" בשנת 2006, ו"וריאציות על תולדות האמנות" בשנת 2008. כל אלו מוצגים באלבום הציור שלי המכונה "מטמורפוזה ציורים לאורך הדרך".87 תערוכת הריאליזם ההתהוותי מייצגת את גישתו של הצייר פול קליי88 בניסיון "לקחת את הקו לטיול", תוך יצירת המעבר מציור אמורפי חסר צורה הבונה אט־אט את הריאליה של המציאות. התנועה האמפורמית היא במובהק ייצוג של "רשת טופולוגית" ריזומית, בשפתם של ז'יל דלז ופליקס גואטרי, הבונה את המציאות.89 הרשת הטופולוגית מהווה מבנה עומק סמוי הבונה את מבנה השטח הגלוי. תערוכת "ציורי מיתוס" היא שלב אחד נוסף לעבר גיבוש הסגנון הטופולוגי ביצירתי. בתערוכתי בשנת 2008 בשם "וריאציות על תולדות האמנות", הצגתי את תולדות הציור מבעד לפריזמה סגנונית טופולוגית שאותה פיתחתי, ובה יצירות של ציירים ואמנים יידועי־שם קיבלו ביטוי סגנוני חדש מבעד למשקפיים הטופולוגיות שלי.

			חלק א': הריאליזם ההתהוותי

			הסגנון הציורי המכונה "ריאליזם התהוותי" בא לידי ביטוי בעיקר ברישומי התהוות, כאשר הציור החל בשרבוטים אמורפיים ואט־אט במקומות מסוימים הוא עבר לרזולוציות יותר ריאליות. הרישום מציג בפני הצופה את הבו־זמניות בין הכאוס לסדר, בין הסקיצה האמורפית הראשונית לבין ההתארגנות לכלל הצגת האובייקט בדומות הריאלית. 

			התהוות הציור בריאליזם ההתהוותי חושף בפני הצופה סטרוקטורות יסוד המייצגות שלושה סוגים של סכמות ראייה: האמורפי, הסטרוקטורלי והריאלי. התמונה נבנית באורח הרמוני כסדרה של תמונות זו על גבי זו.90 

			הפילוסוף וחוקר האמנות דיויד גרייבס טען שהסגנון שלי המכונה ריאליזם התהוותי מתאפיין כתהליך דיאלקטי במהותו, בכך שהוא מייצג תמונת עולם פורמטיבית כלומר התהוותית. התוצאה היא תמונה של מציאות דינמית ופועמת, אשר "נעצרה" אי־שם בתהליך התהוותה. לעיתים תחושת הסדר היא הדומיננטית, ולעיתים הכאוס משתלט. לעיתים השניים משלימים זה את זה ובאחרים הם פשוט מתנצחים. ואכן בעבורי הריאליזם ההתהוותי הינו גם כאוס וגם סדר.91  

			חלק ב': הריאליזם הטופולוגי

			הטופולוגיה כענף במתמטיקה, מייצגת את המציאות בעיוותים של כיווץ, ניפוח וקריעה של הצורה. בציור הטופולוגי שלי המציאות מיוצגת בצורה פלואידית, כאוטית, היברידית וקולאז'ית. המציאות מיוצגת בציורי כטרנספורמציה מעגלית של פריעת צורה, שבה מתחולל באופן משלים תהליך מקבילי של הרס ובנייה של המציאות, כשני הפכים משלימים — כאוס כתנאי לסדר.92 הציור הטופולוגי מייצג את המציאות באופן מעוות באמצעות מפגש סימולטני של שלושה סגנונות ציור: האימפרסיוניזם, הקוביזם והאקספרסיוניזם, שמייצגים בהתאמה את מבט העין התמימה, מבט העין החושבת ומבט היד המציירת.93

			מהפכת תורת היחסות של הפיזיקאי אלברט איינשטיין, טלטלה את הקהילה המדעית בהבנה שהגיאומטריה האאוקלידית איננה הגיאומטריה היחידה המייצגת את המציאות. איינשטיין נזקק לגיאומטריה הלא־אאוקלידית מבית מדרשו של המתמטיקאי ברנהרד רימן, אשר הציג גיאומטריה של עיוות המציאות. שכן, על פי איינשטיין מסות כבדות מעקמות את היקום. הוא נזקק לגיאומטריה החדשה של רימן כדי להוכיח את השערתו הפיזיקלית. מאוחר יותר הגיאומטריה של רימן התפתחה לגיאומטריה הטופולוגית. 

			אציג להלן השפעות של אמנים והוגי דעות על תמונת העולם הטופולוגית. הצייר מאוריץ קורנליס אשר, צייר את רוב ציוריו בהשפעת התורה הטופולוגית. הוא עשה שימוש בעקרונותיו של המשטח ההיפרבולי הלא־אוקלידי בהשפעת המתמטיקאי הצרפתי אנרי פואנקרה שחקר בצורה מובהקת את רזי הטופולוגיה. אשר הציג ביצירותיו מטמורפוזות שבהן הצורות משתנות בהדרגה לדבר אחר לגמרי, חקר את האינסוף באמצעות סדרה ההולכת וקטנה עד אינסוף, בחן סוגיות בחקר הסימטריה והציג את המציאות כטבעת מביוס משדה הטופולוגיה. במקביל, הוא התבסס על הפיזיקאי רוג'ר פנרוז בהצגת המציאות על בסיס המשולש הבלתי־אפשרי, שגם הוא לקוח משדה הטופולוגיה.

			הפסיכולוג ז'אק לאקאן הצעיד את הפסיכולוגיה באופן משמעותי בהבנת נפש האדם על־פי נקודת המבט הטופולוגית.94 לדידו של לאקאן, נפש האדם בנויה ומתפקדת בצורה טופולוגית. בניגוד למורו פרויד שתיאר את הנפש כבנויה בצורה טופוגרפית, שכבה על שכבה (על פי המודל האאוקלידי), טען לאקאן כי נפש האדם בנויה בצורה רשתית, במבנה לא אאוקלידי. הוא תיאר את נפש האדם כמורכבת משלושה "משלבים": הממשי, הדמיוני והסימבולי. הוא טען כי שלושת משלבים אלו מתפקדים יחדיו על בסיס מודל טופולוגי המכונה "טבעת בורומאית". הטבעת הבורומאית הטופולוגית מתאפיינת בכך שישנן שלוש טבעות הכרוכות זו בזו באופן הכרחי, ואין טבעת אחת מתקיימת ללא שתי האחרות. לטענתו של לאקאן נפש האדם פועלת באופן פסיכו־דינמי על פי הדינמיקה הלא־ליניארית בין שלושת המשלבים שתוארו לעיל, לעיתים במבנה של סרט מוביוס. גישה זאת שוברת את התפיסה ההיררכית־טופוגרפית שהציג פרויד, בניסיון להבין את הקשר הסיבתי בין חלקי הנפש השונים.

			הפסיכולוג קורט לוין, שכתב את הספר "עקרונות הטופולוגיה בפסיכולוגיה"95, הציג את נפש האדם על בסיס תורה פסיכודינמית המושפעת מהתאוריה המתמטית הטופולוגית. לדידו של לוין, נפש האדם פועלת על פי מושג ה"שדה הטופולוגי". בכך הוא ניסה לשנות את החשיבה הפרוידיאנית הטופוגרפית לעבר חשיבה פסיכולוגית חדשה המבוססת על מושג "תורת השדה", שבה מומרת השפעתו של הווקטור הפסיכולוגי המבודד, להצגת תמונת נפש רשתית הבנויה ממרקם של ווקטורים המתפקדים בו־זמנית בתוך "שדה טופולוגי".

			הפסיכולוג ז'אן פיאז'ה טען שההתפתחות הקוגניטיבית של האדם עוברת שלושה שלבים, המיוצגים על ידי שלוש גאומטריות: הטופולוגית, ההיטלית והאאוקלידית. הוכחה להשערה זאת באה לידי ביטוי במחקרו של ז'אן פיאז'ה אודות ציורי ילדים. פיאז'ה הציג את שלושת שלבי הציור שעובר הילד במהלך התפתחותו כמייצגים מעבר של שלוש גאומטריות. לטענתו, הילד מתחיל בשרבוט, עובר לציור סכמטי של המציאות, שבו הוא מציג את האובייקטים כפי שהוא זוכר אותם ולא כפי שהוא רואה אותם. בשלב זה, הילד מצייר שולחן כלוח עם ארבע רגליים מוטות לצדדים. לבסוף הילד מגיע לבשלות של הצגת המציאות בציור פרופורציונלי וריאליסטי. לטענת פיאז'ה, שלב השרבוט מייצג את הגאומטריה הטופולוגית שבו אין פנים וחוץ, והמציאות מוצגת כרשת. שלב הסכמה מייצג את הגאומטריה ההיטלית (השולחן עם הרגליים המוטות הצידה), ושלב הציור הריאליסטי מייצג את הגאומטריה האוקלידית. פיאז'ה טען כי המערך הנפשי של כל אחד מכיל בתוכו את שלוש הגאומטריות יחדיו: הטופולוגית, ההיטלית והאוקלידית. לטענתו, על מנת להתבונן במציאות באופן שפוי וריאליסטי (על פי הגאומטריה האוקלידית) אנו נדרשים להתבסס על שכבות תודעה נמוכות יותר במדרג של הגאומטריות ההיטלית והטופולוגית.96 

			הצייר היחיד בתולדות האמנות שכינה את יצירתו במונח "ציור טופולוגי" היה סלבדור דאלי, שאת ארבע היצירות האחרונות שיצר בחייו כינה "הציור הטופולוגי, מחווה למתמטיקאי רנה תום". יצירות אלו מסכמות למעשה את דרכו האמנותית שבה הציג את המציאות כ"מומסת" וכמעוותת. דאלי הושפע גם מהתאוריה של רנה תום המכונה "תורת הקטסטרופות" ומציגה "קרע" ברצף הלא־ליניארי של התהוות המציאות, ובמקביל גם מהתאוריה הביולוגית של דרס'י תומפסון על אודות תהליך התהוות הצורות בטבע על פי הגיון מתמטי.

			בספרי "ויווה פיקאסו — פרשנות אסתטית ליצירתו",97 טענתי כי פבלו פיקאסו ייצג את המציאות מנקודת מבט טופולוגית, במיוחד בתקופת הציור הסוריאליסטית שלו.98 הסגנון הסוריאליסטי של פיקאסו מייצג עיוותים של המציאות בצורה קיצונית עד למצב של דה־פרסונליזציה קיצונית. כראייה לכך, ניתן להציג את מה שכתב הפסיכולוג קרל גוסטב יונג, לפיו יצירתו של פיקאסו מאפיינת מצב נפשי סכיזופרני. כמובן שיונג טעה. שכן, פיקאסו ייצג ביצירתו הטופולוגית את התמונה הקוסמולוגית שלו ולא את נפשו. 

			מהפכת הקוביזם האנליטי, שהתאפיינה בהצגת המציאות באופן סימולטני מנקודות מבט שונות, באמצעות "שברים פרקטלים" של הקצעים (facets) ציוריים, הייתה ראשיתה של הצגת המציאות בצורה מעוותת וטופולוגית. כראייה היסטורית, ניתן להיווכח כי פיקאסו, שרקם במוחו (יחד עם בראק) את מהפכת הציור הקוביסטי, ישב לשיחות עם אינטלקטואלים, וביניהם המתמטיקאי מאוריס פרניסט,99 ודנו אודות המתמטיקה הטופולוגית של פואנקרה. פיקאסו, שהאזין וספג מידע מתמטי ופיזיקלי בשיחות אלו, המיר אותו לשפה ציורית חדשה, המקבילה לתאוריה המתמטית. כך מאוחר יותר, הציור הטופולוגי בסגנונו הסוריאליסטי בא לידי ביטוי ב"פיסול הקווי" בפסל שיצר לזכרו של אפולינר.100 בעצם, כך פיקאסו חשב טופולוגית, מבלי שדיווח על כך במוצהר, והביא זאת לידי ביטוי במהפכה הציורית שחולל החל מהקוביזם האנליטי ועד לסגנונו הסוריאליסטי.

			הכנסת מימד התנועה ליצירה הסטטית בקוביזם האנליטי באה לידי ביטוי בסגנון הפוטוריסטי ובמיוחד אצל אומברטו בוצ'וני כצייר וכפסל.101 בוצ'וני ביקר בסטודיו של פיקאסו וספג את השפעת רזי הקוביזם האנליטי הסטטי. לאחר מכן, הוא חזר לאיטליה ושם הוסיף את "המימד הרביעי", שהוא התנועה, לקוביזם האנליטי הסטטי של פיקאסו. יצירתו של בוצ'וני, גם בציור וגם בפיסול, היא טופולוגית במהותה, ומבוססת על שדות כוח המצויים בתנועה ומעוותים את קואורדינטות מרחב המציאות. בתחילה, פיקאסו היה זה שהשפיע על בוצ'וני, ולאחר מכן פיקאסו אימץ את "המימד הרביעי" של התנועה שבוצ'וני והפוטוריסטים המציאו, מה שהיווה קטליזטור ללידת סגנונו הסוריאליסטי, שבו הציג את המציאות בעיוותים טופולוגיים קיצוניים ומובהקים.

			הציור הטופולוגי בסגנונו הסוריאליסטי של פיקאסו, השפיע במישרין על הצייר האנגלי פרנסיס בייקון.102 הוא הושפע באופן מודע ומוצהר מפיקאסו, ובעקבותיו גיבש סגנון ציורי המעוות את הדיוקנאות והדמויות בציוריו בעיוותים טופולוגיים הברורים לעין, למרות שברוב הספרות המחקרית על אודות בייקון, לא נמצא הסבר ברור לאותם עיוותים. 

			הציור האקספרסיוניסטי מייצג את המציאות בצורה מעוותת. שתי דוגמאות בולטות לעיוות הטופולוגי באקספרסיוניזם באות לידי ביטוי אצל הציירים אגון שילה וחיים סוטין. אגון שילה צייר בסגנון אקספרסיוניזם ריאליסטי, כאשר הדמויות מייצגות מצבי גוף מעוותים הדומים לעיוותים של חולים היסטריים שהוצגו על ידי הנוירולוג ז'אן מרטן שארקו מול תלמידיו בקליניקה. הדמויות שמצייר שילה מייצגות מצבי גוף בעיוות עקמומי טופולוגי. הצייר חיים סוטין צייר את הדמויות והנופים בקואורדינטות מעוותות המתכתבות במישרין עם הגיאומטריה הטופולוגית. 

			הצייר חואן מירו צייר את יצירותיו בסגנון ביו־מורפי בהשפעת אמנות האר־נובו ויצירתו הארכיטקטונית של אנטוני גאודי. גישה זאת התאפיינה בניסיון להתחקות אחר התהוות הצורות בטבע (מורפוגנזה), ולא בתיאור סטטי של הצורות הנגלות בפרק זמן קבוע. הגישה הביומורפית מייצגת בצורה מובהקת את העיוות הצורני של המציאות על פי המתודה הטופולוגית, ומירו צייר באופן מובלע ציור טופולוגי.

			הצייר פול קליי ייצג בחלק מרישומיו בשחור לבן, את מה שהוא כינה כניסיון "לקחת את הקו לטיול". קליי צייר את רישומיו מבלי להרים את העט מהנייר, ועל ידי כך יצר התהוות של קו אמורפי, חסר צורה, הבונה במהלך תנועתו (הטופולוגית) את הצורות המעוצבות יותר. תנועת הקו האמורפית מייצגת את מגמתו של קליי לייצג את "המציאות הנסתרת" מאחורי המציאות הנגלית לעין.

			הצייר והפסל ז'אן ארפ יצר את עבודותיו בהשפעת חוקי האנטרופיה משדה הפיזיקה, המציגים את המציאות כמתפרקת על פי חוקי התרמודינמיקה. ארפ הציג ביצירותיו את ה"קרע" הנוצר במציאות כאשר מתרחש עיוות קיצוני מעבר לגבולות המתאפשרים בחומר. העיוות הקיצוני הגורם לקרע, הוצג תאורטית על ידי המתמטיקאי רנה תום ב"תורת הקטסטרופות" שלו, אשר הקדימה את תורת הכאוס בהצגת מושג הפרקטל המייצג את אותו שבר מורפולוגי פתאומי. התאוריה של תום השפיעה במישרין על יצירתו הטופולוגית של דאלי כפי שנכתב לעיל.

			סגנונו של לאונרדו דה וינצ'י התאפיין במגמה משלימה בין הצגת המציאות בציור באופן הרמוני, סימטרי ומעודן, כפי שזה בא לידי ביטוי לדוגמה בציור המונה ליזה, לבין ציורי קריקטורות המציגים פנים מעוותות באופן קיצוני. דה וינצ'י חקר את המורפוגנזה של הטבע, את סוד התהוות הצורות, ונתן לכך ביטוי בתרשימים המציגים את היחסים ההדדיים בין הקווים הקמורים לקעורים, המחוללים את תנועת ההתהוות של הצורות. תרשימיו מייצגים באופן ברור חשיבה טופולוגית,103 אשר הוא נתן לה ביטוי גם במחקריו הכתובים, במקביל לתרשימים של צורות המייצגות תהליך התהוות והתעוותות הדרגתית ממצב מתון למצב קוטבי יותר.

			חלק ג': הריאליזם ההיפותטי

			הכל מרצד ומשתנה. אין יש. המציאות היא רק השערה. כל רגע ורגע המציאות משתנה ואי אפשר ללכוד אותה כדבר סטטי. האמן איננו מסוגל לתפוס את המציאות בנקודת הפיקסל הסטטית שלה, שכן הכל מרצד לעבר הקומפלמנטרי המשלים. האמן איננו יכול לתפוס את צורת האובייקט, שכן הכל מרצד בין טשטוש לבהירות. כמו כן, הוא איננו יכול לתפוס את הקומפוזיציה בה הכל מרצד בין הגיאומטרי לריתמי. אין יש. בניגוד לאמירתו של פרמנידס "היש ישנו והאין איננו",104 טענתי הינה שהיש איננו והאין ישנו. המציאות היא רק היפותזה.

			הריאליזם ההיפותטי מציג את המציאות כהשערה, כהשערה אחת מיני רבות. הטענה הינה שאי־אפשר לממש עד תום את תכלית הציור הריאליסטי שהוא ייצוג המציאות במקסימום של דומות. עקרון אי־הוודאות האופטי, שהוצג בפרק 4, איננו מאפשר לצייר להתבונן בחלק ובשלם, בדמות וברקע בו־זמנית. רק הריצוד של העין מאפשר את תפיסת אשליית השלם על בסיס עקרון ההתפשטות המתחולל בתהליך התפיסה. לכן, המציאות היא רק השערה. ייצוג המציאות הוא תמיד ייצוג חלקי של אילוזיה, כאשר הצופה משלים את החסר בעיני רוחו.

			הריאליזם ההיפותטי מייצג את המציאות כמיחבר דינמי של "שכבות אופטיות" ומציג הרמוניה תהליכית רב־שכבתית. זה מתכתב עם התיאוריה הגורסת כי את היקום ניתן לתאר טוב יותר, לא כנוסחה סטטית, אלא כתוכנה דינמית. חשוב להדגיש שהציור איננו מוסיקה, בה פרוסים וגלויים שלבי ההתהוות של היצירה, אלא שכבה ציורית אחת מכסה את השכבה הקודמת לה, ולכן רק חלק מזערי של ההתהוות נחשף לצופה. 

			הריאליזם ההיפותטי מציג את המציאות כהרמוניה של ניגודים בצבע, בצורה ובקומפוזיציה, כתהליך של אינטגרציה ודס־אינטגרציה ביחסי ההשפעה בין העין, המוח והיד בתהליך היווצרות הציור. העין האמפירית מייצגת את הריאליזם הנטורליסטי של עולם התופעות הגלוי (האימפרסיוניזם), המוח הרציונלי מייצג את הריאליזם הגיאומטרי של הממשות הנסתרת (פול סזאן), והיד הפרגמטית מייצגת את התהוות הריאליזם הפיגורטיבי (פול גוגן). שלושתם יחד יוצרים את הריאליזם הרביעי המכונה ריאליזם מדעי מבית מדרשו של ז'ורז' סרה, החותר להציג את המציאות בשיווי משקל אסתטי מקסימלי בהצגת האינווריאנטים הפלסטיים. מנגד, מצב זה יוצר קיבעון־קטטוני המחייב פריעה של המשתנים הפלסטיים, פריעה ופירוק של שיווי המשקל האסתטי המוקצן, לעבר הולדת הריאליזם החדש המכונה בפי הריאליזם כהיפותזה, המתאפיין כמנעד תמידי של שכבות אופטיות שונות בו־זמנית. אנרי דה טולוז־לוטרק מהווה הד לתרכובת ההיברידית הדינמית הקדומה של הריאליזם ההיפותטי. 

			המתמטיקאי הנרי פואנקרה אמר שהגוף בתנועתו יוצר את המרחב שלו. בריאליזם ההיפותטי זה בא לידי ביטוי באינטגרציה דינמית בין התנועה (העין), הארגון (המוח) והצורה (היד) אשר יוצרים יחדיו את הריאליה. בתחום הפיזיקה, תופעת ההִתְאַבְּכוּת מתאפיינת כגלים שנפגשים במרחב, כאשר אזור המפגש ביניהם הוא היוצר תבנית דמוית שריג. הטענה הינה שהיקום אינו מורכב מחלקלקים נקודתיים, אלא כל חלקיק מתקבע כתוצאה מרטט מיתרים. תנועת ההשתנות ההרקליטית, היא המאפשרת את היווצרות היש הסטטי הפרמינידי. המלודיות הפיתגוראיות הדינמיות, הן היוצרות את האידיאות האפלטוניות הסטטיות.

			הפילוסוף היווני אמפדוקלס105 אמר שההרמוניה המטפיזית מתאפיינת במנעד בין שנאה לאהבה, בין פירוק לאיחוד. במקביל חוקר האמנות רודולף ארנהיים106 טען שבאמנות מתחוללת השתנות סגנונית במעבר מסדר לאנטרופיה. הריאליזם ההיפותטי מייצג הרמוניה תהליכית הנוצרת כשכבות־שכבות בין כאוס לסדר, בחתירה להגיע לאיזון אסתטי דינמי באינווריאנטים הפלסטיים. 

			הריאליזם ההיפותטי מייצג מפגש חד־פעמי  של האמן מול המציאות,

			מפגש חד־פעמי שלא יחזור עוד לעולם

